text:
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
36 - ናይ ተኣዝዞ፡ መንፈሳዊ ኃይሊ
ንስኻ ንእግዚኣብሔር ዚያዳ እተሕጕሶ፡ ብመሥዋዕቲ ሰብነትካ ዘይኮነስ፡ ብተኣዝዞኻ ከምዝኾነ ፍለጥ ኢኻ (1ሳሙ 15፡22 ረኣ)። ተጋድሎ ክትገብር ከሎኻ ንሰብነትካ ኢኻ ትሥውዕ፡ ክትእዘዝ ከሎኻ ግን ንፍቓድካ ኢኻ ትሥውዕ። እዙ ካልኣይ መሥዋዕትነት እዙይ፡ ብእግዚኣብሔር ዚያዳ ቅቡል ኢዩ።
ንስኻ ንኵሉ ሃብትኻ መኒንካ ኃዲግካዮ ኢኻ፡ ሕጂ ከኣ ብምሉእ ኃይልኻ ንፍቓድካ ንኽትምንን ተሰናደወሉ። ካብ ተጽዕኖ ፍቓድካ ተገላገልን ናጻ ኩንን። ድልየትካ፡ ንተኣዝዞ ኣህሉቕኻ ንምምላእ ጥራይ እንተኾይኑ፡ ኣብ መንፈስካ ዓቢይ ቅሳነት ክስመዓካ ኢዩ።
ብተኣዝዞ ንፍቕሪ ርእስኻ ኣጥፊእካ፡ ነቲ ደቂ እግዚኣብሔር ብምዃን፡ ዚጥረ ናጽነት ክትረክብ ኢኻ። ንስኻ፡ ብኵሉ ተኣዛዛይ እንተደኣ ኰይንካ፡ ዋላ’ውን ኣብቲ ንኽትእዘዝ ርትዕን ሓቅነትን ዘይትርእየሉ ነገር፡ እንተኾነ ድኅሪ ብዙኅ ጊዜ፡ እግዚኣብሔር በቶም ዚእዝዙኻ ሰባት ገይሩ፡ ካብቲ ንስኻ ትጽበዮ ዝነበርካ ነገርን መደብን ዚዓቢ፡ ኣብ ሕይወትካ ከምዚፈጸመልካ ኪርደኣካ ኢዩ። ብኵሉ ነገር ተኣዛዛይ እንድኅሪ ኮይንካን ብንጹሕ ኅሊና እውን እንተነቢርካ፡ እግዚኣብሔር ካብ ቅኑዕ መንገዲ ከምዘይትወጽእን ብሸይጣን ከምዘይትታለልን ከምዘይጐድኣካን ኪገብርካ ኢዩ።
ብርግጽ፡ እቲ ኵሉ ንሥርዓትካ ዚፃረር ነገር፡ ዕንቅፋት መንፈስ ኢዩ። ኣብ ፍርዲ እግዚኣብሔር፡ ብዛዕባ’ቲ ኵሉ ትእዛዝ-ኣዛዚኻ ክትመልእ ኢልካ ዝገበርካዮ ነገር፡ እትሽከሞ ኃላፍነት የብልካን (ዕብ 13፡17 ረኣ)። ከመይሲ ተኣዚዝካ እትገብሮ ነገር፡ ፍቓድ ኣምላኽ ትገብር ከምዘሎኻ፡ ርግጸኛ ክትከውን ይግባእ። ተኣዝዞ ብእምነት ዚግበር መንፈሳዊ ኃይሊ ኢዩ።
ከምቲ ካብ መንፈሳዊ ንጽሕናን፡ ድኽነትን፡ ተኣዝዞን ሰብነትካ፡ ኵሉ ዓይነት መንፈሳዊ ኃይሊ ዚርከብ፡ ከምኡ ከኣ፡ ካብቲ ኵሉ ኣንፃር እዙ መንፈሳዊ ኃይልታት ዝኾነ ተግባር፡ ኃጢኣት ኢዩ። ሓደ ሰብ፡ ሕይወቱ ንእግዚኣብሔር ዝወፈየ፡ ንመብጽዓ ተኣዝዞኡ ኣኽቢሩ ኪነብር ከሎ፡ ብዛዕባ ውፉይ ሕይወቱ ሕጉስ ኮይኑ ይነብር ከምዘሎ ኢዩ ዚግለጽ።
ንስኻ ከኣ ብተኣዝዞ ትነብር እንተደኣ ኮይንካ፡ እግዚኣብሔር ምሳኻ ኪህሉ ኢዩ። ኣብቲ ኣዚዩ ትሑት ዝኾነ ስራሕ እውን እግዚኣብሔር፡ ብመንፈስ ምሳኻ ኪህሉ ኢዩ። ተኣዝዞ ናብቲ ዝለዓለ ጫፍ ቅድስና፡ ብዝቐልጠፈ ጊዜ ዜብጽሕ መንገዲ ኢዩ። ሓቀኛ ትሕትና እንተደኣ ኣሊዩካ፡ ብገርህነት ክትእዘዝ ኢኻ። ዕቡይ ሰብ ግን፡ ብገርህነት ኪእዘዝ ኣይኽእልን ኢዩ።
ንስኻ ከኣ፡ ሕጉስ ተኣዛዚ ክትከውን እንተደሊኻ፡ ስለምንትይ ይእዙዙኻ ከምዘለዉ ክትፈልጥ ከይደለኻ፡ እሺ ኢልካ ተኣዘዝ። ንዓኻ ተኣዝዞ ኪበሃል ከሎ፡ ብፍቕሪ ተደሪኽካ ዚግበር ሥራሕን፡ ከምኡ እውን ነቲ ከተገልግሎ ብሕይወትካ ዝተወፈኻሉ መደብ እግዚኣብሔር ናጻ ዝኾነ ተበግሶ ደኣ እምበር፡ ብኣስገዳድ ወይ ብፍርሃት ዚግበር ኣይኮነን።
ንፋስን ባሕርን ንፈጣሪኦም ኢዮም ዚእዘዙ (ማቴ 8፡27 ረኣ)፥ ንስኻኸ፡ ነቲ ንኽትፈልጦን ንኸተፍቅሮን ኢሉ ክእለት ዝሃበካ ኣምላኽካ፡ ኣብ ትሕቲ ፍቓዱ ክትገብር ትደሊዶ? እቲ ክሳብ ጊዜ ሞቱ እናተኣዘዘ ዝነብር ዝነበረ ኢየሱስ (ፊሊጵ 2፡8 ረአ)፡ ንስኻ’ውን በታ ንሱ ዝኸደላ መንገዲ ተኣዝዞ፡ ክትከይድ ኢዩ ዚደሌካ። እምበኣር ነቲ ፍጹም ዝኾነ ተኣዝዞ ወዲ እግዚኣብሔር ኢየሱስ እናዘከርካ፡ በቲ ጐደሎ ዝኾነ ተኣዝዞኻ ሕፈር።
እቲ ሰማይን ምድርን ዝፈጠረ ኢየሱስ’ኳ ንብዙኅ ዓመት ኣብ ትሕቲ ፍቓድ ክልተ ፍጡራቱ ኮይኑ እናተዋፈረ ዝነበረስ ከመይ ኢልካ ደኣ ንስኻ፡ ፍጡር ክነስኻ፡ ኣብ ትሕቲ ካልኦት ንኽትነብር ዚብርትዓካ?(ሉቃ 2፡51 ረኣ)። እምበኣር ናብ ናዝሬት ከድካ ካብ ኢየሱስ ምእዛዝ ተመሃር። ኢየሱስ ዝሞተ፡ ነቡኡ ክእዘዝ ኢሉ ክንዲ ዝኾነ፡ እቲ ዝበለጸ መሥዋዕቲ ኢዩ ፈጺሙ (ዕብ 10፡5-10፥ 1ሳሙ 15፡22 ረአ)።
ነቲ ካብ መስቀል ዘረር ዚብል ደም ኢየሱስ እንተለሚንካ፡ ንኽትእዘዝ ኃይሊ ክትረክብ ኢኻ፡ ንፍቓድካ ደኣ ናብ ደም ኢየሱስ እልኽ ኣብሎ። እወ፡ ተኣዝዞ ኣርዑት ኢዩ፥ እንተኾነ ምስ ኢየሱስ ኮይንካ እንተተሸኪምካዮ ኪፈዅሰካ ኢዩ (ማቴ 11፡30 ረአ)።
ኢየሱስ ንተኣዝዞ ካብ ዝተወልደሉ ዠሚሩ ክሳብ ዝሞተሉ ጊዜ ክሳብ ክንድዙይ ካብ ኣፍቀራን ተሠውዓላን፡ ተኣዝዞ ዓባይን መለኮታዊትን ነገር ምዃና ኢዩ ዜረድእ (ዮሓ 8፡29 ረአ)። ንስኻ እውን በቲ ኵሉ ክትእዘዝ ኢልካ እትፍጽሞ ነገር፡ ክብርን ሰላምን እትረክብ ይግበርካ።
ኣብ ቀጻሊ ክፋል “ነሕሉቕ ምእዛዝ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
37 - ነሕሉቕ ምእዛዝ
ንውሳኔ እቶም ዜመኃድሩኻ ብእምነት ተቐበሎ። እግዚኣብሔር ንደንቆሮ ሰብ እውን ብጥበብ ኢዩ ዚመርሖ። ምስ ፍቓድ ኣሕሉቕካ ሠሚርካ ክትከይድ ብዝጸዓርካዩ መጠን፡ ብኡኡ መጠን ከኣ፡ ፍቓድኻ ምስ ፍቓድ ኣምላኽ ከተሥምሮ ክትጽዕር ኢኻ። ክርስቲያናዊ እምነትና፡ ትእዛዝ ሓለቓ ንፍቓድ ኣምላኽ ዚገልጽ ተግባር ከምዝኾነ ኪነግረና ከሎ፡ ብገዛእ ርእስኻ እትገብሮ ነገር ግን፡ ፍቓድ ኣምላኽ ይኹን ኣይኹን፡ ሓንቲ ነገር እትፈልጦ የብልካን። ንስኻ በቲ ፍቓድ ኣምላኽ ዝኾነ ፍቓድ ሓለቓኻ፡ ከምትምራሕ ግበር። ክንየው መልክዕ ሰብ ንኣምላኽ ክትርኢ ይግባእ።
ተኣዝዞ ናይ ሕይወትካ ጸሎተ ምሥጋን ኢዩ። ነሕሉቕካ ምስ እትሕጕስ፡ ንእግዚኣብሔር ከምዘሕጐስካ ኮይኑ ክረኣየካ ይግባእ። ኣብ መንፈሳዊ ሕይወትካ እቲ ካብ ትሕቲ ፍቓድ ኣሕሉቕካ ከይወጻእካ ከምትነብር እትገብሮ ጻዕሪ ንዓኻ ጠቓሚ ኢዩ። እቲ ትእዛዝ ብኣምላኽ ይምጻእካ ወይ በቲ ናይ እግዚኣብሔር ቦታ ኂዙ ዚርከብ ሰብ ይምጻእካ፡ ንኵሉ ተገዲስካ ብሓደ ፈጽሞ ኢኻ።
እግዚኣብሔር ብእምነት ምእንቲ ክትሰርሕ፡ በሕሉቕካ ገይሩ ኢዩ ዚእዝዘካ እምበር፡ ባዕሉ ብቐጥታ ኣይእዝዘካን ኢዩ። ካብቲ ንእግዚኣብሔር ብቐጥታ እትእዘዞ ከሎኻ፡ ምእንቲ ፍቕሪ ኣምላኽ ኢልካ፡ ንሰብ ክትእዘዝ ከሎኻ ዝበለጸ ተኣዝዞ ኢዩ። ተኣዝዞ ልቢ፡ ዚውፈ ንፍቕርን ንኣገልግሎት ኣምላኽን፡ ኢዩ። መንፈሳዊ ምጽንናዕ ዚርከብ፡ ንፍቓድካ ኣብ ትሕቲ ኣሕሉቕካ ኣንቢርካ፡ ንፍቓድካ ክትክሕድ ከሎኻ ኢዩ። ምእንትዚ ንስኻ እውን፡ ነቲ ሓለቓኻ ክትገብሮ ዚእዝዘካ ነገር ተገዲስካ ፈጽሞ።
እቲ ዝዓቘርካዮ፡ ብዙኅ ጥበብን ፍልጠትን ናብ ዕሽነት ከይመርሓካ ተጠንቐቕ ደኣ። ጥበበኛ ዅን፡ ክብለካ ከሎኹ፡ ንጥበብካ ብትዕግሥቲ ተጠቐመሉ ማለተይ ኢየ። ተኣዝዞካ ኣብ ቅድሚ ኣምላኽ ዚያዳ ፍጹም ዝኸውን፡ ኣብ ጽንኩርን፡ ተጸላእን ነገር እሺ ኢልካ ክትእዘዝ ከሎኻ ኢዩ። ብዙኅ ጊዜ፡ እግዚኣብሔር ሕሱማት ሰባት ኪምረጹ ዚፈቕደሉ ምኽንያት፡ ናይቶም ዜፍቅሮም ሰባት መንፈሳዊ ኃይሊ ምእንቲ ኪምዕብል ኢሉ ኢዩ።
ክእለት ሓለቓኻ ብዝወሓደሉ መጠን፡ ጻማ ተኣዝዞኻ ዝበዝኄ ኢዩ ዝኸውን። ንኼመኃድር ዝተመዘዘ ሰብ፡ ኣብ ቤተ ኣምላኽ፡ እቶም ካልኦት ከመይ ኢሎም ኪነብሩ ከምዘለዎም ብኣብነቱ ከርእዮም ኢዩ ዚግባእ። እንተኾነ ግን፡ ብዙኅ ጊዜ ሕያውነት ሓለቓ በቲ ሕያውነት ዜጋታቱ ስለዚውሰን፡ እቲ ሓለቓኻ ብጠባዩ ዘይምስገን እንተኾይኑ፡ ነቲ ዘመኃድረካ ዘይኮነስ ንባዕልኻ ደኣ ንቐፍ።
እዚ ኣብ ወንጌል ማቴዎስ “መማህራን ሕግን ፈሪሳውያንን ኣብ መንበር ሙሴ ተቐሚጦም ኣለዉ። ስለዚ ንሳቶም ዚብልኹም ኵሉ ግበሩን ሓልዉን፥ ግናኸ ንሳቶም ይብሉ ደኣ እምበር ኣይገብሩን ኢዮም እሞ ከምቲ ዚገብሩዎ ኣይትግበሩ” (ማቴ 23፡ 2-3)። ነሕሉቕካ እንተተኣዚዝካ፡ ጌጋ ትእዛዝ ብምሃብ ንሳቶም ኪጋገዩ ይኽእሉ ደኣ እምበር፡ ንስኻ ከቶ ኣይትጋገን ኢኻ።
ትእዛዝ ኣሕሉቕካ ምስ ናትካ ሓሳብ ዚሰማማዕ እንተኾይኑ ተኽብሮ ትኸውን ኢኻ፡ ግን ምናልባት ዘይሰማማዕ እንተኾይኑ ብዙኅ ኣይተኽብሮ ትኸውን ትኸውን’ሞ፡ ነሕሉቕካ ከምትእዘዞም ግበር ደኣ እምበር፡ ኣሕሉቕካ ንዓኻ ከምዝእዘዙ ኣይትግበር።
ነቲ ዝተኣዘዝካዮ ነገር ክትፍጽሞ ከሎኻ፡ ኣብ ቅድሚ ኣምላኽ እቲ ዝበለጸ ተግባር ከምትገብር ኣይትረስዕ። ሰብኣዊ ባህርይኻ ኣብ ትሕቲ ሰብ ካብ ምንባር፡ ኣብ ልዕሊ ሰብ ክትነብር ኢዩ ዚደፋፍኣካ። ግን ብመንፈሳዊ ጥቕሚ ክንርእዮ ከሎና፡ ኣብ ልዕሊ ካልኦት ኮይንካ ካብ ምእዛዝ፡ ኣብ ትሕቲ ካልኦት ኮይንካ ፍቓድ ካልኦት ምምላእ ክንደይ እኳ ደኣ ይሓይሽ!
ንፍቓድ ሓለቓኻ ከም ገዛእ ፍቓድኻ ገይርካ ረኣዩ። ተኣዝዞኻ ናብ ቅድስና ዚቕየርን ምስቲ ዝተቐደሰን ዝተባረከን ፍቓድ ኣምላኽ ከኣ ዚወሃሃድ፡ ንስኻ ምእንቲ መንፈሳዊ ተኣዝዞ ኢልካ ነቲ ዝኸበረ ናይ ልብኻ ፍቕርን ነቲ ጽኑዕ ዝኾነ ናይ ኅሊናኻ እምነትን፡ ምስ እትሥውዕ ኢዩ።
ኣብ ቀጻሊ ክፋል “መንፈስዊ ኃይሊ ትዕግሥቲ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
38 - መንፈስዊ ኃይሊ ትዕግሥቲ
መንፈሳዊ ሰብ ክትከውን እንተደሊኻ፡ ሓደ ካብቶም ቅድሚ ኵሉ ከተጥርዮ ዚግብኣካ መንፈሳዊ ኃይሊ፡ ትዕግሥቲ ኢዩ (1ጢሞ 6፡11 ረአ)። ቍጥዓ ዕረ ኪኸውን ከሎ፡ ትዕግሥቲ ግን መዓር ኢዩ፥ ቍጥዓ ከድክመካ ከሎ፡ ትዕግሥቲ ግን የበርትዓካ ኢዩ፤ ቍጥዓ ንኽፉእ ዝንባሌ ዜለዓዕል ኪኸውን ከሎ፡ ትዕግሥቲ ግን ንቝጥዓ ዜዝሕል ኢዩ፥ ትዕግሥቲ ጥበብ ኪህበካ ከሎ፥ ቍጥዓ ግን ንብርሃን ኣእምሮኻን ንልዕልና ሓሳብካን ዜጸልምት ኢዩ፥ ትዕግሥቲ ንርእስኻ ከምትቋጻጸር ኪገብረካ ከሎ፡ ቍጥዓ ግን፡ ንኽእለትን ኃይሊ ነፍስኻን ዚበታትን ኢዩ።
ቁጡዕ ሰብ ዕግርግር ኪፈጥር ከሎ፡ ትዕግሥተኛ ግን ንዕግርግር ዜህድእ ኢዩ (ምሳ 15፡18 ረኣ)፡ ትዕግሥተኛ ሰብ ኃይሊ ካብ ዘለዎ ሰብ ይበልጽ፥ ንርእሱ ዚመልኽ ሰብ፡ ካብቲ ኣብ ውግእ፡ ከተማታት ጸላኢኡ ዚወርር ይኅይል (ምሳ 16፡32 ረአ)፥ ትዕግሥተኛ ሰብ፡ ሕስብ ኣቢሉ፡ ብቕንዕና ዚሰርሕን፡ ከየዕዘምዘመ ንበደል ዚዕገሥን ኢዩ።
ንስኻ ከኣ፡ ኣብ ሕማቕ መዓልቲ ህይወትካ፡ ትዕግሥቲ እንተገይርካ፡ ካብ ፈተናኻን ስቓይካን፡ ጥቕምን ትርጉምን ክትረኽበሉ ኢኻ፥ ነዙ ኵሉ ከኣ ጽቡቕ ፍረ ከምዚፈሪ ገይርካ፡ ብታሕጓስ ክትሥዕሮ ኢኻ። ከመይሲ ትዕግሥቲ፡ ንመከራን ንስቓይን ጥዑም ኢዩ ዚገብሮ፡ ትዕግሥቲ ዘይምግባር ወይ ምቝጣዕ ግን፡ ናብቱ ዝኸፍኤ ጥርዙ ኢዩ ዜብጽሖ። ትዕግሥቲ እንተገይርካ፡ ነቲ መዋጽኦ ዘይረኣየሉ ዝነበረ ጽንኩር ነገር የቕልሎ። ንስኻ፡ ከይተሸበርካ ክትዕገሥ ከሎኻ፡ ዋላ እውን ኣብ ሽግርካ ፈጺምካ ወይ ምሉእ ብምሉእ ኣይትገላገል እምበር፡ እዙይ ንገዛእ ርእሱ ዓቢይ ጸጋ ኢዩ። ንስኻ ንዕቤት ትሕትናኻን ትዕግሥትኻን ክትመዝኖ እትኽእል፡ ብፈተና ጊዜ ጥራይ ኢዩ።
ንገዛእ ርእስኻ እውን ትዕግሥቲ ክትገብር ኢዩ ዚግብእካ። ንኣብነት፡ ንርእስኻ ከተመሓይሽ ኢልካ ብዙኅ ጽዒርካ፡ ከምቲ እትብህጎ እንተዘይኮይኑልካ፡ ምስ ገዛእ ርእስኻ ትዕግሥቲ ክትገብር ኣሎካ። እቲ ንኻልኦት ኣብ ጸገሞም እትልግሶ ጽቡቕ ምኽሪ፡ ንባዕልኻ ለግሶ ኢኻ። ብዙኅ ጊዜ፡ እግዚኣብሔር ንጸሎትካ ምቕባል ዚድንጕየካ፡ ትሩፋትካ ምእንቲ ኬብዝኃልካ ኢሉ ኢዩ።
ብትዕግሥቲ ምስቓይ፡ ፍሉይ ምልክት ፍቕሪ-እግዚኣብሔር ኢዩ። ትዕግሥቲ፡ እግዚኣብሔር ንዚህበካ መስቀል ተሓጕስካ እሺ ኢልካ ብምቕባልካ ደኣ እምበር፡ ባዕልኻ ብኢደ ወነንካ እትገብሮ ነገር ስለ ዘይኮነ፡ እዙይ ንስራሕኻ ፍጹም ኢዩ ዚገብሮ (ያዕ 1፡4)። ብርግጽ ትዕግሥቲ፡ ንቅዱሳን ኢያ ትፈጥር (ያዕ 1፡4)። ብጊዜ ቅሳነት፡ ኣባኻ፡ ብዘይካ እቲ ናይ ትዕግሥቲ መንፈሳዊ ኃይሊ፡ ብዙኅ ካልእ መንፈሳዊ ኃይሊ ተገሊጹ ኪረኤ ይከኣል ኢዩ።
ትዕግሥቲ ካብ ኵሉ መንፈሳዊ ኃይሊታት እታ ዝበለጸት ሓርበኛ ኢያ፥ ስለምንታይ፡ ንሳ ናይ ሓርበኛ ምስሊ ስለ ዘይትገልጽ ኢያ። ንዝጸርፉኻ እንተተዓጊስካን፡ ንጸላእትኻ እንተፍቂርካን ብውሽጥኻ ሳምዕ ክትከውን ኢኻ። ስቓይ ኣብ ሰብነትካ ከየርኣኻ ኣብ ውሽጥኻ ክትሳቐ ኢኻ።
ብትዕቢት ሕቶ ንዜቕርበልካ ሰብ ብገርህነትን፡ ብምስትውዓልን፡ ብለዋህነትን፡ ክትምልሸሉ ጽዓር። ንቑጡዕ ሰብ፡ ብትዕግሥትኻን ብልኡም መልስኻን ክትከስቦ ኢኻ። ንኻልኦት ጽቡቕ ነገር እተምህር፡ ኣብ ሕይወትካ ዚገጥመካ ሕማቕ ነገር ብትዕግሥቲ ዓቕሊ ብምግባር ደኣ እምበር፡ ብሓሳብ ጥራሕ ምምሃር ኣይኣክልን ኢዩ (ምሳ 19፡11 ረኣ)።
ኣስተውዕል፡ ንገዛእ ርእስኻ ኣመና ርኅሩኅ እንተደኣ ኮይንካ፡ ንኻልኦት ግን ዘይተናሕሲ ጨካን ክትከውን ትኽእል ኢኻ። ብናይ ብጻይካ ኣመል ትዕግሥትኻ ዚጐድል እንተኾይኑ፡ ገና ኣብ ፍጽምና ከምዘይበጻሕካ ግሁድ ኢዩ። እቲ ንውራይ ርእሱ ዕሽሽ ኢሉ ብውራይ ብጻዩ ዚሻቐል፡ ዓሻ ኢዩ።
እግዚኣብሔር ብሰንኪ ኃጢኣትና፡ ማዕረ ክንደይ ከምዚዕገሠና እሞ ሕሰብ! እግዚኣብሔር ንዅራ ደንጓዪን በዓል ምሉእ ምሕረትን ኢዩ። ንሱ ከም ብዝኂ ኃጢኣትና ኣይቐጽዓናን ኢዩ (መዝ 103፡8 ረአ)፡ እንታይደኣስ ኵላትና ኣብ ጣዕሳ ኃጢኣትና ንኽንበጽሕ፡ እሞ ክንጠፍእ ስለ ዘይደሊ፡ ብትዕግሥቲ ኢዩ ዚጽመመና (2 ጴጥ 3፡9፥15 ረአ)።
ኣብ ቅድሚ እቲ ክፉእ ዝኾነ ተግባር ርጉማት፡ ኢየሱስ ኪዅርየልካ እንተዘይደሊኻ፡ ንቍጢዓኻ ኣህድእ ኣብሎ (ሉቃ 9፡55 ረአ)። ሓቀኛ ትዕግሥቲ፡ ካልኦት ኪጐድኡኻ ከለዉ፡ ናይ ቍጥዓ ምልክት ከየርኣኻ፡ ብህዱእ መንፈስ ክትጻወሮም ከሎኻ ኢዩ።
ነቲ ወልደ እግዚኣብሔር ዝኾነ ኢየሱስ ኣብ ሕማማቱ ውርደትን መከራን ዝተጻወሮ ኵሉ እሞ ሕሰብ!። ናብ ቤት ማእሰርቲ ተጐቲቱ ከም ዚውሰድ በጊዕ ኣፉ ኣይከፈተን (ኢሳ 53፡7 ኦዘ 11፡19 ረኣ)። ጐይታና ኢየሱስ ክርስቶስ ክንድዙይ ዚኣክል ስቓይ እናተሳቐየ ከሎ፡ ንስኻ ግን ንመስቀልካ ኣውሪድካ ካባኻ ትድርብዮ። ኢየሱስ ንጹሕ ክነሱ፡ በዣ ኃጢኣት ካልኦት ኪሳቐ ከሎ፥ ንስኻ ግን ብሰንኪ ኃጢኣትካ ትሳቐ ዘሎኻ ኢኻ።
ኢየሱስ ንጹሕ በጊዕ እግዚኣብሔር ኪኸውን ከሎ፥ ንስኻ ግን ዝጠፋኤት በጊዕ ኢኻ። ኣብ ሕማቕን ኣብ ፈተና ጊዜን ካብቲ ኣዚዩ ትሑት ዝኾነ ኢየሱስ ለዋህነትን ትዕግሥትን ተመሃር። ንስኻ እውን እቲ ኣብ ልቢ ኢየሱስ ዝነበረ ስቓይን ድኽነትን ምናኔን ከምናትካ ገይርካ፡ እንተዘይ ኣጥሪኻዮን ፍቕሪ ብዝመልኦ ትዕግሥቲ እውን እንተዘይጸርካዮ፡ ኣብ መንፈሳዊ ሕይወትካ ብዙኅ ስጕምቲ ዝገበርካ ኣይምሰልካ።
ኣብ ቀጻሊ ክፋል “ሕያውነት፡ ብርቱዕ ኃይሊ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
39 - ሕያውነት፡ ብርቱዕ ኃይሊ
ንርእስኻ ቅጻዕ፡ ምስ ካልኦት ግን፡ ሕያዋይን ለጋስን ክትከውን ጽዓር። ሕያውነትን ለዋህነትን፡ ዕምባባ ፍቕርን ፍረ መንፈስ ቅዱስን ኢዩ (ገላ 5፡22 ረአ)። ሕያውነትን ለዋህነትን ንልቢ፡ ቂምታ ካም ምኃዝ ኪዕቅቦ ከሎ ንጸርፍን ንበደልን ከኣ፡ ተዓጊሱ ኪጻወሮ ከሎ፡ እዙይ ሓቀኛ ሕያውነትን ለዋህነትን ምዃኑ የረጋግጽ (ምሳ 19፡11 ረአ)።
ለዋህ ምዃን ማለት፡ ኣብ እምነትን ኣብ ፍቕርን ተመሥሪትካ ብትሕትና ንእግዚኣብሔር ምግልጋል ማለት ኢዩ ገላ (5፡22)። ንዜሳድደካ ብሕያውነትካ ገቢርካ ሠዓሮ። ንትዕቢተኛን ስዲ ንዝኾነ ሰብ እውን፡ ኵሉ ጊዜ ብሕያውነት ንኽትምልሸሉ ጽዓር። ዝበሉ እንተበሉኻ፡ ብኵሉ ኣገባብራኻ ሕያዋይ ኩን፥ ብሕርቃን ኣይትሸነፍ።
ቂምታ ብምኃዝ ሕነኻ ብምፍዳይን፡ ወትሩ እናተጠዓስካሉ ክትነብር ኢኻ። ንኽፉእ ነገር ብጽቡቕ ነገር ከምተሸንፍ ደኣ ግበር እምበር፡ ብኽፉእ ኣይትሸነፍ (ሮም 12፡21 ፥ 13፡10 ፥ 1ተሳ 5፡15)። ንኽፉእ ዘረባ ብጽቡቕ ዘረባ ንኽትምልሸሉ ጽዓር። ካብ ብኃይልኻ ተኸላኺልካ እትረኽቦ ጥቅሚ፡ ኣብ ኣካልካ ግፍዒ ወሪዱካ፡ ብትዕግሥቲ ተጻዊርካዮ፡ እትረኽቦ ጥቕሚ ይበዝኅ። ለዋህነት ንልቢ ናብ ሕያውነትን ተስፋ ናብ ምግባርን ኪድርኾ ከሎ፡ ኃይሊ ግን ንልቢ ዜቐይምን ዚሽጕርን ኢዩ።
ብዓያሹ እንተተወቐስካ፡ ኣንፃሮም ክንዲ ትቍጣዕ፡ ነቲ መሠረት ዘይብሉ ናይ ሓሶት ወቐሳ ምሒርካ፡ ነቲ ንኺወቕሱኻ ምኽንያት መለዓዓሊ ኮይኑ ዘሎ ነገር፡ ክተጥፍኦ ጽዓር። ንጸርፍን ንሕሜታን ክንድቱይ ግዲ ከይሞትካሉ ሸርተፍ ምባልን፡ ካብ ምዅራይን ሕነኻ ካብ ምፍዳይን፡ እቲ ዝሓሸ ኣገባብራ ኢዩ። ሐደ ሰብ ኣዀሪዩካ እንተደኣ ኾይኑ፡ ምስኡ፡ ብሕያውነትን ብጣዕምን ንኽትዛረብ ጸዓር። ከምኡ እውን ኣብ እተካይዶ ክትዕ፡ ከምቲ ንስኻ እትሓስቦን እትኣምኖን እንተዘይኮይኑ፡ ንልቢ ሰብ ብኃይሊ ቃል ከየቐየምካ፡ ንኽትረዳዳእ ጽዓር።
ነቲ ክትቅበሎ ዘይትኽእልን ዘይትኣምነሉ ነገርን፡ ብጽቡቕ ዘረባን ብህያውነትን ክትነጽጎ ትኽእል ኢካ። ጽቡቕ ሓሳብ ወይ ጽቡቕ እማመ ከተቕርብ ክትደሊ ከሎኻ ከኣ፡ ልቢ ሰብ ናባኻ ንምስሓብ ብሕያውነትን ብጥዑም ዘረባን ከተቕርቦ ከሎኻ፡ ጥዑም ምግቢ ከም ምቕራብ ኢዩ። ዘረባኻ ኵሉሻዕ ብሕያውነት ዝተቓመመ ኪኸውን ይግባእ፥ ኣብ ልቢ ዝተሓንጸ ዘረባ እንተደኣ ተዛሪብካ፡ ጸመማት እውን ኪሰምዑኻ ኢዮም።
ኣብ እተወድአ ዘረባን፡ ወግዕን፡ክትዕን፡ ዝወግእ ዘረባ ኣብ ክንዲ ምዝራብ፡ ፍቕሪ ዘመኃላልፍን፡ ልዋምን፡ ልዙብን ዝኾነ ቃል ምምራጽ ይሕሸካ። ንኣብነት፡ ልብኻ ተረቢሹ እተሊዩ፡ ኣይትዛረብ። ዝተረበሸ ልቢ፡ ንርእሱ ኪቘጻጸር ኣይኽእልን ኢዩ። ንሰብ፡ ናብ እግዚአብሄር ንምቕራብ፡ ኃይሊ ሕያውነት፡ ብርቱዕ ኢዩ’ሞ፡ ምስ ኵሉ ሰብ ብሕያውነት ክትዛረብ ጽዓር። “ልኡም ምላሽ ንቝጥዓ የህድኦ፡ ተሪር ቃል ግና ንዅራ የለዓዕሎ” (ምሳ 15፡1)።
ጥዑም ዘረባ ፈተውቲ ኢዩ ዘብዝኃልካ፡ ልዙብ መልሓስ ኣብ ቅድሚ ብዙኃት ተፈታዊ ኢዩ ዚገብረካ (ሲራ 6፡5)። እግዚኣብሔር ምስ ፈታዊ ሰላም ዝኾነ ሰብ ኢዩ ዚነብር፥ ካብ ተበኣሳይ ሰብ ከኣ ይርሕቕኻ። እምበኣር ብሓቂ ንእግዚአብሔር ተፍቅሮ እንተኾይንካ፡ ካብ ክፉእ ጊዜ እውን ንሕውነትካ ከየጥፋእካ ክትነብር ኢኻ። ነፍስኻ ዕረፍቲ ክትረክብ እንተደሊኻያ ለዋህነትን ትሕትናን ካብ ኢየሱስ ተመሃር (ማቴ 11፡29)። እቲ ዝዓበየ ግልጸት ሕያውነትን ለዋህነትን ኣምላኽ፡ ባዕሉ ኢየሱስ ኢዩ (ማቴ 12፡18)።
ኣብ ቀጻሊ ክፋል “ክእለት ልዝብ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
40 ክእለት ልዝብ
ተላዚብካ ምኽኣል ሕድሕዳዊ ጽቡቕ ድላይ ሕያውነትን፡ ምክብባርን፡ ፍቕርን፡ ኢዩ ዜድሊዮ፥ እዙይ ከኣ፡ ድኅነትካ ካብቲ ናይ ብጻይካ ድኅነት ፈሊኻ ክትርእዮ ስለ ዘይከኣል ኢዩ። ጽቡቕ ልዝብ ንምክያድ፡ ቅድሚ ኵሉ፡ ንኵሉ ሰብ ምኽባር፥ ከምኡ እውን ምስ ኵሉ ሰብ ሓቀኛ ምዃን ይግባእ። ልዝብ ዘይብሉ ሰብ ሓቀኛ ዕርክነት እውን ኣይርከቦን ኢዩ። ተላዝቦ መሠረት ስኒትን ሓድነትን ኢዩ። ንኽትሰማማዕ፡ ንኽትረዳዳእ፡ ልዕሊ ኵሉ ግን፡ ንኽትፋቀር ምልዛብ ኣድላዪ ኢዩ።
ተላዚበ እኽእል ኢየ እትብለሉ፡ መኣስ ኢዩ፡ ነቲ መዛርብትኻ ንምሉእ ሰብኣዊ ኣተሓሳስባኡ ቅኑዕን ርቱዕን ሓናጽን ይኹን ኣይኹን ምስ ትቕበሎ ኢዩ። ንኣብነት፡ ምስ ሓደ ሰብ ክትዛረብ ከሎኻ፡ ጽን ኢልካ ትሰምዖ እንተኾይንካ፡ ንኺዛረብን ሓሳቡ ንኺገልጽን፡ ሕቶ ንኸቕርብን ተራ ትህቦ እንተዀይንካ፥ ከምኡ እውን ነቲ መዛረብትኻ ዜቕርቦ ሓሳብ ብኣኽብሮትን ብርግኣትን ብሕያውነትን ትሓስቦን ተስተውዕለሉን እንተኾይንካ ኢዩ ተላዝቦ ምክያድ እኽእል ኢየ ክትብል እትኽእል።
ቅድሚ ኵሉ እቲ ዜድሊ ነገር፡ ሓናጺ ዝኾነ ናይ ነቐፈታ ሓሳብ ኣቕሪብካ ምኽኣል ኢዩ፥ እዙይ ከኣ ንኻልኦት ብስም ምንቃፍ ዘይኮነስ፡ እንታይደኣ ብቕሱን መንፈስ፡ ልብኻን ኣእምሮኻን ከፊትካ፡ ብሕያውነት፡ ምስ ካልኦት ብኽፉት ልቢ ተላዚብኻ ምኽኣል ኢዩ። እምበኣር ምልዛብ ኪበሃል ከሎ እንታይ ማለት ኢዩ፡ ንጽቡቕን ንሕማቕን ጐድንኻ ኣለሊኻ ምኽኣልን ናይ መዛርብትኻ ውልቃዊ ጸገም ምርዳእን ይግባእ፥ ከምኡ እውን ብዛዕባ እቲ ገና ዘይተሰማማዕካሉ ነጥቢ፡ ሕድሕካ ንምቅርራብ ዘይተሓለለ ጻዕሪ ድኅሪ ምክያድ፡ ንሓቂ ከይበደልካ፡ ኣብቲ ናይ ኃባር ነጥቢ ምብጻሕ ይግባእ።
ንስኻ እውን ከም ወዮም ከምኦም ገይሮም ዘይሓስቡ ሰባት ከም ጸላእቶም ገይሮም ዚርእይዎም፡ አይትኹን። ክልተ ዝተፈላለየ አረኣእያ ዘለዎም ሰባት እውን፡ ኣዕሩኽ ኪኾኑ ይኽእሉ ኢዮም። ኣብ መንጎ ዝተፈላለየ ሓሳብ ዘለዎም ሰባት እውን፡ ሓድነት ኪቘውም ይኽእል ኢዩ። ኣብ ከምዚ ዝመሰለ ኵነት ኢዩ እምበኣር፡ እቲ ናይ ኣረኣእያን ኣተሓሳስባን ፍልልይ መሊሱ ምእንቲ ከይገፍሕ፡ ዘይሕለል ጻዕሪ ተላዝቦ ምክያድ ዜድሊ።
ብሓጺሩ ተላዚብካ ምኽኣል ማለት፡ ክልተ ሰብ ኣብ ናይ ኃባር ነጥቢ ንምብጻሕ ዚገብርዎ ናይ ልብን ኣእምሮን ሓቀኛ ሕድሕዳዊ ምኽፋት ኢዩ። ንስኻ እውን ምስ ኃውካ፡ ሓቀኛን ልባውን ዝኾነ፡ ምይይጥን ምርድዳእን ከተካይድ እንተደኣ ደሊኻ፡ ናቱ ኣረኣእያ ክትግንዘብ የድሌካ፥ ሓሳቡ ክትርዳእ ኢልካ ዝከኣለካ ጻዕሪ ግበር፥ ንዓለም በቲ ናቱ ኣዒንትን፡ ስግኣትን፡ ሃረርታን፡ ስቓይን ክትርእዮ ጸዓር። ምስ ካልኦት ብሓሳብ ክትማጐት እትኽእል ካባኻን፡ ካብ ውሽጥካን፡ እንድኅሪ ወጺእካ ጥራይ ኢዩ።
ንሓሳብ መዛርብትኻ፡ ብቕንዕና ተቐቢልካ ኣጽንዓዮ፡ እቲ ሓሳብ ጽቡቕ እንተኾይኑ ልበሶን ናትካ ግበሮን። ናይቲ ብቕንዕና ኣብ ነፍሱ ይኹን ኣብ ካልኦት ይኹን ንሓቂ ዚደልያ ሰብ ጠባይ ከምዙይ ኪኸውን ኢዩ ዚግባእ። ተላዝቦ፡ ኣብ ግዳማዊ ሕይወትካ ይኹን ኣብ ምዕባለ ኣእምሮኻ ይኹን፡ ዓቢይ ጥቕሚ ዘለዎ ሜላ ኢዩ። ብርግጽ፡ ጻዕሪ ኵሉ ሰብ፡ ንሓቂ ምድላይን ንሓቂ ምጭባጥን ይኹን እምበር፡ ሓቂ ኪበሃል ከሎ፡ ምሉእ ብምሉእ፡ ኣብ ሓደ ቦታ ጥራይ ኣይኮነትን ትርከብ።
ኵሉ ሰብ ንሓቂ እናናደየ ከምዚነብርን፡ ድኅሪ እዙ ኵሉ ምንዳይ ከኣ፡ ሕጂ ረኸብኹዋ፡ ሕጂባ ኃዝኩዋ ኪብል ከምዘይኽእልን ምስ ተረድኣካ ኢኻ፡ ንስኻ እውን ከም ሰብ መጠን ክትጋገ ከምትኽእል ዚርድኣካ’ሞ ንፉዕ ተላዛቢ ክትከውን እውን እትጅምር። እዙ ኵሉ መንገዲ ምስ መዛርብትኻ ኃቢርካ ምስ ከድካ፡ ትርጉም ተላዝቦ እናቐየረ ይኸይድ እሞ፡ ንኃባራዊ ጸገምካ ብሓንሳብ ኮይንካ ምፍታሕ ማለት ከምዝኾነ እውን ይርድኣካ።
ምእንትዙይ ኣብ እተካይዶ ዘረባን ክትዕን፡ ክሥዕር ኢልካ ካብ እትጽዕር፡ ንኸተረድእ ኢልካ ተዛረብ ክትኵንን ኢልካ ካብ እትጽዕር ንኽትመያየጥ ኢልካ ጸዓር። ምይይጥካ ካብ ልብኻ ዚወጽእ፡ ሓቀኛ ከምዚኸውን ግበር፥ እቲ ንዝኾነ ይኩን ሰብ ክትብሎ እትደሊ ነገር፡ ብሕያውነትን፡ ብሓቅነትን፡ ብገርህነትን፡ ከይተጻረፍካን ከይሓጨጭካን፡ ተዛረብ። ምስ መልሓስካ ሓደ ውዕሊ ክትገብር ጽዓር፥ እዙይ ከኣ፡ ልብኻ ዘይሃድኤ እንተኾይኑ፡ ካብ ኣፍካ ሓንቲ ቃል ከይተውጽእ መሓል።
ኣብ ቀጻሊ ክፋል “ጥቅሚ ፍሽኽታ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
41 ጥቅሚ ፍሽኽታ
ኣብ ሓደ መዓልቲ ጥራሕ፣ ብፍሽኽታኻ፡ ንኽንደይ ፍሽኽ ከምዘበልካ እንተትፈልጥ። ንኽንደይ ሰባት ታሕጓስን ተስፋን ኣብ ልቦም ከምዝመለስካሎም ከኣ ምፈለጥካ ነይርካ። ንእትፈልጦ ኵሉ ሰብ፡ ኣብ ልቡ ሓጎስ ከተኅድረሉ ጽዓር፡ ጕንጕን ዕንባባ ኣብ ልዕሊ መቓብር ካብ ምንባር፡ ፍቕሪ ኣብ ውሽጢ ልቢ ሰብ ከተንብር ጽዓር። ንእግዚአብሔር እውን፡ ንፍቓዱ ብፍቕሪ እናመላእካ፡ ፍሽኽ በሎ ኢኻ (ምሳ 17፡22 ረኣ)። ኣብቲ ዝኸፍኤ ስቓይ ሕይወትካ እውን፡ ቅሳነትን፡ ታሕጓስን፡ ፍሽኽታን፡ ካብ ገጽካ ኣይሠወር። ምእንቲ ገዛእ ጥቕምኻ ኢልካ ጥራይ ግዲ ከይሞትካ፡ ንኻልኦት ጽቡቕ ንኽትገብር ጽዓር።
ሽሕኳ ብሕማም ተደኒስካ እንተዀንካ፡ ንእሽቶ እውን ትኹን፡ ገጸበረከት ፍሽኽታኻ ከየቕረብካሉ፡ ንዋላ ሓደ ካባኻ ኣይተፋኑዎ። በጻሕትኻ ልዕሊ ኵሉ ነገር፡ ነቲ ብፍሽኽታኻ ዚበርሄን ዝተዀልዔን ገጽካ ብምርኣይ፡ ናባኻ ኪስሓቡን ኪድነቑልካን ኢዮም፡ ኣብ ሽግሮም ከኣ፡ እምነትን፡ ተስፋን፡ ዓቕልን ገይሮም ከምዚሳቐዩ ኪገብሮም ኢዩ።
ኣብ ሕይወትካ ይኹን ኣብ ሕይወት እማትካ፡ ዝበዝኄ ታሕጓስ ከተእቱ ኢልካ እንተትጽዕር፡ ንእግዚአብሔር ብዙኅ መሐጐስካዮ ነይርካ። ምሉእ ሰብነትካ ብታሕጓስን፡ ብቅሳነትን፡ ብሰላምን፡ እንተደኣ ደሚቑ፡ እግዚአብሔር ነፍሳት ናብኡ ከተምጽኣሉ ክመርጸካን ክምዝዘካን ኢዩ። ብሓደ ንጹሕ ዝኾነ ፍሽኽታ ጥራይ፡ ክንደይ ሠናይ ነገር ክትገብር ከምትኽእል ኣይትዘንግዕ።
ፍሽኽታ፡ ኣዕሩክን ፈተውትን ንምጥራይ እቲ ዝበለጸ ነገር ምዃኑ ፍሉጥ ኢዩ። ብፍሽኽታ፡ ኣብ ልቢ ሰብ፡ ሽዑን ሽዑ ኢኻ መንፈስ ዕርክነት ተኅድር። ሓድሓደ ጊዜ፡ ክትብሎ እትደሊ ቃል ምምጻእ ምስ ዚኣብየካ፡ ሽዑ ፍሽኽታኻ፡ ካብቲ ደሊኻ ዝሰኣንካዮ ቃል ዝበለጸ ትርጉም ኂዙ ኢዩ ዚርከብ። ነቲ ካብ ብዝኂ ህልውና ኣምላኽ ዝተላዕለ፡ ኣብ ውሽጥኻ ሰፊሩ ዘሎ ሓጎስ፡ ንኻልኦት እውን ኣካፍሎ። ንዝልምነካ ድኻ፡ ሓንቲ ነገር ክትተዀበሉ’ኳ እንተዘይኸኣልካ፡ ካልእስ ይትረፍ፡ ንልቡ ዚኸፍተሉን ንነፍሱ ደስ ዜብሎን ፡ ፍሽኽታኻ ለግሰሉ።
ንገለ ሰባት፡ ህያብ ምስ ትገብር፡ እቲ ህያብ ምስ ፍሽኽታኻ ኣሰንዮ። ህያብ ብዘይ ፍሽኽታ፡ ማለት ዕምባባ ብዘይ መዓዛ ማለት ኢዩ። እግዚአብሔር ዚፈቱ ተሓጕሱ ንዚህብ ኢዩ (2ቆሮ 9:7 ረኣ)። ኣብ ሕይወትካ፡ ንእግዚአብሔር ይኹን ንሰብ፡ ንሕያዎት ይኹን ንርጉማት፡ ንሠናይ ጊዜ ይኹን ንኽፉእ ጊዜ፡ ብሓጎስ ይኹን ብሓዘን፡ ንሕይወት ይኹን ንሞት፡ ፍሽኽ ምባል እንተኽኢልካ ብሓቂ ዕድለኛን ብፁዕን ኢኻ!። ብዛዕባ እግዚአብሔር፡ ብሕይወትካ ክትህቦ እትኽእል ዝበለጸ ምስክርነት፡ ንዕኡ እናገልገልካ ምስኡ ክትነብር ከሎኻ፡ ኣብ ገጽካ ሓጐስ ዜንጸባርቕ እንተኾይኑ ጥራይ ኢዩ።
ኣብ ቀጻሊ ክፋል “ኣብ ዘረባኻ፡ ጥንቑቕ ኩን” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
42 - ኣብ ዘረባኻ፡ ጥንቑቕ ኩን
ውሽጣዊ ምሥጢር መንፈሳዊ ሕይወትካ፡ ብዘይምኽንያት ንኻልኦት ኣይትግለጽ። ምሥጢርካ ብዘይምኽንያት ንኻልኦት ትገልጾ እንተደኣ ኮይንካ፡ ኣብ ውሽጢ ምዓሙቕካ ኣእቲኻ ክትዓቝሮ ኣይኸኣልካን ማለት ኢዩ። ንሕና ውሽጣዊ ታሕጓስናን ውሽጣዊ ስቓይናን ብቐሊሉ ንምግላጽ ሕፍረት ይሰመዓና ኢዩ። ሓድሓደ ነገር ሱቕ ኢልካ፡ ንኻልኦት ከየፍለጥካ ምእንቲ ፍቕሪ ኣምላኽ ኢልካ ክትሳቐ ኢዩ ዚግብኣካ።
እቲ ብዘይ መጠን ዚዛረብ ሰብ፡ ውሽጣዊ ሃብቱ፡ ሒደት ኢዩ። ኣፍ ዓሻ ዘይረብሕ ነገር ኪደግም ኢዩ ዚነብር፥ ዘረባ ጥበበኛ ግን፡ ኣብ ሚዛን ተመዚኑ ኢዩ ዚኃልፍ (ሲራ 21፡25 ረኣ)። ንነዊኅ ጊዜ፡ ብዙኅ ምዝራብ ጠንቂ ሓደጋን ጕድኣትን ኢዩ። ሓድሓደ ጊዜ እውን፡ ኣመና ምዝራብ የጣዕስ ኢዩ። ካብ ብዙኅ ነገር፡ ሓድሓደ ነገር፡ ሓቂ እውን ይኹን፡ ምዝርጋሕ ስለ ዘየድልዮ፡ ንኻልኦት ከይተዛረብካዮ ኣብ ውሽጥኻ ኂዝካ እንተዓቝርካዮ ጽቡቕን ጥበብን ኣብ ርእሲ ምዃኑ፡ ነቲ እትገልጾ ሓቂ ኣየበላሽዎን ኢዩ።
እቲ ኣብ ውሽጢ ልቢ ሰፊሩ ዘሎ ነገር ናብ ልሳንካ ቅድሚ ምኅላፉ፡ ተጠንቒቕካ ክትሓስበሉ ይግባእ። ብዙኅ ጊዜ እቲ ክትዛረቦ እትህወኸሉ ነገራት እውን፡ ምናልባት ከየውጽእካዮ፡ ኣብ ውሽጥኻ ቀቢርካ እንተኃዝካዮ ዝሓሸ ኢዩ። ልብኻ ሕያዋይ እንተኾይኑ ግን፡ ብዛዕባ ልሳንካ እትስከፎ ነገር ኣይክህሉን ኢዩ፡ ከመይ “ኣፍ ምልኣት ልቢ ኢዩ ዚዛረብ” (ማቴ 12፡34: ሉቃ 5፡45 ረኣ)።
ሓሪቕኻ ከሎኻ፡ ዘየድሊ ዘረባ ክትዛረብ ስለ እትኽእል፡ ከይተዛረብካ፡ ሱቕ በል፥ ከመይ ቝጥዓ ምስ ኃለፈልካ በቲ ዝበልካዮ ክትጠዓስ ትኽእል ኢኻ “እቲ ኣፉን መልሓሱን ዚህሉ ሰብ ካብ ጸበባ ይድኅን” (ምሳ 21፡23)። “ብመልሓስካ ካብ እትዕንቀፍ ኣብ ምድሪ ሸታሕ ኢልካ ምውዳቕ ይሓይሽ” (ሲራ 20፡18)። ህሜታ ብምቅብባል፡ ኣንጭዋ ክልተ ዓንዴል ኣይትኹን፥ ገለ ሕሜታ ኣብ እዝንኻ እንተበጽሔ እውን፡ ኣብ ውሽጥኻ ቅበሮ። ኣብ ውሽጥኻ እንተተቐሚጡ ከምዘይጐድኣካ ፍለጥ (ሲራ 19፡7: 10 ረአ)።”ምሥጢር ተውጽእ እንተ ኮይንካ፡ ሰብ ኣይኣምነካን ኢዩ፥ ዚኣምነካ ዓርኪ ከኣ ኣይትረኽብን ኢኻ” (ሲራ 27፡16)።
ጽቡቕ ምዝራብ እንተዘይኮይኑ፡ ንብጻይካ ወይ ንንብረቱ ኣይተልዕሎ። ሕሜታ ክትሰምዕ ከሎኻ፡ ድጋፍካ ከይሃብካ ሱቕ በል። “ፈላጥ ሰብ ዘረባ ኣየብዝኅን ኢዩ፥ በዓል ህዱእ መንፈስ ከኣ፡ ለባም ኢዩ” (ምሳ 17፡27)። እቲ ብዙኅ ዚሰርሕ፡ ሒደት ኢዩ ዚዛረብ፥ እቲ ብሓቂ ዚገብር ከኣ፡ ሱቕ በሃላይ ኢዩ። ንስኻ ጥበበኛን ገርሄኛን እንተኮይንካ፡ በዓል ብዙኅ ልቦና ክትከውን ኢኻ።
ኣብ እተካይዶ ወግዒ ወይ ዝርርብ፡ ድሌት ካልኦት ኣብ ግምት እናእተኻ፡ ካልኦት እውን ሓሳቦም ኪገልጹን፡ መልሲ ኪህቡን፡ ዕድልን ጊዜን፡ ክትህቦም ደኣ ኣሎካ ኣምበር፡ እናኮለፍካ ንስኻ ጥራይ ክትዛረብ ኣይግቡእን ኢዩ። ጽን እናበልካ ምስማዕ፡ ዓቢይ ክእለት ኢዩ። “ንምስማዕ ድልዊ ኩን፥ ከይሓሰብካ ከኣ፡ መልሲ ኣይትሃብ” (ሲራ 5፡11)። ሓድሓደ ጊዜ፡ ስቕታ ካብ ዘረባ ዚበለጸ ኢዩ።
ኣብ ቀጻሊ ክፋል “ስቕታ ፍቶ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
43 ስቕታ ፍቶ
ካብ ብዙኅ ዘረባ፡ ዕንቅፋት ኣይሰኣንን ኢዩ፥ (ምሳ 10:19 ረአ)። ዘረባ ምስ ተብዝኅ ብዙኅ ጌጋ ኢኻ እትገብር! ሓቂ ኢዩ፥ እንተኾነ ቃልካ ዚህቦ ጥቕሚ፡ ስቕታኻ ካብ ዚህቦ ጥቕሚ ንላዕሊ ኪኸውን ከሎ፡ ስቕ ኣይትበል፡ ተዛረብ ደኣ።
ምእንቲ ከይትጋገ፡ ኣብ ልዕሊ ሰብ ሓቂ ዘይብሉ ፍርዲ ካብ ምሃብን ብዘይመጠን ወጃዕጃዕ ካብ ምባልን ተቘጠብ (ምሳ 11፡12: 17፡18 ረኣ)። “ስቅ እትብለሉ ጊዜ ኣሎ፡ እትዛረበሉ ጊዜ ከኣ ኣሎ” (መክ 3፡7)። ጸሎተኛ ሰብ ክትከውን እንተደኣ ደሊኻ ስቕታ ፍቶ።
ሸበድበድን ገርማዕማዕን ኣብ ዚብል ዓለም፡ ንእግዚኣብሔር ክትረኽቦ ኣይትኽእልን ኢኻ። ምስ ሰብ ብዙኅ ትዛረብ እንተ ኮይንካ ከኣ፡ ምስ እግዚኣብሔር ቍሩብ ኢኻ ትዛረብ (ሆሴዕ 2፡16 ረአ)። ምስ እግዚኣብሔር ብዙኅ ትዛረብ እንተኾይንካ ግን፡ ምስ ሰብ ምዝራብ ጥቕሚ ዘለዎ ኮይኑ ኣይኽረኣየካን ኢዩ።
መንፈስ ቅዱስ ኣባኻ ኪወርድ እንተደሊኻዮ፡ ፈታዊ ስቕታን መንፈሳውን ኩን። ምስ እግዚኣብሔር ምዝራብ ከተስተማቕሮ ጽዓር። ኣብ ውሽጥኻ ስቕታ ከምዚነግሥ እንተገይርካ፡ ብመንፈስካ ካብ ጸሎት ነቒሕካ ክትርከብ ከሎኻ፡ ብግዳምካ ንዚርእየካ ግን፡ ኣብ ጉዳይ እዙ ዓለምዙይ ትኽስ ዝበልካን ዘይትረብሕን ጌሩ ኪግምተካ ኢዩ።
እወ፡ ንእግዚአብሄር ጽን ኢልካ ንኽትሰምዖ፡ ምስ ፍጡራት ዘረባ ክትገድፍ ኣሎካ፥ ምእንቲ ክትሰምዕ፡ ሱቕ ክትብል ኣሎካ፥ መንፈስካ ምእንቲ ኪሰምዕ፡ ሰብነትካ ሱቕ ኪብል ኣለዎ፥ ናይ ብሓቂ ከኣ እቲ ቃልካ ነቲ መንፈሳዊ ሃብትኻ ከምዚገልጾ ይግበሮ። ንኵለን ሰዓታት መዓልትኻ ፍቶወን ኢኻ፡ ብኅልፊ ግን፡ ነታ ምስ እግዚኣብሔር ተራኺብካ እትዛረበላ ሰዓት ስቕታ ኢያ’ሞ፡ ንዓኣ ክትፈቱ ኢዩ ዚግብኣካ።
እግዚኣብሔር ዚያዳ ዚሰምዕ፡ ነቲ ብኣፉ ከይተዛረበ፡ ብልቡ ዜፍቅር ኢዩ። ስለዚ ንእግዚኣብሔር ጽን ኢልካ ምእንቲ ክትሰምዖን ብዝበለጸ ኣብቲ መወዳእታ ዘይብሉ ባህሪኡ ምእንቲ ክትሳተፍን፡ ንስቕታ ሃረር በሎ። ናብ ደንደስ ሓደ ውሒጅ ከይድካ ኣብኡ ኮፍ በል እሞ፡ ሽዑ እግዚኣብሔር ሰማያዊ ዑፍ ሰዲዱ፡ ብዛዕባ ኣምላኽ ልብኻ ዚምስጥ ሓደ ጥዑም ደርፊ ኪደርፈልካ ኢዩ። ኣብ ደንደስ እቲ ውሕጅ ኮፍ ምስ በልካ እግዚኣብሔር ኪዛረበካ ኢዩ። እግዚኣብሔር ዝተዛረባ ቓል ሓንቲ ኢያ፥ ንሳ ከኣ፡ እቲ ቓሉ ዝኾነ ኢየሱስ ኢያ። ነዛ ቓል እዚኣ ከኣ ኪደጋግማ ዚርከብ ዘሎ ካብ ዘለዓለም ጀሚሩ ኢዩ። ነፍስኻ እውን ነዛ ቓል እዚኣ ንዘለዓለም ጽን ኢላ ክትሰምዓ ኢያ።
ሓቂ ክትረኽባ እትኽእል ኣብ ስቕታ ስለ ዝኾነ፡ ስቕ ምባል ፍቶ። ብዙኅ ሰብ ክንድ’ቲ ኣይእመንን ኢዩ። እቲ ተጠንቒቑ ዚዛረብ ሰብ፡ ንሕይወቱ ኢዩ ዜህብትም። እምበኣረይ ንስኻ እውን፡ መንፈሳዊ ክትከውን ጽዓር፥ ንመንፈሳዊ ጥቕምኻ ኢልካ ስራሕ እምበር፡ ጊዜኻ ኣብ ዘይጠቕም ሓሳብ እዙ ዓለምዙይ ኣይትበታትኖ። ስቕታ፡ ዓቃቢ ሰላም መንፈስካ ስለ ዝኾነ፡ ዓቢይ ሓጋዚኻ ኢዩ።
ስቕታ፡ ዓርከ’ቲ ኣብ ገዛእ ኃይሉ ከይኣመነ፡ ኣብ ኃይሊ ኣምላኽ ጥራይ ዚኣምን ኢዩ። ዓለም፡ ንዓኻ፡ ብዛዕባ እግዚኣብሔርን ብዛዕባ ነፍስኻን ኣጸቢቕካ ንኸይተስተንትንን፡ ኣብ ጐዳኢ ዝዀነ ተግባር ከምትዘናጋዕን፡ ጊዜኻ ኣብ ከንቱ ከምተኅልፎን፡ ከምኡ እውን ናይ ስቕታ ጊዜ ከምዘይህልወካን ኢዩ ዚገብርካ። ንስኻ እውን፡ ከምቲ ጐይታና ኢየሱስ ክርስቶስ ንማርያም መግደላዊት ኣብ ጥቓኡ ኮፍ ኣቢሉ፡ ቃሉ ከምትሰምዕ እንተገይሩካ፡ ዕዉትን ብፁዕን ኢኻ (ሉቃ 10፡39 ረአ)።
ኣብ ቀጻሊ ክፋል “ጽሞና ፍቶ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
44 ጽሞና ፍቶ
ንስኻ፡ ናብኡ ምእንቲ ክትጽጋዕ፡ ኣብ መንጎኻን ኣብ መንጎ እግዚአብሔርን ሓደ ፍጡር ከይኣተወኩም፡ ጽሞና ፍቶ። ንልብኻ ከኣ ቤተ መቕደስ ኣምላኽ ግበሮ ኢኻ። ኣእምሮኻ ዓቕሊ ካብ ዜጽብብ ሻቕሎት ኣልጊሱ፡ ቅሳነት ምእንቲ ኪረክብ፡ ካብ ጫውጫውን ዕግርግርን እልይ በል ኢኻ። ንሰማያዊ ነገራት ምእንቲ ክትሓስብ ከኣ፡ ንነፍስኻ ጽሞና፡ ብዙኅ ኢዩ ዚጠቕማ። ጽሞና ንነፍስኻ ምስ እግዚአብሔር እትወሃሃደሉ ግሩም ዝኾነ ናይ ምቕርራብ ጊዜ ኢዩ ዚፈጥረላ።
ናይ ጽሞና ጊዜ ምስ ትረክብ ደስ ይበልካ፥ እዙ ዕድል ጽሞናዙይ ምስ ረኸብካ፡ ቀልጢፍካ ከይትመንዎ ተጠንቀቕ ኢኻ። ጥራሕስ፡ ካብ ናይ ሰብ ጫውጫውታ ከምትርሕቕ ግበር እምበር፡ ኣምላኽ ንበይኑ ክኣኽለካን ፍጹም ከዕግበካን ኢዩ። ካብ ናይ እግዚኣብሔር ዝበልጽ ዕርክነትን ወግዕንከ ኣበይ ይርከብ?
ንስኻ ምስ እግዚኣብሔር፡ እግዚኣብሔር ከኣ ምሳኻ እንተኾይንኩም፡ በይንኻ ክትከውን ኣይትኽእልን ኢኻ (ዮሓ 14፡23 ረአ)። እዙ ሕያዋይ ጋሻ ነፍስኻ ዝኾነ ኢየሱስ፡ ባህሪዩ ካባና ፍሉይ ስለ ዝኾነ፡ ንልብኻ ካብ ጫውጫታን ዕግርግርን እዙ ዓለምዙይ ርሒቑ ኢዩ ኪዛረቦ ዚደሊ። እግዚኣብሔር ቀስ ኢሉ ኢዩ ዚዛረብ፥ ድምጹ ከኣ ኣብ ስቕታን ኣብ ጸሎትን ጥራይ ኢዩ ዚስማዕ። እግዚኣብሔር ንነፍስኻ ኵሉ ጊዜ ኪዛረባ ምደለየ ነይሩ፡ እንታይሞ፡ እዙ ዓብሊሉካ ዘሎ ጫውጫው ዓለም’ንዶ ምዝራብ ከሊእዎ!። እግዚአብሔር ዚርከብ፡ ኣብ ጫውጫውታ ኣይኮነን (1ነገ 9፡11 ረኣ)።
ጽሞና ልቢ እንተዘይኣጥሪኻ ጽሞና ስብነት ጥራይ እንታይ ኪዓብሰልካ ኢዩ? እንተኾነ ግን፡ ዋላ’ኳ ኣብ ሻቕሎት እዙ ዓለምዙይ ጥሒልካ እንተተረኸብካ፡ ብመንፈስካ ካብ ጸሎት ኣይትርሓቕ። ልብኻ ካብ ፍቕሪ ሃብቲ እዙ ዓለምዙይ እንተደኣ ርሒቑ፡ ኣብ ማእከል ዕዳጋ እውን እንተሃለኻ ጽሞና ኪስመዓካ ኢዩ። ግን፡ ልብኻ ኣብ ፍቕርን ኣብ ሻቕሎት እዙ ዓለምዙይን፡ ጥሒሉ እንተኾይኑ፡ ዋላ ኣብ ምድረ በዳ ሃሉ፡ ጽሞና ዚበሃል ኣይኪህልወካን ኢዩ።
ኣብ ትህኪት ዝተመሥረተ ኣይኹን ደኣ እምበር፡ ኣብ ኣገልግሎት ኣምላኽ ዝተመሥረተ እንተኾይኑ፡ እቲ ምስ እግዚኣብሔር ዘሎካ ሓድነት፡ ንጽሞናኻ ኪመልኦ ኢዩ። ካብ ብነዊኅ ዘረባ፡ ምስ እግዚኣብሔር ምርኻብ ክሳብ ትስእን፡ ስራሕ ኣይተብዝኅ። ምስ እግዚኣብሔር ከተዋግዓሉ እትኽእል ስፍራ ኣብ ውሽጥኻ ኣሰናዱ’ሞ፥ ቅሳነት ኣብ ዝመልኦ ልብኻ፡ ብሰማያዊ ሃብታት ተመሲጥካ፡ ንመንፈስኻ፡ ንሰማይ ኣዕርጎ።
ብውሽጥኻ ካብ እግዚኣብሔር ከይተፈለኻን ጸሎትን ኣስተንትኖን እናገበርካ ምንባር ተመሃር እሞ፡ በይንኻ ምዃን ከቶ ኣይከጥቕዓካን ኢዩ። እቲ ብጸሎት ምስ እግዚኣብሔር ዚዛረብ ምስ ካልኦት ኪዛረብ ኢሉ ኣይብህግን ኢዩ። ብጸሎት ኣብ ቅድሚ እግዚኣብሔር ንበይንኻ ክትብሕት ከሎኻ፡ ምሉእ ሰብ ኮይንካ ኢዩ ዚስመዓካ። ንጽሞና ትጸልእ እንተኾይንካ ግን፡ ኣብ ገዛእ ርእስኻ እኹል ተኣማንነት ስለ ዘይብልካ ኢዩ።
እንሆ እቲ ኣብ ሣላሳ ዓመት ሕይወት ጐይታና ዝተገልጸ፡ ስቕታን፡ ምሉእን ዘየቋርጽን ጸሎት፡ ፍሉይን ኪንገር ዘይከኣል ውሽጣዊ ርክብን ኅብረት ኣምላኽን ኢዩ። ኦ ኣንቲ ተፈታዊት ዝኾንኪ ስቕታ፡ ንስኺ፡ ደቂ ሰብ ስቕ ዚብሉላን እግዚኣብሔር ዚዛረበላን ጊዜ ኢኺ። ኦ ኣንቲ ቅድስቲ ዝኾንኪ ስቕታ፡ እግዚኣብሔር እውን ኣባኺ ዚርከብ፡ ንስኺ ንንፍሲ፡ ካብቱ ኵሉ ኣብ ዓለም ዚርከብ ታሕጓስ ዝበለጽኪ ኢኺ!
ኣብ ቀጻሊ ክፋል “ሓጐስን፡ ደስታን ጓህን” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሪያቸው ታውቋችኋላችሁ!
ክቡር ሓው መለከት :
ስለ'ቲ ዓብይ ኣስተምህሮ ብልቢ የመስግን ::
ክልተ ምዕራፋት ካብቲ ጽሑፋት "ምዕራፍ ፬፡ ድኅነትካ" ፣ "ምዕራፍ ፭ ፡ ንጊዜኻ ብግቡእ ተጠቐመሉ" ነቢበየን ።
ኣብ "ምዕራፍ ፬ ፡ ድኅነትካ" ሓንቲ ቃል "ዕልድዙይ" ኣይበርሃትለይን ፤ ናይ ኣጸሓሕፋ ስሕተት ድዩ : ወይ ከዓ ትርጉም ኣለዋ ፧
"እዙ ዘለዓለማዊ ዕልድዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ።" - ካብ "ምዕራፍ ፬ ፡ ድኅነትካ"
ደጊመ የቐንየለይ ይብል :
ምስ ኣኽብሮት :
Sabur
Meleket wrote: ↑20 Mar 2020, 02:20ንኽብሪ ጓሶት ነፍሳትና ዝዀኑ ኣቦታትን ኣዴታትን እምነትናን፡ ንኽብሪ ለባማትን ውርዙያትን ወለድና ነዙይ ምኽርታት ብጭውነት ጽን ንብሎ ኣሎና!
4- ድኅነትካ
ሕይወት ወዲ ሰብ ፈተናን ቃልስን ዚመልኦ ኢዩ። ሰብ ንመሬት ይዘርኣን የልምዓን ኢዩ፥ እንተኾነ ጻማ ስራሑ ኣብ ሰማይ ኢዩ ዚረኽቦ። እቲ ንመዋቲ ሰብነትካ እትገብሮ ክንክን፡ ነታ ዘይትመውትን ንዘለዓለም እትነብርን ነፍስኻ እውን ግበሮ። ሰብነትካ ብምግቢ ይስሰ፥ ነፍስኻ ግን ብጽቡቕ ተግባርካ ኢያ ትስሰ።
ኣብዙ ዓለምዙይ ሓደ ጽቡቕ ነገር ጥራይን፡ ሓደ ሕማቕ ነገር ጥራይን ፡ ኢዩ ዘሎ፡ ንሱ ከኣ ድኅነት ነፍስን፡ ጥፋኣት ነፍስን ኢዩ። ሰብ ሓደ ጊዜ ጥራይ ኢዩ ዚመውት፥ ነፍሱ ሓንሳእ እንተ ጠፊኣ ከኣ፡ ንዅሉ ጊዜ ጠፊኣ ማለት ኢያ። ንስኻ ሓንቲ ነፍሲ ጥራይን ሓንቲ ሞት ጥራይን ኢዩ ዘሎኻ፥ እዙ ዘለዓለማዊ ዕልድዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ። “ሰብሲ ንብዘላ ዓለም ረቢሑ ንነብሱ እንተጐድኣ ወይ እንተጥፍኣ እንታይ ይጠቕሞ?” (ሉቃ 9፡25)።
ንምሉእ መጻሕፍቲ ፍልጠት ገላቢጥካ እንተጽናዕካዮን እንተፈለጥካዮን፡ ግን፡ ብዛዕባ ድኅነት ነፍስኻ እንተዘይመራሚርካን እንተዘይተረጋጊጽካን እዙ ኵሉ ፍልጠት እንታይ ኪጠቕመካ ኢዩ?። ኣየወ! ክንደይ ዘይተመሃሩ ኪድኅኑ ይኾኑ፡ ክንደይ ዝተመሃሩ ከኣ፡ ኪጠፍኡ ይኾኑ!።
ንጸዋዕታኻን ንመረጻኻን ወትሩ ብዝበለጸ ንኽተረጋግጽ ክትጽዕር ይግባእ። ብዛዕባ ድኅነት ነፍስኻ እኹል ዋሕስ ስለ ዘየሎ፡ ምእንቲ ድኅነት ነፍስኻ ኢልካ፡ ብፍርሃትን ብረዓድን ክትሠርሕ ይግብኣካ (ፊሊጵ 2፡12 ረአ)። ኣብ ዝኾነ ይኹን ደረጃ ሕይወትን ኣብ ዝኸድካዮ ከድካ፡ ሽሕ ጊዜ ቅዱስ ተበሃል፡ ብዛዕባ ድኅነት ነፍስኻ ዋሕስ ዚተኽለልካ የብልካን።
ንሸይጣውንቲ እንዶ ንርኤ፥ ኣብ መንግሥተ ሰማይ ዚነበሩ ኢዮም፡ ንይሁዳ እንዶ ንርኤ፡ ምስቶም ካልኦት ሓዋርያት ዝነብር ዝነበረ ኢዩ፡ እኳ ደኣ ንሱ ምስ ኢየሱስ ወልደ ኣምላኽ ዝነብር ዝነበረን ክንደይ ሻዕ ምስኡ ዘዋግዔን ኢዩ! ንሸይጣን ዚኽልክሎ ነገር የልቦን፡ እቲ ኣዚዩ ዝጸንዔ ገዳም ይኹን፡ እቲ ዝረሓቐ ምድረበዳ ይኹን፡ ሸይጣን ንኸርክበልካ ዚጽግሞ ነገር የልቦን።
ብዛዕባ ርእስኻ ኣይትመካሕ፡ ከመይ ዋላኳ ጽውዑን ምሩጽን እንተዀንካ፡ ናብ መንግሥተ ኣምላኽ ክትኣቱ ብቑዕ ምዃንካ ወይ ዘይምዃንካ ኣይትፈልጥን ኢኻ። ብዛዕባ ድኅነት ነፍስኻ ካብ ላዕሊ ካብ ዘይተገለጸልካ፡ ስለምንታይ ደኣ ነዙ ዓቢይ ጕዳይካ ብሸለልትነት ትርእዮ? ንስኻ ደሊኻን ረዲኻን፡ ብገዛእ ፍቓድካ ካብ እግዚኣብሔር እንተደኣ ርሒቕካ፡ ንሱ ከድኅነካ ሓንቲ ኃላፍነት የብሉን።
ድኅነትካን ጥፍኣትካን ኣብ ኢድካን ኣብ ገዛእ ናጽነትካን ኢዩ ዚርከብ። ነፍስኻ ንምድኃን ኣብ ሓደጋ ሞት እንተበጻሕካ እውን ኪዓጅበካ ኣይግባእን። እንሆ፡ ኣብ ቅድሜካ ሕይወትን ሞትን ኣለዋ፡ እቲ ንስኻ ዝሓረኻዮ ክተልዕል ኢኻ (ሲራ 15፡17 ረአ)። እግዚኣብሔር ኣብዙ ዓለምዙይ ዘንበረካ ነፍስኻ ንምድኃን ጥራይ ኢዩ። እንተኾነ ንኵሉ ነገር ተገዲስካ፡ ንነፍስካ እንተዘይተገዲስካ፡ ኣብ ቅድሚ ኣምላኽ፡ ዓቢይ ኃላፍነት ኪህልወካ ኢዩ (ሉቃ 16፡2 ረአ)።
ኣብ ቀጻሊ ክፋል “ንጊዜኻ ብግቡእ ተጠቐመሉ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሪያቸው ታውቋችኋላችሁ!
ስለቲ ነዙይ መንፈሳውን ሞራላውን ግብረገባዊን ጽሑፍ ብተገዳስነት ምንባብካ ኣመስግነካ። ዕላማ ምዝርጋሕ እዙይ ጽሑፍ፡ ሰብ ጽቡቕ ድላይ ዚነብዎ ኣማራጺታት ንምቕራብ ኢዩ። ኣብዙይ ቕርዓት መረጃ፡ ወትሩ ቦለቲካ ወትሩ ጸርፈመርፊ ጥራሕ ካብዚዝርጋሕ ገለ’ዶ ንነፍሳት ዜርብሕ ዘርኢ ምዝራእ ኣይሓይሽን’ዶ ካብዚብል ኣተና ኢዩ።
ናብቱይ ሕቶካ ምስእንምለስ፤ እቱይ “ዕልድዙይ” ዚብል ቃል ብርግጽ ከምቲ ዝገመትካዮ ናይ ኣጸሓሕፋ ስሕተት ኢዩ፡ “ዕድልዙይ” ወይ ድማ “ዕድል እዙይ” ዚብል ኣፍ ኢዩ። ክንድዝዀነ ድማ ከምታ ኣባ ተስፋልደት ኣባይ ዝጸሓፍዋ ብከምዚ መኣረምታ ክትንበብ ይግባእ።
ኣብዙ ዓለምዙይ ሓደ ጽቡቕ ነገር ጥራይን፡ ሓደ ሕማቕ ነገር ጥራይን ፡ ኢዩ ዘሎ፡ ንሱ ከኣ ድኅነት ነፍስን፡ ጥፋኣት ነፍስን ኢዩ። ሰብ ሓደ ጊዜ ጥራይ ኢዩ ዚመውት፥ ነፍሱ ሓንሳእ እንተ ጠፊኣ ከኣ፡ ንዅሉ ጊዜ ጠፊኣ ማለት ኢያ። ንስኻ ሓንቲ ነፍሲ ጥራይን ሓንቲ ሞት ጥራይን ኢዩ ዘሎኻ፥ እዙ ዘለዓለማዊ ዕድልዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ። “ሰብሲ ንብዘላ ዓለም ረቢሑ ንነብሱ እንተጐድኣ ወይ እንተጥፍኣ እንታይ ይጠቕሞ?” (ሉቃ 9፡25)።
ንስለ ተገዳስነትካን መኣረምታኻን ብልቢ ኣመስግነካ፣ ክቡር ወዲ ክቡራት Sabur ሓወይ ወዲ ኤሩና!
Sabur wrote: ↑28 Nov 2020, 15:55
ክቡር ሓው መለከት :
ስለ'ቲ ዓብይ ኣስተምህሮ ብልቢ የመስግን ::
ክልተ ምዕራፋት ካብቲ ጽሑፋት "ምዕራፍ ፬፡ ድኅነትካ" ፣ "ምዕራፍ ፭ ፡ ንጊዜኻ ብግቡእ ተጠቐመሉ" ነቢበየን ።
ኣብ "ምዕራፍ ፬ ፡ ድኅነትካ" ሓንቲ ቃል "ዕልድዙይ" ኣይበርሃትለይን ፤ ናይ ኣጸሓሕፋ ስሕተት ድዩ : ወይ ከዓ ትርጉም ኣለዋ ፧
"እዙ ዘለዓለማዊ ዕልድዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ።" - ካብ "ምዕራፍ ፬ ፡ ድኅነትካ"
ደጊመ የቐንየለይ ይብል :
ምስ ኣኽብሮት :
Sabur
Meleket wrote: ↑20 Mar 2020, 02:20ንኽብሪ ጓሶት ነፍሳትና ዝዀኑ ኣቦታትን ኣዴታትን እምነትናን፡ ንኽብሪ ለባማትን ውርዙያትን ወለድና ነዙይ ምኽርታት ብጭውነት ጽን ንብሎ ኣሎና!
4- ድኅነትካ
ሕይወት ወዲ ሰብ ፈተናን ቃልስን ዚመልኦ ኢዩ። ሰብ ንመሬት ይዘርኣን የልምዓን ኢዩ፥ እንተኾነ ጻማ ስራሑ ኣብ ሰማይ ኢዩ ዚረኽቦ። እቲ ንመዋቲ ሰብነትካ እትገብሮ ክንክን፡ ነታ ዘይትመውትን ንዘለዓለም እትነብርን ነፍስኻ እውን ግበሮ። ሰብነትካ ብምግቢ ይስሰ፥ ነፍስኻ ግን ብጽቡቕ ተግባርካ ኢያ ትስሰ።
ኣብዙ ዓለምዙይ ሓደ ጽቡቕ ነገር ጥራይን፡ ሓደ ሕማቕ ነገር ጥራይን ፡ ኢዩ ዘሎ፡ ንሱ ከኣ ድኅነት ነፍስን፡ ጥፋኣት ነፍስን ኢዩ። ሰብ ሓደ ጊዜ ጥራይ ኢዩ ዚመውት፥ ነፍሱ ሓንሳእ እንተ ጠፊኣ ከኣ፡ ንዅሉ ጊዜ ጠፊኣ ማለት ኢያ። ንስኻ ሓንቲ ነፍሲ ጥራይን ሓንቲ ሞት ጥራይን ኢዩ ዘሎኻ፥ እዙ ዘለዓለማዊ ዕልድዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ። “ሰብሲ ንብዘላ ዓለም ረቢሑ ንነብሱ እንተጐድኣ ወይ እንተጥፍኣ እንታይ ይጠቕሞ?” (ሉቃ 9፡25)።
ንምሉእ መጻሕፍቲ ፍልጠት ገላቢጥካ እንተጽናዕካዮን እንተፈለጥካዮን፡ ግን፡ ብዛዕባ ድኅነት ነፍስኻ እንተዘይመራሚርካን እንተዘይተረጋጊጽካን እዙ ኵሉ ፍልጠት እንታይ ኪጠቕመካ ኢዩ?። ኣየወ! ክንደይ ዘይተመሃሩ ኪድኅኑ ይኾኑ፡ ክንደይ ዝተመሃሩ ከኣ፡ ኪጠፍኡ ይኾኑ!።
ንጸዋዕታኻን ንመረጻኻን ወትሩ ብዝበለጸ ንኽተረጋግጽ ክትጽዕር ይግባእ። ብዛዕባ ድኅነት ነፍስኻ እኹል ዋሕስ ስለ ዘየሎ፡ ምእንቲ ድኅነት ነፍስኻ ኢልካ፡ ብፍርሃትን ብረዓድን ክትሠርሕ ይግብኣካ (ፊሊጵ 2፡12 ረአ)። ኣብ ዝኾነ ይኹን ደረጃ ሕይወትን ኣብ ዝኸድካዮ ከድካ፡ ሽሕ ጊዜ ቅዱስ ተበሃል፡ ብዛዕባ ድኅነት ነፍስኻ ዋሕስ ዚተኽለልካ የብልካን።
ንሸይጣውንቲ እንዶ ንርኤ፥ ኣብ መንግሥተ ሰማይ ዚነበሩ ኢዮም፡ ንይሁዳ እንዶ ንርኤ፡ ምስቶም ካልኦት ሓዋርያት ዝነብር ዝነበረ ኢዩ፡ እኳ ደኣ ንሱ ምስ ኢየሱስ ወልደ ኣምላኽ ዝነብር ዝነበረን ክንደይ ሻዕ ምስኡ ዘዋግዔን ኢዩ! ንሸይጣን ዚኽልክሎ ነገር የልቦን፡ እቲ ኣዚዩ ዝጸንዔ ገዳም ይኹን፡ እቲ ዝረሓቐ ምድረበዳ ይኹን፡ ሸይጣን ንኸርክበልካ ዚጽግሞ ነገር የልቦን።
ብዛዕባ ርእስኻ ኣይትመካሕ፡ ከመይ ዋላኳ ጽውዑን ምሩጽን እንተዀንካ፡ ናብ መንግሥተ ኣምላኽ ክትኣቱ ብቑዕ ምዃንካ ወይ ዘይምዃንካ ኣይትፈልጥን ኢኻ። ብዛዕባ ድኅነት ነፍስኻ ካብ ላዕሊ ካብ ዘይተገለጸልካ፡ ስለምንታይ ደኣ ነዙ ዓቢይ ጕዳይካ ብሸለልትነት ትርእዮ? ንስኻ ደሊኻን ረዲኻን፡ ብገዛእ ፍቓድካ ካብ እግዚኣብሔር እንተደኣ ርሒቕካ፡ ንሱ ከድኅነካ ሓንቲ ኃላፍነት የብሉን።
ድኅነትካን ጥፍኣትካን ኣብ ኢድካን ኣብ ገዛእ ናጽነትካን ኢዩ ዚርከብ። ነፍስኻ ንምድኃን ኣብ ሓደጋ ሞት እንተበጻሕካ እውን ኪዓጅበካ ኣይግባእን። እንሆ፡ ኣብ ቅድሜካ ሕይወትን ሞትን ኣለዋ፡ እቲ ንስኻ ዝሓረኻዮ ክተልዕል ኢኻ (ሲራ 15፡17 ረአ)። እግዚኣብሔር ኣብዙ ዓለምዙይ ዘንበረካ ነፍስኻ ንምድኃን ጥራይ ኢዩ። እንተኾነ ንኵሉ ነገር ተገዲስካ፡ ንነፍስካ እንተዘይተገዲስካ፡ ኣብ ቅድሚ ኣምላኽ፡ ዓቢይ ኃላፍነት ኪህልወካ ኢዩ (ሉቃ 16፡2 ረአ)።
ኣብ ቀጻሊ ክፋል “ንጊዜኻ ብግቡእ ተጠቐመሉ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሪያቸው ታውቋችኋላችሁ!
ክቡር ሓው መለከት ፥
ምውድዳስ ደኣ ከይመስል 'ምበር : ስለ'ቲ ጊዜኻ ሰዊእኻ ተቕርበልና ጽሑፋት ደጊመ የመስግን ::
ስለ'ቲ ረቂቕን ውሕሉልን ስራሕ ኣባ ተስፋልደት ዓቢ ሞሳን ዝላዓለ ምስጋናይን የቕርብ ::
ሓው መለከት ፥
ኤረና ኤሩና ኩሉ ጊዜ ኣብ ሰራውር ደምና ::
ምስ ኣኽብሮት :
Sabur
Meleket wrote: ↑30 Nov 2020, 04:36ክቡር ሓውና Sabur
ስለቲ ነዙይ መንፈሳውን ሞራላውን ግብረገባዊን ጽሑፍ ብተገዳስነት ምንባብካ ኣመስግነካ። ዕላማ ምዝርጋሕ እዙይ ጽሑፍ፡ ሰብ ጽቡቕ ድላይ ዚነብዎ ኣማራጺታት ንምቕራብ ኢዩ። ኣብዙይ ቕርዓት መረጃ፡ ወትሩ ቦለቲካ ወትሩ ጸርፈመርፊ ጥራሕ ካብዚዝርጋሕ ገለ’ዶ ንነፍሳት ዜርብሕ ዘርኢ ምዝራእ ኣይሓይሽን’ዶ ካብዚብል ኣተና ኢዩ።
ናብቱይ ሕቶካ ምስእንምለስ፤ እቱይ “ዕልድዙይ” ዚብል ቃል ብርግጽ ከምቲ ዝገመትካዮ ናይ ኣጸሓሕፋ ስሕተት ኢዩ፡ “ዕድልዙይ” ወይ ድማ “ዕድል እዙይ” ዚብል ኣፍ ኢዩ። ክንድዝዀነ ድማ ከምታ ኣባ ተስፋልደት ኣባይ ዝጸሓፍዋ ብከምዚ መኣረምታ ክትንበብ ይግባእ።
ኣብዙ ዓለምዙይ ሓደ ጽቡቕ ነገር ጥራይን፡ ሓደ ሕማቕ ነገር ጥራይን ፡ ኢዩ ዘሎ፡ ንሱ ከኣ ድኅነት ነፍስን፡ ጥፋኣት ነፍስን ኢዩ። ሰብ ሓደ ጊዜ ጥራይ ኢዩ ዚመውት፥ ነፍሱ ሓንሳእ እንተ ጠፊኣ ከኣ፡ ንዅሉ ጊዜ ጠፊኣ ማለት ኢያ። ንስኻ ሓንቲ ነፍሲ ጥራይን ሓንቲ ሞት ጥራይን ኢዩ ዘሎኻ፥ እዙ ዘለዓለማዊ ዕድልዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ። “ሰብሲ ንብዘላ ዓለም ረቢሑ ንነብሱ እንተጐድኣ ወይ እንተጥፍኣ እንታይ ይጠቕሞ?” (ሉቃ 9፡25)።
ንስለ ተገዳስነትካን መኣረምታኻን ብልቢ ኣመስግነካ፣ ክቡር ወዲ ክቡራት Sabur ሓወይ ወዲ ኤሩና!
Sabur wrote: ↑28 Nov 2020, 15:55
ክቡር ሓው መለከት :
ስለ'ቲ ዓብይ ኣስተምህሮ ብልቢ የመስግን ::
ክልተ ምዕራፋት ካብቲ ጽሑፋት "ምዕራፍ ፬፡ ድኅነትካ" ፣ "ምዕራፍ ፭ ፡ ንጊዜኻ ብግቡእ ተጠቐመሉ" ነቢበየን ።
ኣብ "ምዕራፍ ፬ ፡ ድኅነትካ" ሓንቲ ቃል "ዕልድዙይ" ኣይበርሃትለይን ፤ ናይ ኣጸሓሕፋ ስሕተት ድዩ : ወይ ከዓ ትርጉም ኣለዋ ፧
"እዙ ዘለዓለማዊ ዕልድዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ።" - ካብ "ምዕራፍ ፬ ፡ ድኅነትካ"
ደጊመ የቐንየለይ ይብል :
ምስ ኣኽብሮት :
Sabur
Meleket wrote: ↑20 Mar 2020, 02:20ንኽብሪ ጓሶት ነፍሳትና ዝዀኑ ኣቦታትን ኣዴታትን እምነትናን፡ ንኽብሪ ለባማትን ውርዙያትን ወለድና ነዙይ ምኽርታት ብጭውነት ጽን ንብሎ ኣሎና!
4- ድኅነትካ
ሕይወት ወዲ ሰብ ፈተናን ቃልስን ዚመልኦ ኢዩ። ሰብ ንመሬት ይዘርኣን የልምዓን ኢዩ፥ እንተኾነ ጻማ ስራሑ ኣብ ሰማይ ኢዩ ዚረኽቦ። እቲ ንመዋቲ ሰብነትካ እትገብሮ ክንክን፡ ነታ ዘይትመውትን ንዘለዓለም እትነብርን ነፍስኻ እውን ግበሮ። ሰብነትካ ብምግቢ ይስሰ፥ ነፍስኻ ግን ብጽቡቕ ተግባርካ ኢያ ትስሰ።
ኣብዙ ዓለምዙይ ሓደ ጽቡቕ ነገር ጥራይን፡ ሓደ ሕማቕ ነገር ጥራይን ፡ ኢዩ ዘሎ፡ ንሱ ከኣ ድኅነት ነፍስን፡ ጥፋኣት ነፍስን ኢዩ። ሰብ ሓደ ጊዜ ጥራይ ኢዩ ዚመውት፥ ነፍሱ ሓንሳእ እንተ ጠፊኣ ከኣ፡ ንዅሉ ጊዜ ጠፊኣ ማለት ኢያ። ንስኻ ሓንቲ ነፍሲ ጥራይን ሓንቲ ሞት ጥራይን ኢዩ ዘሎኻ፥ እዙ ዘለዓለማዊ ዕልድዙይ ከእ እትረኽቦ ኣብ ሕይወትካ ሓደ ጊዜ ጥራይ ኢዩ። “ሰብሲ ንብዘላ ዓለም ረቢሑ ንነብሱ እንተጐድኣ ወይ እንተጥፍኣ እንታይ ይጠቕሞ?” (ሉቃ 9፡25)።
ንምሉእ መጻሕፍቲ ፍልጠት ገላቢጥካ እንተጽናዕካዮን እንተፈለጥካዮን፡ ግን፡ ብዛዕባ ድኅነት ነፍስኻ እንተዘይመራሚርካን እንተዘይተረጋጊጽካን እዙ ኵሉ ፍልጠት እንታይ ኪጠቕመካ ኢዩ?። ኣየወ! ክንደይ ዘይተመሃሩ ኪድኅኑ ይኾኑ፡ ክንደይ ዝተመሃሩ ከኣ፡ ኪጠፍኡ ይኾኑ!።
ንጸዋዕታኻን ንመረጻኻን ወትሩ ብዝበለጸ ንኽተረጋግጽ ክትጽዕር ይግባእ። ብዛዕባ ድኅነት ነፍስኻ እኹል ዋሕስ ስለ ዘየሎ፡ ምእንቲ ድኅነት ነፍስኻ ኢልካ፡ ብፍርሃትን ብረዓድን ክትሠርሕ ይግብኣካ (ፊሊጵ 2፡12 ረአ)። ኣብ ዝኾነ ይኹን ደረጃ ሕይወትን ኣብ ዝኸድካዮ ከድካ፡ ሽሕ ጊዜ ቅዱስ ተበሃል፡ ብዛዕባ ድኅነት ነፍስኻ ዋሕስ ዚተኽለልካ የብልካን።
ንሸይጣውንቲ እንዶ ንርኤ፥ ኣብ መንግሥተ ሰማይ ዚነበሩ ኢዮም፡ ንይሁዳ እንዶ ንርኤ፡ ምስቶም ካልኦት ሓዋርያት ዝነብር ዝነበረ ኢዩ፡ እኳ ደኣ ንሱ ምስ ኢየሱስ ወልደ ኣምላኽ ዝነብር ዝነበረን ክንደይ ሻዕ ምስኡ ዘዋግዔን ኢዩ! ንሸይጣን ዚኽልክሎ ነገር የልቦን፡ እቲ ኣዚዩ ዝጸንዔ ገዳም ይኹን፡ እቲ ዝረሓቐ ምድረበዳ ይኹን፡ ሸይጣን ንኸርክበልካ ዚጽግሞ ነገር የልቦን።
ብዛዕባ ርእስኻ ኣይትመካሕ፡ ከመይ ዋላኳ ጽውዑን ምሩጽን እንተዀንካ፡ ናብ መንግሥተ ኣምላኽ ክትኣቱ ብቑዕ ምዃንካ ወይ ዘይምዃንካ ኣይትፈልጥን ኢኻ። ብዛዕባ ድኅነት ነፍስኻ ካብ ላዕሊ ካብ ዘይተገለጸልካ፡ ስለምንታይ ደኣ ነዙ ዓቢይ ጕዳይካ ብሸለልትነት ትርእዮ? ንስኻ ደሊኻን ረዲኻን፡ ብገዛእ ፍቓድካ ካብ እግዚኣብሔር እንተደኣ ርሒቕካ፡ ንሱ ከድኅነካ ሓንቲ ኃላፍነት የብሉን።
ድኅነትካን ጥፍኣትካን ኣብ ኢድካን ኣብ ገዛእ ናጽነትካን ኢዩ ዚርከብ። ነፍስኻ ንምድኃን ኣብ ሓደጋ ሞት እንተበጻሕካ እውን ኪዓጅበካ ኣይግባእን። እንሆ፡ ኣብ ቅድሜካ ሕይወትን ሞትን ኣለዋ፡ እቲ ንስኻ ዝሓረኻዮ ክተልዕል ኢኻ (ሲራ 15፡17 ረአ)። እግዚኣብሔር ኣብዙ ዓለምዙይ ዘንበረካ ነፍስኻ ንምድኃን ጥራይ ኢዩ። እንተኾነ ንኵሉ ነገር ተገዲስካ፡ ንነፍስካ እንተዘይተገዲስካ፡ ኣብ ቅድሚ ኣምላኽ፡ ዓቢይ ኃላፍነት ኪህልወካ ኢዩ (ሉቃ 16፡2 ረአ)።
ኣብ ቀጻሊ ክፋል “ንጊዜኻ ብግቡእ ተጠቐመሉ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
45 ሓጐስን፡ ደስታን ጓህን
እግዚአብሔር ዝፈጠረካ ኣብ ሓጐሱ ንኼካፍለካ ኢሉ ኢዩ። ንልብኻ ብታሕጓስ ኪመልኦ ዚኽእል ከኣ ንሱ ጥራይ ኢዩ፥ ፍጡራት ንልብኻ ብታሕጓስ ኪመልኡልካ ኢልካ ምሕሳብ ዕሽነት ኢዩ። ታሕጓስ ልብኻ ብሰብ ኪመልእ ምጽባይ ማለት፡ እንጌራ ሕልሚ ምብላዕ ማለት ኢዩ። ተስፋ እዙ ዓለምዙይ መጋገዪን ሓሶትን ኢዩ።
ደቂ ሰብ ዚገብርዎ ስራሕ ብዘይመጠን ዝተፈላለየ ይኹን እምበር፡ እታ ኵላቶም ሃረር ዚብሉዋ ነገር፡ ሓጐስ ኢያ። እንተዀነ ብዙኃት፡ ኣብቲ ንሳ ዘይትርከቦ ስለ ዚደልይዋ፡ ንዓኣ እናደለዩ ኢዮም ዚጠፋኡ። እቲ ሓደን ንውልቁን ሓጐስ ወዲ ሰብ፡ እግዚኣብሔር ጥራይ ኢዩ።
ሓቂ ክንዛረብ እንተዀንና እቲ ንሓጐስ ካብ እግዚኣብሔር ወጻኢ ኪረኽባ ዚደሊ፡ ንሱ ንሓቀኛ ሓጐስ ኪረክብ ደልዩ ኣይኮነን። እቶም ንሓቀኛን ንዘለዓለማውን ሓጐስ ምርካብ ስኢኖም ሕዙናት ኮይኖም ዚነብሩሉ ምኽንያት፡ ካብዙ ሓጺር ጊዜ እዙ ዓለምዙይ ዚርከብ ቍሩብ ሓጐስ ኪመጽዩ ብምህዋኽ ኢዮም። ንወርቂ እዙ ዓለምዙይ ቅድሚ ምሕሳብካ፡ ሰማያዊ ሓጐስ ንኽትሓስብ ዠምር። ብዛዕባ ርእስኻ ምሕሳብ ንእግዚኣብሔር እሞ ኅደገሉ፡ ከምኡ እውን ንርእስኻ እሞ ረስዕ፡ ድኅሪኡ፡ ሓቀኛ ሓጐስ ኪስመዓካ ኢዩ።
ሓጐስ ክትረክብ ኢልካ ናብ ምሉእ ዓለም ድኅሪ ምዅብላልካ፡ ሓጐስ ኣብ ድርኩዅት ገዛኻ ከምዝገደፍካያ ክፍለጠካ ኢዩ። ሓጎስ እንተደሊኻ፡ ዝደለኻዮ ነገር ምርካብ ማለት ዘይኮነስ፡ ነቲ ዘሎካ ነገር ተሓጕስካ ምቕባል ማለት ኢዩ። ሓጐስ ዘይነጽፍ ሃብቲ ኪኸውን ከሎ፥ ብልግሲ ብዝዓደልካዮ መጠን፡ ብእኡ መጠን ከኣ፡ ይወሃበካ። ሓጐስ ጥራይ ኢያ፡ እታ ኣብ ኢድካ ምስ ኣተወት፡ ተኣማሚንካ ክትኅዛ እትኽእል። ብናይ ካልእ ታሕጓስ ትሕጐስ እንተኾይንካ፡ እታ ታሕጓስ ትርከበላ ምሥጢራዊት መንገዲ ረኺብካያ ኣሎኻ ማለት ኢዩ።
ንእግዚኣብሔር ትፈርህ እንተደኣ ኮይንካ፡ ሕጉስ ክትከውን ኢኻ፥ ባህታኻ ከኣ፡ ኣብ ተኣዝዞ ሕጊ ኣምላኽ ዝተመሥረተ ኪኸውን ኢዩ (ዘዳ 112፡1 ረአ)። ዋሕስ ታሕጓስ እግዚኣብሔር ጥራሕ ኢዩ። ርጉማት ኪሕጐሱ እንተረኤኻ፡ ታሕጓሶም ኣብ ኃላፊ ነገርን ቀጻሊ ኣብ ዘይኮነን ዝቖመ ክንዲ ዝኾነ፡ ጽንዓት እምነትካ ኣይተጕድል። ኣብ ኵሉ፡ ኣፈጻጽማኡ ርኢኻ ተዛረብ። “ቅድሚ ሞቱ ሓደ’ኳ ሕጉስ ኢዩ ኣይትበል፥ ሰብ ብሓቂ ዚፍለጥ ኣብ መወዳእታ ኢዩ” (ሲራ 11፡28)።
ንሰብ ኣይትፍረድ በቲ መጻእን ዘለዓለማውን ሓጐስ ደኣ እምበር፡ በቲ ንሓጺር ይኹን ንነዊኅ ይኹን ዚረኽቦ ሓጐስ ወይ ዚወርዶ ስቓይ ኣይኮንካን (ሉቃ 6፡20-22 ረአ)። በቲ ዘይኃልፍ ነገር እምበር፡ ብኃላፊ ነገር ኣይትተሓጐስ። ክትሕጐስ ዚግብኣካ፡ ብኻልእ ዘይኮነስ ስምካ ኣብ ሰማይ ስለ ዝተጻሕፈ ኢዩ (ሉቃ 10፡20 ረአ)።
እግዚኣብሔር ጣዕሚ ህያባቱ ኣብ መንፈስካ፡ ትዕቢት ምእንቲ ከየኅድረልካ ኢሉ፡ በቲ መወዳእታ ዘይብሉ ጥበቡ ገይሩ፡ ካብ ሓጐስ ናብ ሓዘን ከሳግረካ ይነብር። ብሰንኪ እቲ ሰፊሕ ዝኾነ ትምህርትኻ ሓጐስ ዘይብሉ ምሁር እንተዀንካ፡ እቲ ሰፊሕ ትምህርትኻ ኣብ ቅድሚቶም ከይተማሃሩ ሕጉሳት ዝኾኑ ሰባት ንኽተምብሮ ኣይትድለ።
ብኢየሱስ ትኣምን እንተኾይንካ፡ ንታሕጓስካ ዝትንክፈልካን ካብ ፍቕሪ ኣምላኽ ዚፈልየካን የልቦን (ሮማ 8፡39 ረአ)። ከም መጠን ወዲ መዝሙር ኢየሱስ፡ ብወጻኢ ሕዙን ትመስል ትኸውን፡ እንተኾነ ብሓቂ እንተርኢና ንስኻ፡ ወትሩ ሕጉስ ዝኾንካ ሰብ ኢኻ (2 ቆሮ 6፡10 ረአ)። ኣብ ጐደናታት እዙ ዓለምዙይ እናተጐዓዝካ ከሎኻ እውን፡ ነታ ሰማያዊት ታሕጓስ ከተስተማቕራ ኢኻ፥ እግዚአብሔር፡ ነቶም ንዘለዓለም ምስኡ ዚነብሩ ምሩጻት ቅዱሳን፡ ንብዓቶም ሓሲሱ ብሰማያዊ ታሕጓሱ ኪመልኦም ኢዩ (ራእ 7፡17፥ 21፡4 ረአ)።
ሓቀኛ ሓጎስ ኣብ ውሽጢ ውሻጠ ነፍስኻ ኢዩ ዚርከብ እምበር፡ ኣብቲ ከቢቡካ ዘሎ ሃብትኻ ኣይኮነን። ሓቀኛ ሓጐስ ዚርከብ ኣብ ውሽጢ ነፍስኻ እንተደኣ ኾይኑ፡ ንስኻ ንሓጐስ ኣብ ቤት ማእሰርቲ ይኹን ብጽባቔኡ ኣብ ዜንጸባርቕ ርሻን ይኹን፡ ካባኻ ኣይትፍለን ኢያ (ግብ 5፡41 ረአ)።
እቲ ዓለም ዚህቦ ሓጐስ፡ ከም ጽላሎት ኢዩ ዚኃልፍ። ኦም ታሕጓስካ ብንብዓት ጣዕሳ፡ ተተኺሉ፡ ዓንቢቡ፡ ኣብ ፍረ ኪበጽሕ ይኽእል ኢዩ። እዙ ታሕጓስ እዙይ እግዚኣብሔር ከምዘፍቅረካን ምሳኻ ኃቢሩ ከምዚነብርን፡ ኣብዙ ስደትዙይ ከኣ መጓዕዝትኻ ከምዝኾነን፡ ብልቢ እትኣምኖ ዓርክኻ ትኽ ትንፋስኻ ከምዝኾነን ምስ ኣመንካ፡ ዚመጽእ እዩ።
እቲ ኢየሱስ ዚህበካ ውሽጣዊ ታሕጓስ፡ ዘሕድገካ የብልካን (ዮሓ 16፡22 ረኣ)። ታሕጓስ፡ ብሓቂ፡ ከተስተማቕራ እንተደሊኻ፡ ምስ ኢየሱስ ኮይንካ፡ ኣብ መስቀል ክትሳቐ እምበር፡ ካብ መስቀል ክትወርድ ኢልካ ኣይትጠይቆ። ሰብ ብስም ኢየሱስ ምስ ዘሳድደካ ዕዉትን ብፁዕን ኢኻ፥ እቲ መዓልቲ’ቲ ንዓኻ መዓልቲ ታሕጓስ ኢዩ፡ ዓስብኻ ኣብ ሰማይ ብዙኅ ኢዩ (ሉቃ 6፡23 ረአ)።
እቲ ጐይታና ቀሪቡልና ዘሎ ታሕጓስ ብዘይመጠን ዓቢይ ክንዲ ዝኾነ፡ ካባኡ፡ ዝኾነ ይኹን ሥጋዊ ስቓይ፡ ከታርፈና ወይ ኪዕንቅፈና ኣይኽእልን ኢዩ። ቅዱስ ጳውሎስ ናብ ሰብ ቆሮንጦስ ኪጽሕፍ ከሎ “ብዙኅ ጸበባ እኳ እንተ ኣሎና፡ ሓጐሰይ ወሰን የብሉን” (2 ቆሮ 7፡4)። “ከም ጕሁያት፥ ግናኸ ኵሉ ሳዕ ሕጉሳት ኢና” (2ቆሮ 6፡10)። ንብጻይካ ከተገልግሎ ከሎኻ፡ እቲ ትልግሶ ፍቕሪ ዘይውዳእ ሓጐስ ይፈጥረልካን፥ ፈተናኻ ክብርትዕ ከሎ ከኣ፡ ካብ መስቀል ዚምንጩ ፍጹም ዝኾነ ፍስሓን ባህታን ኢዩ ዜኅድረልካ (ግብ 16፡22-25 ረአ) ኣብቲ ምእንቲ ኣኅዋት ኢልካ እትሳቐዮ ስቓይ ከኣ፡ ፍጹም ታሕጓስ ከምዚስመዓካ ኢዩ ዚገብረካ (ቆላ 1፡24 ረአ)።
ኣብ መንግሥቲ ፍቁር ወዲ እግዚኣብሔር ከምትሳተፍ ብምፍላጥካ፡ እዙ ሓሳብዙይ ንገዛእ ርእሱ ብሓጐስ ኪመልኣካ ይግባእ (ቆላ 1፡11-14 ረአ)። ኣብቲ ካብ ዝተንሥኤ ኢየሱስ ዘተረኽበ ታሕጓስ ክትሳተፍ እንተ ደሊኻ፡ በቲ ንሱ ዘፍቀሮ ፍቕሪ ከተፍቅር አሎካ። ትካዜ እቲ ካብ ኵሉ ክፉኣት መናፍስቲ፡ ዝገደደ ኢዩ፥ ምእንትዙይ ካብ ነፍስኻ ጸሪግካ ኣውጽኣዮ። ናይ ዓለም ትካዜ ሞት ኢዩ ዚወልድ (2 ቆሮ 7፡10 ረአ)። እኳ ደኣ፡ ንስኻ ብኣንጻሩ፡ ክዳን ሓጎስ ተኸደን። ሕጉስ ሰብ ኵሉ ጊዜ ጽቡቕ ኢዩ ዚሓስብ።
ድኅሪ ኃጢኣት፡ እቲ ዝኸፍኤ ጕድኣት ነፍሲ፡ ትካዜ ኢዩ። ትካዜ ስቓይ ዘኸትል መንፈሳዊ ሕማም ኢዩ፥ ከምቲ ንኽዳን ቝንቝን ዚበልዖ፡ ከማኡ ከኣ ትካዜ ንልብኻ ኢዩ ዚበልዖ። ትካዜ ንጸሎትን ንምንጪ መንፈሳውነትን ዘንቅጽ ርጉም ዝኾነ ባልዕ ኢዩ፥ ትካዜ ኣጕል መንፈስን ንመንፈሳዊ ቃልሲ ዘየተባብዕ ሕማቕ ዝኾነ መንፈሳዊ ሕማምን ኢዩ። ኣባኻ ሓደ ዓይነት ትካዜ ጥራይ ይሃሉ፥ ንሱ ከኣ፡ ክሳብ ሎሚ ዘይተቐደስኩ ኢልካ ተክዝ።
እወ፡ ሥርዓት ኣብ ዘይነግሠሉ ህውከት፡ ሥርዓት ኣብ ዚነግሠሉ ከኣ፡ ቅሳነት ኣሎ። ህውከት ኣደ ትካዜ ከምትበሃል፡ ትካዜ ከኣ፡ ነፍሲ እተልምስ ሕማም ኢያ። ንጥዕናኻ ካባኻ ኣርሒቑ፡ ንሕማምካ ዜግድድ፡ ካብ ህውከት ዚብእስ ነገር የሎን። ንስኻ ልብኻ ኪህውኸኻ ከሎ፡ ንበይንኻ ኃቢእካ ኣይትኃዞ፡ ብምኽሪ ምእንቲ ኪኅግዘካ፡ ሽግርካ ንኺኢላ ኣካፍሎ።
ኣብ ቀጻሊ ክፋል “መንፈሳዊ ተጋድሎ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
46 መንፈሳዊ ተጋድሎ
ተጋድሎ ንምግባር ካብ ሕጂ ኣትኂዝካ ዘይፍተወካን ዕረዕረ ዚጥዕመካን እንተ ኮይኑ፡ ዘለዓለማዊ ኵነኔኻ ምስ ሰማዕካ ደኣ እንታይ ኪጥዕመካ ኢዩ? ጽባሕ ንሓጐስ-ጻማኻ ከተስተማቕሮ እንተደሊኻ፡ ነዙ ሎሚ ዕረዕረ ዚጥዕመካ ዘሎ ስቓይ-ተጋድሎኻ ፈቲኻ ተቐበሎ። በታ ንመንግሥተ ሰማይ ተእቱ ጸባብ መንገዲ ኣቢልካ ክትከይድ እንተዘይፈቲኻ፡ በታ ናብ ጥፍኣት ተእቱ ገፋሕ መንገዲ ኣቢልካ ናብ ገሃነምእሳት ክትኣቱ ኢኻ ማለት ኢዩ (ማቴ 7፡13 ረአ)።
ሰብነትካን ነፍስኻን ተተኃኂዞም ናብ ገሃነምእሳት ምእንቲ ከይኣትዉ፡ ንሰብነትካን ንኽፉእ ኣመልካን ቅጻዕ። ኣብቲ ዚመጽእ ሕይወት ምእንቲ ክትሕጐስ፡ ኣብዛ ሕይወት እዚኣ ከሎኻ ንሰብነትካ ኣጽኒዕካ ኃዞ (1 ቆሮ 9፡27 ረአ)። ዝተፈጠርካ ከይሞትካ ንዘለዓለም ብህይወት ንኽትነብር ክንዲ ዝኾነ፡ በቲ መዋቲ ዝኾነ ሰብነትካ ከይትሠዓርን ከይትማረኽን ተጠንቐቕ፥ እወ፡ ሰብነትካ ብሰንኪ እቲ መዋቲ ዝኾነ ባህሪኻ ንመንፈስካ ዕንቅፋትን ሸከምን ኢዩ።
ንሕይወተይ ብግዲ የድሊየኒ ኢዩ እናበልካ፡ ሓዲሽ ኣመል ከይተጥርን፡ ካብ ግቡእ ንላዕሊ እውን ንርእስኻ ኣይተህንቕቕ። ፍጹም ኣድላዪን ፍቑድን ካብ ዘይኮነ ነገር ንርእስኻ ምቕጻዕ ምእንቲ ክትለምድ፡ ካብቲ ኣድላዪን ፍቑድን ዝኾነ ነገር ንርእስኻ ምቕጻዕ ምእንቲ ክትለምድ፡ ካብቲ ኣድላዪን ፍቑድን ዝኾነ ነገር፡ ፈቲኻ ንርእስኻ ክትክልክል ከሎኻ ዓቢይ መንፈሳዊ ጥቕሚ ኢዩ።
ነቲ ኣብ መሥርዕ ሕጂ ዘይኣተወ ባህሪያዊ ስምዒትካ፡ ብኣጋ፡ ብተጋድሎ ገይርካ እንተዘይ ኣሪምካዮ፡ ቀስ እናበለ ናብ ክፉእ ኵነታት ከውድቐኻ ይኽእል ኢዩ፥ ከማኡ እውን ንኣእምሮኻ ኣዕዊሩ፡ ንጥበበኛ ህያብካ ከጥፍኦ ይኽእል ኢዩ። መንፈሳዊ ተጋድሎ፡ መንፈሳዊ ሃብቲ ንምርካብ ዚሕግዝ ዕዉት ተግባር ኢዩ።
ተጋድሎኻ፡ ኣብ ቅድሚ ኣምላኽ፡ ኣዚዩ ክቡርን ቅቡልን ኢዩ። ንትዕቢትካ ከተጥፍእ እንተጽዒርካ፡ ብሓጺር ጊዜ፡ ፍጹም ሰብ ክትኸውን ኢኻ። ነቲ ኣውራ ብርቱዕ ዝኾነ፡ ባህርያዊ ኣመልካ እንተሥዒርካ፡ ነቲ ኵሉ ካልእ ዝተረፈ ኣመልካ ብቐሊሉ ክትሥዕሮ ኢኻ። ተጋድሎኻ፡ ንስኻ ንባዕልኻ እትገብሮ ርእሰ-ምቝጽጻር ኬኸውን ይግባእ። ብጽቡቕ ይኹን ብሕማቕ ይኹን፡ ብዛዕባ ርእስኻ እንተዘይተዛሪብካ፡ ኃያል ተጋድሎ ትገብር ከምዘሎኻ ትምስክር ኣሎኻ። ዓቢይ ተጋድሎ ምእንቲ ኪቐለልካ፡ ንእስ ዝበለ ተጋድሎ ኣዘውትር።
ረብሓ መንፈሳዊ ሕይወትካ እናዓበየ ዚኸይድ፡ ተጋድሎ ተዘውትር እንተኾይንካ ኢዩ። እምበኣርከስ፡ መንፈሳዊ ተጋድሎ ዘይገብርካሉ መዓልቲ ከም ጥፉእ መዓልቲ ገይርካ ክትቘጽሮ ይግብኣካ። ብዘይ ተጋድሎ ጸሎት ምግባር፡ ንርእስኻ ምትላል ኢዩ። ከምኡ እውን ከምፍትወት ርእስኻን ንዓይ ይጥዓመንን ዝበሉ ኃጢኣት ምስ እግዚኣብሔር ከምዘይትራኸብ ኢዮም ዚገብሩኻ። ምስ እግዚኣብሔር ንኽትራኸብ መንፈሳዊ ተጋድሎ ኣዘውትር። ምስ ክርስቶስ እንተሞይትካ ንሞቱ ኣብ ሰብነትካ ቀሪጽካ ክትኅዞ ኢኻ (ሮማ 8፡13፥ ቆላ 3፡3 ረኣ)።
እዚ ብጥምቀት ኣብ ርእስኻ ዝተፈጸመ ምሥጢራዊ ተግባር፡ መዓልቲ መጸ፡ ብተጋድሎኻ ገይርካ፡ ንሞት ኢየሱስ ኣብ ሕይወትካ ከምዚፍጸም ግበር (ሮማ 8፡13 ረአ)። ነዙ ኵሉ ከምግቡእ እንተተረዲካዮ፡ ትርጉም ተጋድሎ ክርስትና እንታይ ከምዝኾነ ኣጸቢቑ ኪርድኣካ ኢዩ። ተጋድሎ ከተዘውትር ከሎኻ፡ ምስ ክርስቶስ ተሓጕስካ ክትነብር ኢልካ ግበሮ እምበር፡ ብባህሊ ኣይትመራሕ።
ኃይሊ መንፈሳዊ ተጋድሎ፡ ሰብ ኣብ ኣገልግሎት እግዚኣብሔር ብዝበለጸ ምእንቲ ኪጽመድን፡ ከምኡ እውን ብዝበለጸ ቅልጡፍ ኣገልጋሊ ኣምላኽ ምእንቲ ኪኸውን ዚግበር ተግባር ኪኸውን ከሎ፡ ካብ ሸኽሚ ኃጢኣት ዚገላግል ጸጋ ኢዩ። መንፈሳዊ ተጋድሎ ኪፍጸም ዚከኣል፡ ብኃይሊ ፍቅሪ ኣምላኽ ጥራይ ኢዩ።
ኣብ ቀጻሊ ክፋል “ብውህበት እግዚኣብሔር ኣይትዅራዕ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
47 ብውህበት እግዚኣብሔር ኣይትዅራዕ
በቲ እግዚኣብሔር ሂቡካ ዘሎ ህያባት ኣይትተዓበ፡ ብኽእለትካ እንተነኣዱኻ እውን ኣይትጀሃር። ትዕበን ትጅሃርን እንተኾይንካ፡ ከምቲ ጽውጽዋይ ኣድጊ ኮይንካ ክትተርፍ ኢኻ ማለት ኢዩ። ኣድጊስያ፡ ትሩፋት ቅዱሳት ጽዒኖም ኮብኵቦምዎ፡ እንተኸዱስ፡ ምእንቲ ክብሩ ኢሎም ዝጸዓኑዎ ይመስሎ ይበሃል።
ንስኻ “ዘይተቐበልካዮኸ እንታይ ኣሎካ? ዝተቐበልካ ካብ ኮንካኸ ደኣ፡ ስለምንታይ ከምዘይተቐበልካ ትሕበን?” (1ቆሮ 4፡7)። እግዚኣብሔር ከይረድኣካ ሱቕ እንተዚብልን እንተዝጥንጥነካን ኣብ ከመይ ዝበለ ክፉእ ድኽነት ምወደቕካ ነይርካ። በል ከይትወድቕሲ፡ በቱ እትሰርሖ ጽቡቕ ስራህን፡ ብቕድስናኻን፡ ኣይትተሓበን። ብዛዕባኻን ብዛዕባ ተግባርካን ጽቡቕ ግምት ትገብር እንተኾይንካ ሕያዋይ ኣገልጋሊ ኣምላኽ ኣይኮንካን። ብዘይ ሓገዝ ኣምላኽ ሓደ ጽቡቕ ሓሳብ ኪህልወካ’ዃ ከምዘይትኽእል ሕሰብ (ዮሓ 15፡5 ረኣ)።
እዙ ኵሉ እግዚኣብሔር ጸጊዉካ ዘሎ ህያብ፡ ተኣምር ምግባር ከይተረፈ፡ ብኽእለትካን ብሞያኻን ዘጥረኻዮ ዘይኮነስ፡ ብህያውነቱ ጥራሕ ከምዚረኸብካዮ ብገርህነትን ብቕንዕናን ክትእመነሉን ሞሳ ክትመልሰሉን ኢዩ ዝግብኣካ (ሉቃ 1፡49 ረአ)። ንእግዚአብሔር ገባሪ ጽቡቕካ፡ ከተፍቅሮን ሞሳ ክትመልሰሉን፡ ዝከኣለካ ግበር፥ እዙ ኵሉ ሂቡካ ዘሎ ህያብ ብጥርሑ ኢዩ። ነዙ ኵሉ ግን ከም ዘይናትካ ገይርካ ረኣዮ፥ ብምኽንያት እዙ ዝተዋህበካ ህያብ፡ ልዕሊ ካልኦት ከምዝኾንካ ኮይኑ ከይስመዓካ፡ ተጠንቐቕ። እኳ ደኣ፡ ኣነ ጽቡቕ ተግባር ዘይብለይ፡ ካልኦት ግን፡ ክንደይ ጽቡቕ ተግባር አለዎም ኢልካ ብዛዕባ ካልኦት ጽቡቕ ክትሓስብ ኢዩ ዚግብኣካ።
እግዚኣብሄር ብህያብን ብኽእለትን ሸሊሙካ ዘሎ ምኽንያት፡ ንስኻ እውን ብወንገንካ፡ ብትሕትና ተደሪኽካ፡ ንኻልኦት ንኽተገልግል ኢዩ። እዙ ኵሉ ከኣ እንታይን ኣብ ምንታይን ከምዝተጠቐምካሉ፡ እግዚኣብሔር ጸብጻብ ኪጥይቐካ ምዃኑ ሕሰብ። ነዙ ኵሉ ሠናይ ነገር ክትገብር እንተበቒዕካ፡ ሽዑ እውን ዘይትጠቅም ባርያ ምዃንካ ኣይትረስዕ (ሉቃ 17፡10 ረአ)። ከምቲ ኢየሱስ፡ ንሓደ ዓይነ-ሥዉር፡ ብርሃን ዓይኑ ኪመልሰሉ ከሎ፡ ጭቃ ዝተጠቕመ፡ ንዓኻ እውን፡ ንብዙኃት ነፍሳት ናይ እምነት ዓይኒ ብርሃን መጋበሪ ክትኮነን፡ መሣርሒኡ ኪገብረካ ይኽእል ኢዩ (ዮሓ 9፡6 ረአ)።
ብዙኅ ጽቡቕ ስራሕ እውን ሰሪሕካ ትከውን፡ እንተኾነ ኣብ ቅድሚ እቲ ንዓኻ ኢሉ ዚፈሰሰ ደም ጐይታና፡ ዝኾነ ይኹን ጽቡቕ ተግባርካ፡ ሞያ ከምዘይብሉ ኣስተውዕል። ሓቀኛ ቅድስና ዚርከብ ኣብ እምነት እግዚኣብሔር ተመሥሪትካ ደኣ እምበር፡ ብኃይሊ ገዛእ ስራህካ ከምዘይኮነ ፍለጥ። ቅዱስ እግዚኣብሔር ጥራሕ ኢዩ። ንስኻ፡ ብህያውነቱ ጥራሕ ኢኻ፡ ኣብ ቅድስናኡ ክትሳተፍ እትኽእል። ንሱ ንዓኻ ብዝገበርካዮ ናይ ጽድቂ ግብሪ ዘይኮነስ፡ ብኃይሊ ምሕረቱ ጥራሕ ኢዩ ዜድኅነካ (ቲቶ 3፡5 ረአ)።
ኣብ ቀጻሊ ክፋል “ናይ ሰብ ከንቱ ውዳሴ ኣይትድለ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
48 ናይ ሰብ ከንቱ ውዳሴ ኣይትድለ
ሰብ ብኸንቱ ውዳሴ ኪውድሰካ ከሎ፡ አይትተዓበ። እቶም ብኸንቱ ውዳሴ ዚውድሱካ ይገርፉኻ ከምዘለዉ ፍለጥ። ብኸንቱ ውዳሴ ኣይትህብትም፡ ወይ ብህሜታን ወቐሳን ኣይትደክን ኢኻ። ነቲ ብዙኅ ዚንእደካ ኣይትእመኖ፥ ካብ ኵሉ ግን፡ ነቲ ኣብ ቅድሜኻ ኮይኑ ዚንእደካ ክትኣምኖ ኣይግብኣካን። እቲ ኣብ ቅድሜኻ ዚንእደካ፡ መብዛኅቲኡ ናይቲ ብድኅሬኻ ኮይኑ ዚሓሜካ ካሕሳ ኢዩ።
ነቲ ብዘይመጠን ዚንእደካን ዚውድሰካን ሰብ፡ ከም ዓርክኻ ገይርካ ኣይትቝጸሮ። ከንቱ ውዳሴ ዘይፍለጥ ምቁር መርዚ ኢዩ። ከምኡ እውን ንዕርክነት ደቂ ሰብ ክንድቲ እምነት ኣይትግበረሉ፥ ከመይሲ ሎሚ ዮሃና ኪብሉኻ ዊዒሎም፡ ጽባሕ ኪኽሕዱኻን ኣኅሊፎም ኪህቡኻን ኢዮም። ብፍቕሮምን ብኣኽብሮቶምን ኣይትጀሃር። ገሊኣቶም ኪንእዱኻ ከለዉ፡ ዝገበርካዮ ኃጢኣት ዘክር እሞ፡ እግዚኣብሔር ከኣ በደልካ ኪገድፈልካ ኢዩ። ንስኻሲ፡ ኃጢኣተኛ ክነስኻ፡ ከመይ ኢልካ ካብ ሰብ ናእዳ ትደሊ? ኢየሱስ እኳ፡ ንጹሕ ክነሱ፡ ካብ ሰብ ውዳሴን ናእዳን ዘይደለየ! ንሱስ ተናዕቐ እኳ ደኣ!።
ብዙኅ ሰብ ስለ ዚፈልጠካ ስምካ፡ ክሳብ ርሑቕ ቦታ ፍሉጥ ብምዃኑ ኣይትተሓበን። ንስኻ እውን፡ ካብቲ ንእሽቶ ዝኾነ ዓለምካ ወጻኢ ዝፈልጠካ የብልካን። ብሕይወት ከሎኻ ከምዙይ ካብ ኮንካ ምስ ሞትካ ደኣ መን ኪዝክረካ ይኸውን? ስም እቶም ምስ ሞቱ እናተዘከረ ዚነብር፡ ብሓቂ ውሑዳት ኢዮም። ንዓኻ ዜገድስ ነገር ፍቕሪ እግዚኣብሔርን ጽቡቕ ምስክር ኅሊናኻን ጥራይ ኢዩ።
ንስራሕካ ትንእድ እንተኾይንካ፡ ብዕምቘት ከምዘይትሰርሕ ኢኻ ትገልጽ ዘሎኻ። ንእተጥርዮ ቅድስና ብትሕትና ዕቀቦ። ቅድስና ከም ተኽሊ ዕምባባ ኢያ፡ ንሳ ከይተቐንጠበት ኣብ ገዛእ ጉንዳ ለጊባ ክሳብ ዘላ ጽብቕቲ ኢያ፥ ካብ ጉንዳ ተቐንጢባ ኣብ ኢድካ ምስ ኣተወት ግን፡ ክትሃስስን ክትቅምረርን ትጅምር። ንስኻ፡ ንርእስኻ እንተወዲስካን እንተወዳዲስካን፡ ኪሰምዓካ ዚደሊ ሰብ ኣይክርከብን ኢዩ።
ሓድሓደ ጊዜ እቲ ሃረርታ ውዳሴ ከንቱነትካ ሚዛን ዘይብሉ ኢዩ ዚኸውን። ንኣብነት ካልኦት እንተዘይወዲሶሙኻ ባዕልኻ ክትውደስ ትደሊ። ንርእስኻ ምውዳስ ከኣ፡ ጽቡቕ ኣይኮነን፡ እኳ ደኣ ተፃይ ቅድስና ኢዩ። እቲ ቅዱስ ዚበሃል ስራሕካ እውን ከንቱ ውዳሴ ኢልካ እንተደኣ ገይርካዮ፡ ንቕድስና ኣየብቅዓካን ኢዩ።
ዓቢይ ሰብ ንኽትከውን፡ ኣብ ላዕሊ ክትቅመጥ ሃረርታ እንተደኣ ኣሊዩካ ኮይኑ፡ ከምኡ እውን ጽምኢ ሥልጣንን፡ ጽምኢ ዓወትን ክብርን ዚስመዓካ እንተኾይኑ፡ ኣብኡ ኢድ ሰይጣን ከምዘሎ ኣይትረስዕ። በደልካ ንምግላጽ እንተዘይኾይኑ፡ ብዛዕባኻን፡ ብዛዕባ ስራህካን፡ ብዛዕባ ህያብካን፡ ብዛዕባ ርእስኻን ፈጺምካ ኣይትዛረብ፥ ብሓጺሩ ኾታ፡ ብጽቡቕ ይኹን ብሕማቕ ይኹን፡ ብዛዕባኻ ኣይትዛረብ። ንጽቡቕ ስራሕካ፡ ብትሕትናን ብጥንቓቔን እንተዘይ ሓሊኻዮ፡ ከተጥፍኦ ኢኻ። ዝገበርካዮ ጽቡቕ ስራሕ ምኅባእ፡ ብሓቂ ጠባይን ኣገባብራ ቅዱሳንን ኢዩ (ማቴ 6፡3 ረአ)። ብዝከኣለካ መጠን ካብ መዓርግን ካብ ክብርን እዙ ዓለምዙይ ክትርሕቕ ጽዓር።
እግዚኣብሄር እቲ ዚግብኣካ ውዳሴን ክብርን ኣብ ሰማይ ኪህበካ ኢዩ። ንስኻ፡ ኣብዙ ዓለምዙይ ምእንቲ ፍቕሪ ኣምላኽ ኢልካ፡ ብፍቶትካ፡ እንተደኣ ተረሲዕካ ተሪፍካ፡ ኣብ ሰማይ፡ እቲ ዝለዓለን ዝኸበረን ፍጡር ክትከውን ኢኻ። ከምቲ ዓለም ክብሪ ንኺረኽብ ብዙኅ ዚጽዕር፡ ንስኻ ከኣ ካብ ክብሪ እዙ ዓለምዙይ ክትርሕቕ፡ ዚከኣለካ ጻዕሪ ግበር። ብሓቂ ትሑት ሰብ፡ ብዛዕባ ርእሱ ትሑት ግምት ኢዩ ዘለዎ፥ ሰብ ይፍለጦ ኣይፍለጦ፡ ክንድዚ ግዲ የብሉን፥ ካብ ሰብ ክብሪ ኣይጽበን ኢዩ፥ ብሓቂ ከኣ፡ ንሱ ኢዩ እቲ ናይ መንፈስ ሰላም ዘስተማቕሮ።
ንስኻ፡ ንናእዳ ይኹን ንወቐሳ፡ ግዲ ኣይትሙተሉ፥ እንተነኣዱኻ፡ እቲ ክትኮኖ ዚግብኣካ ኢዮም ዚነግሩኻ ዘለዉ፥ እንተወቐሱኻ ከኣ፡ እቲ ሓቀኛ ኵነታትካ ኢዮም ዚገልጹልካ ዘለዉ። እቶም፡ ኣብ ክንዲ እቲ ዘለዓለማዊ ሽልማት ኣምላኽ ዚቕበሉ፡ ግዜያዊ ሽልማት ሰብ ዚቕበሉ፡ ክንደይከ ይዕሽዉ ኢዮም! (ማቴ 6፡16 ረአ)። ክብሪ ወዲ ሰብ ፡ ከም ንፋስ ቀልጢፉ ዝኃልፍ ኢዩ።
ኣብ ቀጻሊ ክፋል “ንኵሉ ካባኻ ከምዚሓይሽ ገይርካ ሕሰብ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
49 - ንኵሉ ካባኻ ከምዚሓይሽ ገይርካ ሕሰብ
ንርእስኻ፡ ትሕቲ ኵሎም ገይርካ እንተዘይገሚትካ፡ ኣብ መንፈሳዊ ሕይወትካ፡ ብቕድስና፡ ዚረብሕ ስጕምቲ ዝገበርካ ኣይምሰልካ። እቲ እግዚኣብሔር ዚሃበካ ጸጋታት፡ ንኻልኦት ሂብዎም እንተዝኾውን፡ ካባኻ ንላዕሊ ተቐዲሶሙሉ ምሃለዉ፥ ከምኡ እውን፡ ጸጋኡ እንተዘይዕድለካ ነይሩ ካብ ካልኦት ንላዕሊ ኃጢኣት ምገበርካ ነይርካ። ንመንፈሳውነትካ ጽኑዕ መሠረት ምእንቲ ክተንብረሉ፡ ትሕቲ ኵሎም ምዃን ፍቶ። ብዝከኣለካ መጠን፡ ኣብ መወዳእታ ስፍራ ከምትቕመጥ ግበር። ከመይ “እቲ ርእሱ ዜልዕሊ ኵሉ፡ ኪዋረድ ኢዩ፥ እቲ ርእሱ ዜትሕት ግና፡ ኪኸብር ኢዩ” (ሉቃ 14፡11)። ቀዳማይ ቦታ ክትኅዝ እንተደሊኻ፡ ኣገልጋሊ ኵሉ ኹን (ማቴ 20፡27 ረአ)።
ኣብቱ ፍጻሜ ዘይብሉ ዘለዓለማዊ ሕይወት ኣብ መወዳእታ ስፍራ ከይትቕመጥ፡ ኣብዙ ሓጺር ዝኾነ ሕይወትዙይ ኣብ ቀዳማይ ቦታ ክትቅመጥ ሃረር ኣይትበል። እቲ ዝዓበየ ክብርኻ፡ ካብ ኵሉ ዝተሓትካ ምዃን ይኹን። ንርእስኻ ካብዙ ዓለምዙይ ከዊልካ ምንባርን፡ ካልኦት ኪንዕቑኻ ከለዉ ከኣ፡ ደስ ከምዚብለካ ምግባርን፡ በዙ ቅዱስ ስሚዒትዙይ ልዕሊ ኵሎም ንኽትከውን ጽዓር።
ከምቲ ምስ ኣሕሉቕካ ትሕትና እተዘውትር፡ ምስቶም ኣብ ትሕተኻ ዘለዉ ሰባት ከኣ፡ ትሕትና ኣዘውትር። ኣገባብራኻ ካብቲ ናይ ካልኦት ኣገባብራ ዚሓሸ ኮይኑ ኣይረኣየካ። ፈታው ርእስኻ ብዝኾንካሉ መጠን፡ ብመጠኑ ከኣ ንኻልኦት ክትንዕቕ ኢኻ፥ ንተግባር ካልኦት ብዝወቐስካዮ መጠን፡ ተግባርካ እቲ ዚሓሸን ኣብነታዊ ኵሉን፡ ኮይኑ ኪረኣየካ ኢዩ።
ምስቶም ክእለት ዚጐድሎምን ዕሽው ዚበሉን ሰባት ጸወታ እተብዝኅ፡ ምናልባት ብምኽንያት እቲ ኣብ ተፈጥሮኻ ዘሎ ናይ ልዕልና ስምዒት፡ ምስቶም ክኢላታትን ለባማትን ሰብ ናይ ምክእኣልን ምጽውዋርን መንፈስ ስለ ዘይብልካ ኪኸውን ይከኣል። ብእግዚኣብሔር ምእንቲ ከይትፍረድ፡ ንርእስኻ ኣብ ልዕሊ ካልኦት ኣንቢርካ፡ ንርእስኻ ኣይትመጻደቕ (ሉቃ 18፡14 ረአ)።
ካብ ካልኦት ትበልጽ ኣይምሰልካ፥ ስለምንታይ ንሕጂ ደኣልካ ካብኣቶም ትሓይሽ ትመስል ዘሎኻ እምበር፡ ንሳቶም እውን ጊዜኦም ምስ ኣኸለ ኪመሓይሹ ስለ ዝኾኑ፡ ሽዑ ንዓኻ ብኽንደይ ከምዚበልጹኻ ኣይትፈልጥን ኢኻ። ንፍርዲ ኣምላኽ ዚፈልጥ የልቦን። ሽሕኳ ከም ክርስቲያን መጠን፡ ዝሓሸ ናብራ ቅድስና እኳ ተካይድ እንተኾንካ፡ እቲ ትገብሮ ዘሎኻ ተግባር ቅድስና፡ ሳላ ትሩፋት ካልኦት ኪኸውን ከምዚኽእል ክትኣምነሉ ይግባእ። ብስራሕካ ኣይትጀሃር፥ ንስራሕ ካልእ ከኣ፡ አድንቆ። ካልኦት ንኺእርሙኻ ከይተጸበኻ፡ ጌጋኻ ኣለሊኻን ኣሚንካን ባዕልኻ ተኣረም። ሓቀኛ ትሕትና እንተሊዩካ፡ ካብ ንዓኻ ኪንእዱ ንካልኦት ኪንእዱ ብምስማዕ ዚያዳ ደስታ ኪስመዓካ ኢዩ ዚግባእ።
ክፉእ ኣመል ንዘለዎ ሰብ ኣይትንዓቕ፥ ርእስኻ ካብኡ ከምዘይትሓይሽ ኣይትዘንግዕ። ኣብ ርእስኻ ገለ ጽቡቕ መንፈሳዊ ኃይሊ እንተቘጸርካ፡ ንሳቶም እውን ዚበልጹን ዚሓሹን መንፈሳውያን ኃይላት ኪህልውዎም ከምዚኽእል ሕሰብ። ንኣመላቶም ኵሉ ሰብ ዚፈልጦ ኪኸውን ከሎ፡ ኣመልካ ግን ኣብ ግዳም ዘይወጸ ብምሥጢር ዝተታኃዘ ክንዲ ዝኾነ ዚፈልጦ የብሉን። ከምኡ እውን፡ ናቶም መንፈሳዊ ኃይሊ ኅቡእ ኪኸውን ከሎ፡ ናትካ መንፈሳዊ ኃይሊ ግን፡ ፍሉጥ ከምዝኾነ ገይርካ ርኣዮ ኢኻ።
ኣብ ቀጻሊ ክፋል “ካብ ሰብን ካብ እግዚኣብሔርን ዚርከብ ኣኽብሮት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
50 - ካብ ሰብን ካብ እግዚኣብሔርን ዚርከብ ኣኽብሮት
ሰብ፡ ብዙኅ እንተነኣደካ፡ ኣብ ቅድሚ እግዚኣብሔር ግን፡ ኵሉ ጊዜ እትነኣድ ኣይምሰልካ። ኣብ ቅድሚ እግዚኣብሔር ክቡር እንተተበሃልካ ጥራሕ ኢዩ ኣገዳሲ ነገር። እግዚኣብሔር ንዓኻ ዚፈልጠካ ከምታ ዘሎኻያ ኢዩ። ንስኻ እውን ከምቶም ብውሽጦም ከይጸደቑ፡ ብወጻኢኦም ግን ኣብ ቅድሚ ሰብ ጻድቃን ኮይኖም ኪረኣዩ ዚደልዩ ኣይትኹን። እግዚኣብሔር ንልብኻ ኣጸቢቑ ኢዩ ዚፈልጦ፥ ብዙኅ ጊዜ፡ እቲ ኣብ ቅድሚ ሰብ ክቡር ዝኾነ ኣብ ቅድሚ እግዚኣብሔር ንዑቕ ኢዩ (ሉቃ 16፡15 ረአ)።
ኣብ ቅድሚ እግዚኣብሔር ጽቡቕ ግምት ዘይብልካ እንተኾይንካ፡ ኣብ ቅድሚ ሰብ ጽቡቕ ግምት እንተሃለወካ እውን እንታይዶ ኪዓብሰካ ኢዩ? ሓንትስ እግዚኣብሔር ይፍተውካ እምበር፡ ሰብ ኒዒቑካን ጸሊኡካን ዚኒክየልካ የብሉን።
እምነትካ፡ ኣብ ኣኽብሮት ሰብ ብዘንበርካዮ መጠን፡ ብመጠኑ ኣኽብሮት እግዚኣብሔር ኢዩ ዚንክየልካ፥ ኣብ ቅድሚ ዓይኒ ሰብ ብዝሓሰርካዩ መጠን፡ ብእግዚኣብሔር ትኸብር ኢኻ። ንኽብሪ እዙ ዓለምዙይ ሃረር ትብሎ እንተኾይንካ፡ ነቲ ኣብ ሰማይ ኮይኑ፡ ዚጽበየካ ዘሎ ኣምላኽካ፡ ከተሕጕሶ ኣይትጽዕርን ኣሎኻ ማለት ኢዩ። ሰብ ነቲ እግዚኣብሔር ዚለገሰልካ ህያብ ርእዩ እንተኽበረካ ንስኻ በዙይ ክትሕጐስ የብልካን።
ከምቲ ኣብ ቅድሚ ሰብ ከቢርካዮ ዘሎኻ፡ ኣብ ቅድሚ እግዚኣብሔር ግን፡ ሓሲርካ ከይትህሉ ጻማኻ ከኣ ናብ ክብሪ እዙ ዓለምዙይ ተቐዪሩ ከይኸውንን ደኣ ፍራሕ። ሰባት ንስራሕካ ርእዮም ዚግብኣካ ናእዳ ድሮ ኣሰሚዖሙኻ እንተኾይኖም፡ ደስ ኣቢሉካ እውን እንተኾይኑ፡ ዓስብኻ ድሮ ስለ ዝተቐበልካ፡ ካብ እግዚኣብሔር እትቕበሎ ጻማ የብልካን።
ልዑል ውዳሴ ዚግብኦ፡ እግዚኣብሔር ጥራሕ ኢዩ (ዘዳ 45፡3 ረአ)። ንሱ፡ ብዛዕባ ንዓኡ ዚግባእ ኣኽብሮት ቀናእ ኢዩ፥ እቲ ንዕኡ ዚግባእ ክብሪ፡ ንኻልኦት ኪከፋፈል ኣይደልን ኢዩ (ኢሳ 42፡8 ረአ)። ንስኻ፡ ካብዙ ዓለምዙይ ከምትኽወል ግበር፥ እግዚአብሔር ጥራሕ ንኽንእደካን ንኽውድሰካን ኢልካ ሃረር በል።
ክትሕበን እንተደሊኻ ብእግዚኣብሔር ጥራሕ ተሓበን (1ቆሮ 1፡31 ረአ)፥ ንሱ እዩ እቲ ኣብ ውሽጥኻ ኮይኑ፡ ንስኻ ከምትደልን ከምትገብርን ዚገብረካ (ፊሊፕ 2፡13 ረአ)። በቲ ካልእ ወገን ግን፡ ንስኻ ብናእዳ ሰብ ኣይትዳህልል፥ ብነቐፋ ሰብ እውን ኣይትደሃል። ኣብታ መላእኽቲ ኣብ ቅድሚ ኣምላኽ ዚርከቡላ ክብሪ መንግሥቲ ኣምላኽ ክትበጽሕ ኢልካ ብርቱዕ ጻዕሪ ግበር (ማቴ 6፡1-5 ረአ)። ናእዳን ውዳሴን እዙ ዓለምዙይ ምቕባል፡ ነቲ ምስ እግዚኣብሔር ዘሎካ ውሽጣዊ ኅብረት መንፈሳውነት፡ የላህልሖ ኢዩ።
ሰብ እዙ ዓለምዙይ ዘይፈልጡካ እንተኾይኖም ብዙኅ ግዲ ኣይትሙተሉ። እቲ ዚፈርደካ እግዚኣብሔር ጥራይ እንተፈሊጡካ ይኣኽለካ ኢዩ። ብሓቂ ዓቢይን ዘይመውትን ከኣ፡ እዚ እግዚኣብሔር ዜኽብሮ ሰብ ኢዩ። ነዙ ከምዙይ ዝመሰለ ሰብ ከኣ፡ ኵሎም ምድራውያንን ሰማያውያንን ወሎዶ፡ ዕዉትን ብፁዑን ኪብልዎ ኢዮም (ሉቃ 1፡48 ረአ)።
ኣብ ቀጻሊ ክፋል “እግዚኣብሔር ምሉእ፥ ሰብ ጐደሎ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
51 - እግዚኣብሔር ምሉእ፥ ሰብ ጐደሎ
ኣብ ውሽጢ ባህሪ እምላኽ እናኣቶኻ ብዝኸድካዮ መጠን፡ ንስኻ ከምዘይትበቅዕ እናተረድኣካ ኪኸይድ ኢዩ። ከመይሲ ንስኻ ናብ ብርሃን እናቐረብካ ብዝኸድካዮ መጠን ኣብ ውሽጥኻ ዘይትፈልጦ ዝነበርካ ኃጢኣት ስለ ዚግለጸካ ኢዩ። ንባህሪ ኣምላኽን ንመንነቱን ክትሓስብ ከሎኻ፡ ንስኻ ሐመድን ሓሙዅሽትን ምዃንካ ኪርድኣካ ኢዩ። ንእግዚኣብሔር እናፈለጥካዮን እናፍቀርካዮን ብዝኸድካዮ መጠን፡ ንርእስኻ ክትንዕቕ ኢኻ። እቶም ዓበይቲ ቅዱሳን እውን፡ ንቕድስና ኣምላኽ እናስተንተኑ ኢዮም፡ ትሑታት ኪኾኑ ዝኸኣሉ። ንገዛእ ርእስኻ ክትፈልጥ እንተደሊኻ፡ ንመንነት ኣምላኽ ዘይኮነስ፡ ንመንነት ገዛእ ርእስኻ ፍለጥ “ንስኻ ዘይተቐበልካዮ እንታይ ኣሎኻ?” (1 ቆሮ 4፡7)።
እግዚኣብሔር በቲ ኵሉ ዚኽእል ኃይሉ፡ ካብ ኢምንት ኢዩ ፈጢሩካ፥ ንሓንቲ ካልኣይቲ ደቒቕ ብኢዱ እንተዘይኅዘካ ከኣ፡ ከም ቀደምካ፡ ናብ ኢምንት ወይ ናብ ዘይምህላው ምተመለስካ ነይርካ። ንኵሉ ነገር ዚገብር እግዚኣብሔር ክንዲ ዝኾነ፡ ኣብ ኃይልኻ ኣይትተኣማመን። ከመይሲ እግዚኣብሔር ምሉእ ኢዩ፥ ንስኻ ግን፡ ጐድሎ ኢኻ። ንርእስኻ ፈሊጥካ፡ ብሓቂ፡ ንእግዚኣብሔር እውን እንተትፈልጥ ነይርካ፡ ክንደይ ጽቡቕ ነይሩ! ኵሉ ክእለትካን ሞያኻን እግዚኣብሔር ዚገበረልካ ህያብ ምዃኑ ኣይትረስዕ። ሃብትኻ ኃጢኣት ኪኸውን ከሎ፡ ዓቅምኻ ከኣ ክፉእ ምግባር ኢዩ። እቲ ካልእ ነገር ኵሉ እግዚኣብሔር ዚሃበካ ኢዩ (ዮሓ 15፡5 ረኣ)።
ሠናይ ነገር ክትሰርሕ እንተኺኢልካ ውህበት ኣምላኽ ምዃኑ ተረዲእካ፡ እዙ ኵሉ ከኣ፡ ምእንቲ ክብሩ ኪሥራዕ ከምዘለዎ ተረዲእካ፡ ኣብ ትሕቲ ጽላሉ ክትዕቆብ ኢልካ ሃረር ክትብል ኣሎካ። ነኅዋትካ ብኅቡእ እናገልገልካ፡ እተካይዶ ሕይወት ኣብ ድኽነት ዝተመሥረተን ኣብ ኣምላኽ ዝተዓቝበን ይኹን። ንስኻ እውን ከም ኢዮብ፡ ብኵሉ ተረሲዕካን ተናዒቕካን፡ ኣብ ጐዱፍ ጥራሕካ ተደርቢኻ ምህላውካ ምስ ተረድኣካ፡ ሽዑ እቲ ንድኻ ካብ ጭቃ ዜልዕል ኣምላኽ፡ (ሉቃ 1፡48 ፥ 1 ሳሙ 2፡8 ረአ) ናባኻ እውን ቀሪቡ፡ ካብ ጭቃ ኣልዒሉ፡ ናይ ሃብቱ ተኻፋልን ወራስን ኪገብረካ ኢዩ።
ድኻን፡ ድኹምን፡ ዕዉርን፡ ሓንካስን እንተኾይንካ፡ ናብ ቤተ እግዚኣብሔር፡ ምእታው ኣይሽግረካን ኢዩ (ሉቃ 14፡21 ረአ)። እንተኾነ ግን፡ ልብኻ ድሮ ትዕቢት መሊኢዎ እንተኾይኑ፡ ጸጋ ኣምላኻ ኪመልእ ኣይኽእልን ኢዩ። እግዚኣብሔር ብኣኻ ገይሩ ዓቢይ ነገር ኪሰርሕ ኣይኽእልን ኢዩ። እግዚኣብሔር ብኣኻ ገይሩ ዓቢይ ነገር ኪሰርሕ ሰማያዊ ነገር እውን ኪገልጸልካ እንተደሊኻ፡ ከም ሕፃን ክትንእስ ኣሎካ (ማቴ 11፡25 ረአ)። እግዚአብሔር ብዘይረኤን ብሕሹኽታን ኪምህረካ እንተደሊኻ፡ ደንቆሮ ምዃንካ ብትሕትና ተኣመን። ክሳብ ዕለተ ሞትካ፡ ንእግዚኣብሔር ብትሕትና እንድኅሪ ኣገልጊልካ ፍቓዱ ክትፍጽም ኢኻ፥ ንሱ ከኣ፡ መዋዕል ሕይወትካ ምስ ኣኸለ፡ ከምቲ ንኢየሱስ ዘኽበሮ፡ ንዓኻ እውን ከኽብረካ ኢዩ።
ኣብ ቀጻሊ ክፋል “ግቡእ ኣኽብሮት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
52- ግቡእ ኣኽብሮት
ኣብ ቅድስና ክትስጕም እንተደሊኻ፡ ንገለገለ ክብርኻ ዚትንክፍ ነገር፡ ግዲ ክትሞተሉ ኣይግባእን። ክብሪ ምድራዊ ሕይወትካን መንፈሳዊ ጥቕምኻን፡ ተሳኒዩን ኃቢሩን ኪኸይድ ኣይኽእልን ኢዩ። ብመንፈሳዊ ኃይሊ ክትምዕብል እንተደሊኻ ንምድራዊ ክብርኻ ክትምንን ናይ ግድን ኢዩ። ምእንቲ ምድራዊ ክብርኻ ኢልካ ክትዋጋእ ግድነት ኣይሰምዓካ።
ኣብዙ ዓለምዙይ ክትከብር እንተደሊኻ፡ ንሓሳረ መከራ እዙ ዓለምዙይ ክትጻወሮ ትዕግሥቲ ኣይኽትረክብን ኢኻ። ቅድስቲ ተረዛ “ንኽትከብር ኢልካ እቲ ዓሠርተ ዓመት ዝደኸምካሉ ጊዜ፡ ምእንቲ ፍቕሪ ኣምላኽ ኢልካ ግን፡ ንኽብሪ እንተመኒንካያ፡ ዋጋ ሓደ መዓልቲ ጥራይ ኢዩ” ትብል ነበረት። ፍቕሪ ገዛእ ክብርኻ ረጕድ ሰንሰለት ስለዝኾነ፡ ንዕኡ ኪብጥስ ዚኽእል ኃይሊ የልቦን። ነዙ ሰንሰለት ክብርኻ ኪብጥስ ዚኽእል እግዚኣብሔር ጥራሕ ኢዩ፥ እንተኾነ ንሱ እውን ኪብጥሶ ዚኽእል፡ ንስኻ ብጸሎትን ብጻዕርን እንተ ሓጊዝካዮ ኢዩ።
ንድምራዊ ክብርኻ ረጋጊጽካ ኢዩ ንእግዚኣብሔር ኣዚዩ ኽቡር ዝኾነ መሥዋዕቲ ከተቕርበሉ እትኽእል። ክብርኻ ኪምንዘዔካ ንዚደሊ፥ ኣይትቃዎሞ። መሠረት ኣኽብሮት ዚርከብ ኣብ እተካይዶ ሕይወት ኢዩ። እዙ ሕያውነትዙይ ምሳኻ ክሳብ ዘሎ፡ እዚ ዚግብኣካ ኣኽብሮት ከምብሓዲሽ ኪወሃበካ ኢዩ። ንኣኽብሮትካ ኣብ ኢድ ኣምላኽ ኣንብሮ፥ ካብ ኢድ ኣምላኽ ንላዕሊ፡ ዚእመን የልቦን። እቶም ብመንፈስ ኣብ ክብ ዝበለ ቦታ ዚቕመጡን ናብ ቅድስና ዚመጣጠሩን ኵሎም፡ ብዛዕባ ኣኽብሮት ክንድቲ ግዲ ኣይገብሩን ኢዮም። ካብ ክንዲ ጎቦ ዚኸውን ክብሪ እዙ ዓለምዙይ፡ ሓንቲ ናይ ትሕትና ፍረ፡ ትበልጽ ኢያ።
ክብሪ ዜምዕረልካ፡ ካልኦት ከም ኣኽብሮት ገይሮም ኪምጡዉልኻ ከለዉ ኢዩ። ንኽብሪ ከም መሰልካ ገይርካ እንተሓሲብካዮ ወይ እንተደሊኻዮ፡ ወይ እውን እንተለሚንካዮ፡ ዋጋ ዘይብሉ ኢዩ ዚኸውን። ሓቀኛ ትሕትና እንተሊዩካ፡ እቲ ካልኦት ብዛዕባኻ ዚህብዎ ፍርዲ ከሰክፈካ ኣይግባእን ኢዩ። ሽሕ እኳ ሕማቕ እንተተዛረቡልካ፡ ሓቆም ኢዮም ኢልካ ብምሕሳብ ኣይትቕየመሎምን ኢኻ፥ ተመኽንየሎም እኳ ደኣ። እቲ ነገር ከኣ ካብ ሕሰሞም ዚመጸ ክነሱ፡ ብምኽንያት ዘይምኽኣልካ ከምዚመጸ ገይርካ ኢኻ ተቕርቦ።
እግዚኣብሔር ብዓቢይኡ ብሰብ ተናዒቑን ተዀኒኑን ኢዩ’ሞ፡ ንስኻ ግን ብዛዕባ ክብርኻ ብዙኅ ኢኻ ትግደስን፡ ትሓምምን። እንተኾነ ከምዙይ ብምግባርካ ክትሓፍር ኢዩ ዚግባእ። ምእንቲ ፍቕሪ እግዚኣብሔር ኢልካ፡ ነቲ ነዓኻ ኢሉ ብዙኅ ዝተሳቐየ ኢየሱስ፡ ሓደ ንዕቐት’ኳ ተሳቒኻ እንተዘይኺኢልካ፡ ከመይ ገይርካ ደኣ ንኢየሱስ ከተፍቅሮ ትኽእል? ከጋፍዑኻ ከለዉ፡ ምኽንያት እቲ መግፋዕትኻ፡ ኣይትጠይቕ። ንኢየሱስ ኣብ መስቀል ሰቒሎም ዝቐተልዎስ፡ ምኽንያትዶ ነይሩዎ ኢዩ?
ምእንቲ ኢየሱስ ኢልካ እንተተናዒቕካ፡ ሓቀኛ ወዲ መዝሙሩ ስለ ትኸውንን፡ ውርደትካ ከኣ ናብ ክብሪ ስለዚቕየርን ደስ ይበልካ (ማቴ 5፡11 ረአ)።
ኣብ ቀጻሊ ክፋል “ልብኻ ትሑት ይኹን” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!


c: text/html

text:
ኣቦወንበር እቲ ውድብ ኣይተ ጥላሁን ዳሻው ኣብ ኢትዮጵያ መላኺ ስርዓት ጠፊኡ’ሎ ኢልና ኣይንኣምንን ምኽንያቱ ህንፀት ሕብረ ፓርትያዊ ስርዓት ተኾሊፉ እዩ ኢሎም፡፡
ምክትል ኣቦወንበር መድረኽ ኣይተ ገብሩ ኣስራት ብወገኖም ኣብ መትከላት ማሕበረ ቁጠባ ብፍላይ ድማ ኣብ ኣዋጅ ክራይ መሬት ጠመተ ሂቦም ተዛሪቦም፡፡ “መንግስቲ መሬት ናተይ እዩ እቲ ኣብ ልዕሊ መሬት ዝስራሕ ገዛ እዩ ናትኩም ይብለና ‘ሎ፤ እዚ ኻዓ ኣንፃር ሕገ መንግስቲ ሃገርናን ኢትዮጵያ ዝተቐበለቶም ዓለምለኸ ስምምዓት ሰብኣዊ መሰልን እዩ” ኢሎም፡፡
ምክትል ኣቦወንበር ውድብ ዓረና ትግራይ ኣይተ ብርሃኑ በርሀ ብመሰረት ዓንቀጽ 42 ሕገ መንግስቲ ኢትዮጵያ መሬትካን ንሰብ ሃፍቲ ወፃኢ ሊዝ ወይድማ ብኽራይ ኣይወሃብን፤ ህዝቢ መሬት ብዘይ ክራይ እዩ ክረክብ ዘለዎ፡፡
ኣብቲ ኣኼባ ዝተረኸቡ ብርክት ዝበሉ ኣባላትን ደገፍትን እቲ ውድብ ኣብ ልዕሊ እቲ ዝቐረበ መትከል ተወሳኺ ርኢቶ ሂቦምሉ፡፡ዝበዝሑ ተሳተፍቲ እቲ ኣብ ከተማ መቐለ ኣዳራሽ ማዘጋጃ ቤት ዝተኻየደ ኣኼባ መናእሰይ እዮም ነይሮም፡፡

robotstxt: allowed

filter: keep


text:
ኣብ ሓደ ቦታ ብጠባያ ኩሉ ሰብ ዝግረመላ ጓል ሄዋን ነበረት፡ ኣዘራርብኣ ይኹን ተግባራታ ከምቲ ዕድሚኣ ኣይነበረን፡ ጋል 15 ዓመት ኣብ ዝነበረትሉ ግዜ ኩሉ ኣተሓሳስባኣን ኣካይዳኣን ግን ናይ ዓበይትን ለባማትን'ዩ ዝነበረ። ኣብ ልዕሊ ደቂ ሰባት ዝነበራ ልዑል ክብረት፡ ተማእዛዚትን ትሕቲን ኮታ ንኢድካ ዘይትጽገብ ጓል ሄዋን ‘ያ ዝነበረት። ንእሽቶ ይኹን ዓቢ ዓይንኺ ትደፈን ዝብላ ኣይነበረን። ……… እንትርፎ ዘመስግናን ዝንእዳን። በቃ መን ከም ኤደን ተባህለ!
ካብ መዓልቲ ናብ መዓልቲ ‘ጓልኩም ሃቡና' ዝብሉ መቑጸሪ ኣይነበሮምን። ስለዚ ድማ ስድራኣ ባዕሎም ሓርዮም ንጓሎም ይኾና’ዩ ዝበልዎ ኣመርዕዮም ኣበባኣ ክርእዩ መረጹ።
ንሒደት ኣዋርሕ ምቁር ሓዳር ኣስተማቐረት፡ ብድሕሪኡ ግን ዝነበራ ሕቡእ ወልፊ ክሸግራ ጀመረ……. ሓደ ጽቡቕ ምሸት ምስ ሰብኣያ ፍቕራዊ ርክብ ኣብ ዝፍጽምሉ ዝነበሩ ግዜ፡ ብዘይ ንቡር ጸወታዊ ርክብ ንኽፍጽሙ ንሳሚ ሓተተቶ?’
ሰብኣያ ብሕቶ መጻምድቱ ጋን ተሰርሐ! ቅድሚ ሕጂ ለሚዳ ነይራ ከይብል ድንግልንኣ ባዕሉ’ዩ ወሲድዎ። ኩነታት ናይ ሰበይቱ ምሒር ኣጨነቆ፡ ካብ ዝነበርዎ ምዉቕ ፍቕራዊ ሃዋሁ ተሲኡ ብሕርቃን ንመጻምድቱ ኮግዕባዕባዓላ ጀመረ…
‘ስምዕኒ እዚ ሓድሽ ባህሪ ካበይ ዘምጻኽዮ’ዮ?’
ንሳ ብፍርሒ እትዛረቦ ጠፊእዋ ኣብዘላቶ ኣጽቂጣ ስቕ በለት። በሊ ናብ ሕክምና ክንከይድ ኢና። እ"""""" እንታይ ክንገብር? እንታይ'ዶ ዄንና ኢና?’
ሳሚ ዝነበሮ ሕርቃን ብውሽጡ ብምሕባእ፡ ብህድኣትን ላዛን፡ ‘ኣካለይ ኣነ ዋላ ሓንቲ ኣይብለክን እየ። ዝሓለፈ ሓሊፉ’ዩ፡ ሎሚ ኢኺ ንዓይ ተገድስኒ። ከመይ ኔርኪ ኣየገድሰንን’ዩ ከመይ ኣለኺ እዩ ዘገድሰኒ። ስለዚ ዋላ ሓንቲ ከይሓባእኺ የዕልልኒ በጃኪ። ኣነ ኣቦይ ዝኣተዋ! ኣብ ልዕሌኺ ዝኾነ ዘይፍጽም፡ ሳልሳይ ሰብ ከይኣተዎ እንከሎ’ዚ ሓዳርና፡ ዘጋጠመኪ ኩሉ ዘርዚርኪ ንገርኒ፡ ኤደን ሰብኣያ ዘውጽኦም ቃላት ንውሽጣ ቀስቂሱ ደፊራ ንኽትዛረብ ማዕጾ ከናፍራ ተራሕወ።
ኢድ ሳሚኤል እንዳሓዘት ፡ ‘ይቕረ ግበረለይ ብፍላጥ ይኹን ብዘይ ፍላጥ በዲለካ እየ፡ ግን ክነግረካ ስለ ዘሰከፈኒ’የ ነዚ ሕማቕ ዘጋጠመኒ ሓቢአዮ ስቕ ኢለ። ግን እንተነጊረካ ኣይትጠልመንን ኢኻ ምሽ?’ በለት ዓይኑ ዓይኑ እንዳጠመተት።
ሳሚ ትቕብል ኣቢሉ፡ እወ ኣጆኺ ኣነ ኣይጠልመክን’የ ዝያዳ‘ኳ ዳኣ የፍቅረኪ። እስከ ማሓለለይ? ብልቢ ‘ኣቦይ ዝኣተዋ’ ከይጠልመኪ ቃል ይኹነኒ! ኤዱ ናተይ ኢሉ ኣእመና።
ኤደን ነተን ኣእዳዉ ዝድህስሳ ዝነበራ የእዳዋ፡ ካብ ኢዱ ኣልያ ንየእዳዋ ቆራዕራዕ እንዳበለት ከተዕልሎ ጀመረት፡ ጓል 15 ዓመት ኣብ ዝነበርኩሉ ግዜ ክብሮም ዝብሃል ማሓዛ ነይሩኒ። ካብ መጠን ንላዕሊ ኢና ንፋቶ ኔርና፡ ከምዚ ዓቢ ሓወይ ኮይኑ’ዩ ዝስማዓኒ ነይሩ፡ ኣብ ገዝኦም ይኸይድ ንሱ ውን ገዛና ይመጽእ ነይሩ።
ካብ ዕለታት ሓደ ማዓልቲ ግን፡ ሕሉፋ እንዳዘከረት ነብሳ ፈጥፈጥ ክብላ ጀመረ፡ ንብዓት ካብ የዒንታ ወጽዩ ኣብ ምዑጉርታ ኮረር ኣበለት፡ ክብሮም ንገዝኦም ሒዝኒ ከደ፡ ኣብ ውሽጢ ገዝኦም ዋላ ሓደ ሰብ ኣይነበረን፡ ንክብሮም ገዝኡ ናበይ ከምዝኸዱ ሓተትክዎ፡ ክብሮም ውን ከምዝገሹ ሓበረኒ፡ ገዛ ኣቲና ኮፍ ኢልና ጽቡቕ ዕላል እንዳዕለልና እንከሎና ክብሮም ተሲኡ ገዛ ሸገጦ፡ ኣነ ዝኾነ ሕማቕ ሓሳብ ኣብ ውሽጠይ ስለ ዘይነበረ ሕማቕ ኣይሓሰብኩን።
ክብሮም ግን ገዛ ምስ ዓጸዎ፡ ናባይ ቀሪቡ ሰውነተይ ክተናኽፈኒ ጀመረ። ተግባራቱ ደስ ስለ ዘይበለኒ ዋእ ክብሮም እንታይ ትገብር ኣለኻ ኢለ ተዛረብክዎ፡ ንሱ ግን ንዘረባይ እዝኒ ከይሃበ ብሓይሊ ክዕምጸኒ' ጀመረ፡ ክቃለሶ ብዙሕ ፈቲ ግን ልዕሊ ዓቕመይ ስለ ዝኾነ ዋላ ሓንቲ ክገብሮ ኣይካኣልኩን። ‘እቲ ዝሕዝን ነገር ግን ፡ ጸወታዊ ርክብ ብንቡር ዘይኮነ ብመቐመጫይ’ዩ ዝነበረ። ንሽዑ ወዲቐ ሃለዋተይ ኣጥፊአ ድሕሪ ቁሩብ ግን ሃለዋተይ ምስ ፈለጥኩ፡ ዝርዛሕ እንዳነባዕኩ ኣምሪረ ኣእወኹ፡ ክብሮም ጎረባብቲ ከይሰምዑ ፈሪሁ ክእብደኒ ፈተነ……’ እንታይ’ሞ፡ ዝግበር የሎን።
‘ኣዝየ ጉህየ፡ ዝሰንከልኩ ኮይኑ እንዳ ተሰመዓኒ ሰላሕ ኢለ ካብ ገዝኡ ወጻኹ፡ እዚ ኩሉ ኣጋጢምኒ ክነሱ ንዝኾነ ሰብ ኣይነገርኩን። ሰባት ከምዚ’ያ ከይብሉኒ ስለ ዝፈራሕኩ ድማ ከም ምስጢር ዓቂበዮ ክሳብ ለይቲ ሎሚ ተጓዒዘ።’………
ድሕሪ ቁሩብ ግዜ ከምኡ ዓይነት ጸወታዊ ርክብ ደስ ክብለኒ ጀሚሩ፡ ብድሕሪኡ ብሕቡእ ምስ ክብሮም እንዳተራኸብኩ ንነዊሕ ግዜ ጌጋ ኣብ ርእሲ ጌጋ ፈጸምኩ።
ሳሚኤል ስቅ ኢሉ ክሰምዕ ድሕሪ ምጽናሕ ፡ ሃንደበት ጅማውቱ ተገታቲሩ የዒንቱ ፈጢጡ ብረስኒ ዝተቃጸለ መሰለ፡ ኣሕ! ሕጂ ኣበይ ኣሎ እዚ ወዲ ሾ**** ኣብዚ ዓዲ ኣሎ’ዶ?
‘ኖ የለን ወጽዩ እዩ ሕጂ ኣበይ ከምዘሎ ኣይፈልጥን እየ።
‘እዋይ ክብሮም ዝብሉኻ ሰብ’ሲ ከመይ ወደይ ብርክኻ ተሰበር፡ ዳሓን መሲልዎ እምበር ብኣምላኽ ክረኽቦ እዩ።’ ፍቕረይ ኣጆኺ ኣነ ኣብ ጎድንኺ ኣለኹ ኣብ ሕቁፊኡ ኣጸጊዑ ኣበዳ…
ድሕሪ ቁሩብ ማዓልታት ክልቲኦም ተታሒዞም ናብ ሕክምና ከዱ፡ እቲ ምኽንያት ድማ ኣብ ከባቢ መቐመጫኣ ዝኾነ ሕማቕ ቃንዛ ይስምዓ ስለ-ዝነበረ’ዩ። ኣዝዩ ዘሕዝን ውጽኢት ናይ መርመራ ድማ ተረኽበ። ኤደን ናይ መቐመጫ ካንሰር ከም ዝሓመመት እቲ ዶክተር ንሳሚኤል ሓበሮ።
…….ኣብራኹ ረሸሽ በሎ: ርእሱ ጽሩር ኢልዎ ኣዒንቱ ጩራ ከምዝሳኣና ጭልምልም እንዳበላ ምኽፋት ኣበይኦ ኣብ ዝነበሮ ተረኹምሹ ኮፍ በለ።
ዶክተር ካብ ዝነበሮ ደጊፉ ኣተሲኡ፡ ማይ ርእሱ ሓጺቡ ሓንሳብ ክሳብ ዝረጋጋእ ንፋስ የህረሞ፡ ሳሚኤል ሃለዋቱ በብቑሩብ ምስ ተረድኦ፡
ዶክተር ህድእ ኢሉ ምኽሪ ክልግሰሉ ጀመረ፡ እ….. እዚ ኣጋጢሙ ዘሎ ዋላ ‘ኳ ካብ ንቡር ወጻኢ እንተኾነ ግን ኣብ ሂወት ዘጋጥም ነገር’ዩ። ስለዚ ንስኻ ኣብ ጎድና ዄንካ ክትሕብሕባ’ዩ ዘለካ። እዘን ተሪፈን'ኣ ዘለዋ ዕድመ ንኸተስተማቕረን ሓግዛ ፡ ከም ማይ' ውቅያኖስ ዝፍልፍል ንብዓቱ እንዳዛረየ' ሐራይ ዶክተር በለ ኩሉ ነገር ዝንግሪር እንዳበሎ።
ከምዚ ዓይነት ኩነታት ኣብ ሓዳር ወይ ኣብ ፍቅራዊ ሂወት ከጋጥም ይኽእል’ዩ፡ እቶም ብዘይ ንቡር ጸወታዊ ርክብ እትፍጽሙ ከተወግድዎ ፈትኑ፡ መብዛሕትኡ ናይ ከምዚ ዓይነት ድሌታት ንምፍታን ኢሎም ከምዝኣትውዎ ይፍለጥ።
እንተኾነ ኣዝዩ ኣወላፊ ነገር’ዩ። ብስነ-ፍልጠታዊ መጽናዕቲ ከምዝተረጋገጸ ውን ብዙሓት ጽሑፋት ይሕብሩ። ልዕሊ ኩሉ ድማ ብቐሊሉ
ኦሞሬድዮ rectal-homorrhage ክንጥቃዕ ከምእንኽእልን ብሕማም HIV ልዕሊ ንቡር ጾታዊ ርክብ ክሓልፈና ከምዝኽእል ድማ
ክኢላታት ስነ-ሕክምና ይገልጹ።
ተፈጸመ
ብ ሄኖክ ተስፉ
ኤዲተር፦ ዲናር 'Don' ሕሩይ


text:
ናይ ደቡብ ኣፍሪቃ ፕረዚደንት ጃኮብ ዙማ ካብ ስልጣነይ ክወርድ ዝግበር ፀቕጢ ፍትሓዊ ኣይኮነን፤ዝሰራሕኹዎ ጌጋ እውን ኣይተነግረንን ክብሉ ሎማዕንቲ ረቡዕ ብቐጥታ ኣብዝተመሓላለፈ ቃለ መጠይቕ ገሊጾም።
ፕረዚደንት ዙማ ብመንግስታዊ መራኸቢ ማዕኸን SABC ክዛረቡ ከለው ኣብ ዝሓለፈ ቀዳመ ሰንበት ምስ ሽዱሽተ ላዕለዎት ሰበስልጣን ገዛኢ ፓርቲ ANC ተራኺቦም ከምዝነበሩን ክሳብ መወዳእታ ወርሒ ሰነ ኣብ ስልጣን ክፀንሑ ሓሳብ ከምዝቕረቡን ገሊፆም።
መራሕቲ ANC ግን ነቲ ውጥን ብምንፃግ ብዘይውዓል ሕደር ክወርዱን ሓቲቶምዎም ኣለው።ዙማ ንምውራድ ፍቓደኛ እንተድኣ ዘይኮይኖም ግን ፓርላማ ኣብ ልዕሊ ዙማ እምነት ናይ ምንፋግ ድምፂ ፅባሕ ሓሙስ ክህብ እቲ ፓርቲ ገሊፁ’ሎ።
75 ዓመት ዝዕድሚኦም ፕረዚደንት ዙማ ድሕሪ ናይ ትሽዓተ ዓመት ናይ ስልጣን እዋኖም እታ ሃገር ቁጠባኣ ብምንቁልቋሉን ንሶም ኸኣ ብርክት ዝበሉ ክስታት ብልሽውና ቀሪቡዎም እዩ።


text:
Radio Erena: 07 December 2020
ኣብ መዓስከር ዓዲ ሓሩሽ ተዓቝቦም ዝጸንሑ ኤርትራውያን ስደተኛታት ናብ ጎንደርን ካልእ ውሑስ ዝበልዎ ከባቢታትን ይሃድሙ ኣለዉ።
ዛጊት ኣሽሓት ኤርትራውያን፣ “ዝረኸበ ይርከበና” ኢሎም፣ ካብቲ መዓስከር ከምዝተበታተኑ ዝሓበሩ ነበርቲ እቲ መዓስከር፣ ገሊኦም ነዊሕ ሰዓታት ብእግሪ ተጓዒዞም ጎንደር ምእታዎም ኣረጋጊጾም።
ኣብ ጎንደር፣ መጽለሊ ንምርካብ ኣብ ጎደናታት ይከላበቱ ምህላዎም ዘመልከቱ ካልኦት ወገናት ድማ፣ ገሊኦም ናብ ኣዲስ ኣበባ ንምቕጻል ኣብ መዓርፎ ነፈርቲ ኣውቶቡስ ቀንፈዘው ክብሉ ይርኣዩ ምህላዎም ጠቒሶም።
ኣብ ጎንደር፣ ንኩነታቶም ዝከታተል ኣካል መንግስቲ ይኹን ሕቡራት ሃገራት ብዘይምህላዉ፣ እቶም ኤርትራውያን ንማሕበራዊ ሕሰም ተቓሊዖም’ዮም ዝርከቡ።
ኣብታ ከተማ ገዛ ንምክራይ ክሳብ 1500 ብር’ውን ስለዝሕተቱ፣ ግዝያዊ መንበሪ ቤት ተኻርዮም ንምጽናሕ’ውን ኣዝዩ ኣጸጋሚ ምዃኑ’ዩ ዝግለጽ።
ይኹን’ምበር ገሊኦም ብጉጅለ ብምዃን ብደላሉ ግዝያዊ ዘጽንሖም ኣባይቲ ንምክራይ ላዕለን ታሕትን ይብሉ ኣለዉ።
ክሃድሙ ዘይክኣሉ፣ ቆልዑ ዘለዎም ስድራቤታት፣ ኣረጋውያንን ናይ ጥዕና ጸገም ዘለዎም ኤርትራውያን ነበርቲ መዓስከር ዓዲ ሓሩሽ፣ ክሳብ እዚ እዋን ኣብቲ መዓስከር’ዮም ዘለዉ።
ነቲ ከባቢ ተቖጻጺረዮ’የ ዝብል መንግስቲ ኢትዮጵያ፣ ውሕስነት ናይቲ መዓስከር ከረጋጋጽ ብዘይምኽኣሉ፣ ብዕጡቓትን ሚሊሻን ብቀጻሊ ዝምታን ምፍርራሕን ይወርዶም ምህላዎም’ዮም ዝገልጹ።
ኣብቲ መዓስከር ንዘሎ ኩነታት ንምፍላጥ ንሓደ ካብ ነበርቲ ተወኪስና’ዮ ኣሎና። ኣብ ታሕቲ ስምዑ።
=============


text:
ቀ/ሚ ሃይለማርያም ደሳለኝ፣ኣቀዲሞም ክዛረቡሉ ዝመረፅዎ ጉዳይ፣ ድሕሪ ዕረፍቲ ኣቶ መለስ ዜናዊ ዝተፈፀመ ምትኽኻእ ስልጣን‘ዩ።
ንጉዳይ ሶማልያ ኣመልኪቶም ድማ፣ፕረዚደንት ብሰላማዊ ኣገባብ ምምራፁ፣ ሰላምን ምርግጋእን ምቅፃሉ ኣተባቢዑና‘ሎ፣ኢትዮዽያ ንህዝቢ ሶማልያ ትልግሶ ሓገዝ ክትቅፅለሉ‘ያ ኢሎም።
ህውከት ሶማልያ፣ኣብ ዞባ ኦጋዴን-ኢትዮዽያ ጠንቂ ህውከትን ዕጥቃዊ ግጭትን ኮይኑ‘ዩ ኢሎም ኣቶ ሃይለማርያም ኣብ መደረኦም።
ሰራዊት ኢትዮዽያ ደጋጊሙ ናብ ሶማልያ ምዝላቁ፣ጣልቃ ብምእታውን ንፀገም ሶማልያ ከምዘጋደዶን ተንተንቲ ይዛረቡ።ኢትዮዽያ ብወገና፣ኣብ ሶማልያ ጠንካራን ንፀጥታ‘ቲ ህዝቢን ዶብን ዝሕሉን መንግስቲ ክቀውም ድልየታ‘ዩ።
ኣብ ኣዲስ ኣበባ ንውዕል ሰላም ዝኸተማ ክልቲኤን ሱዳን፣ኣብ‘ቲ ዞባ ነባራይ ሰላም ንክመፅእ ኣበርክቶ ኣለዎ ዝብል ገምጋሎ ኣለዎም።
”ክልቲኦም ወገናት ዝርብሕሉ ውዕል ሰላም ምፍራሞም፣ካብ ክልቲኤን ሃገራት ሓሊፉ፣ንሃገራት‘ቲ ዞባ ከምዝረብሕ ርግፀኛታት ኢና” ኢሎም።
ኢትዮዽያ ኣብ ሞንጎ ስሉጥ ምዕባለ ዘርእያ ዘለዋ ሃገራት ትርከብ ዝበሉ ቀ/ሚ ሃይለማርያም ደሳለኝ፣እቲ ኣብ ኢትዮዽያ ይምዝገብ ዘሎ ምዕባለ ምስ ጎረባብቲ ሃገራት‘ውን ዘራኽብ ምኻኑ ገሊፆም።


text:
Radio Erena : 25 May 2015
ኣብ ኢትዮጵያ ትማሊ 24 ግንቦት ኣብ ዝኻየደ ሓፈሻዊ ምርጫም ኣብ ስልጣን ዘሎ ሰልፊ ኢህወደግ ክዕወት ምኻኑ ይግለጽ ኣሎ።
እቲ ትማሊ ኣብ መላእ ኢትዮጵያ ዝተኻየደ ምርጫ ኣብ መብዛሕትኡ ክልላት እታ ሃገር ብዘይዝኾነ ተቓውሞ ከምዝተኻየደ ተሓቢሩ።
እንተኾነ ኣብ ክልል ደቡብ፣ ዞባ ካፋ፣ ቦንጋ ኣብ ዝተባህለት ከተማ ከባቢ ጊምቦ ኣብ መንጎ ደገፍቲ ንኢህወደግ ዝወከለን ብውልቁ ዝወዳደር ዝነበረ ሰብን ብሰንኪ ዝተኻየደ ግጭት እቲ ንትማሊ ክካየድ ዝተወጠነ ሓፈሻዊ ምርጫ እቲ ከባቢ ንኻልእ እዋን ከምዝተሰጋገረ ንምክትል ሓላፊ ቦርድ ምርጫ እታ ሃገር ብምጥቃስ ጋዜጣ ዘ ሪፖርተር ሓቢራ።
እቲ ምርጫ ናብ መዓስ ከምዝተሰጋገረ ግና ኣይተፈልጠን።
እታ ጋዜጣ ብተወሳኺ ተዓዘብቲ ምርጫ ካብ ዝተፈላለየ ናይ መምረጺ ነቑጣታት ከምዝተሰጉ ተቓወምቲ ሰልፍታት ምውቃሶም’ውን ጠቒሳ።
ውጽኢት ሓፈሻዊ ምርጫ ኢትዮጵያ ኣብ 22 ሰነ ብወግዒ ክፍለጥ’ዩ።
==================


text:
Radio Erena: 23 May 2016
መንግስቲ ኤርትራ፣ ንተቓወምቲ ቤጃ ናይ ሱዳን ኣብ ከባቢ ኬሩ ወትሃደራዊ መዓስከር ኣቝሙሎም ከምዘሎ ወትሃደራውያን ምንጭታት ኣቓሊዖም።
እቶም ምንጭታት ሬድዮ ኤረና ንሬድዮ ዳባንጋ ብምጥቃስ ኣብ 19 ግንቦት ዘቕረበቶ ዜና ምርኩስ ብምግባር ኣብ ዝልኣኽዎ ሓበሬታ፣ ሓይልታት ጸጥታ ሱዳን፣ ኣብቲ ምስ ኤርትራ ዘዳውባ ቁሸታት ዘካይድዎ ዘለዉ ተፍትሽ’ውን ምስዚ ዝተኣሳሰረ ምዃኑ ኣገንዚቦም።
እቲ ኣብ ከባቢታት ታሕዳይ፣ ካራዪት፣ ሸላልብን ከሰላን ዝተኻየደ ተፍትሽን ወትሃደራዊ ምቁጽጽራን፣ ካብ ዓሌት ቤጃ ንዝኾኑ ዕጡቓት ግንባር ምብራቕ ሱዳን ነበር ንምህዳን ምዃኑ ሬድዮ ዳባንጋ ካብ ኣምስተርዳም ምጥቃሳ ይዝከር።
ብመሰረት እቶም ወትሃደራውያን ምንጭታት ናብ ሬድዮ ኤረና ዝልኣኽዎ ሓበሬታ ከኣ፣ ኣብ ኤርትራ ከባቢ ኬሩ ኣብ ዝርከብ መዓስከር ካብ ዝጸንሑ ተቓወምቲ ቤጃ ናይ ሱዳን፣ ሃዲዶም ናብተን ቁሸታት ድሕሪ ምእታዎም፣ ብ16 ግንቦት ሓይልታት ጸጥታ መንግስቲ ኤርትራ ንምህዳኖም ኣብ ዘካየድዎ ፈተነ ተዅሲ ከምዝተላዕለ የመልክት።
እቲ ዝተኻየደ ቶኵሲ ኣብ መንጎ ሓይልታት ጸጥታ መንግስቲ ኤርትራን ኣብቲ ከባቢ ዝንቀሳቐሱ ተቓወምቱን ካልኣይ ድማ ምስ ሓይልታት ጸጥታ ሱዳን ምንባሩ’ዮም እቶም ወትሃደራውያን ምንጭታት ዝጠቕሱ።
እንተኾነ ካብ ወገን መንግስቲ ሱዳን ይኹን ዕጡቓት ቤጃ ዝተዋሕበ ዝኾነ ሓበሬታ የለን።
ብዕጡቓት ተቓወምቲ ቤጃን ራሻይዳን ዝቖመ ግንባር ምብራቕ ሱዳን፣ ብመንጎኝነት መንግስቲ ኤርትራ ድሕሪ ዝተኻየደ ዘተ ዕጥቁ ብምውራድ ምስ መንግስቲ ሱዳን ንኽጽንበር ኣብ 2006 ኣብ ኣስመራ ስምምዕ ከምዝኸተመ ኣይርሳዕን።
እንተኾነ ዝበዝሑ ኣባላት ቤጃ፣ እቲ ናይ ኣስመራ ስምምዕ ኣብ ግብሪ ኣይወዓለን ብዝብል ኣብ ከሰላን ፖርት ሱዳንን ተደጋጋሚ እዋን ተቓውሞታት ክውድቡ እንከለዉ፣ ሓያሎ ካብኣቶም ከኣ ዳግም ዕጥቖም ከልዕሉ ተገዲዶም ምህላዎም ይገልጹ።
ይኹን’ምበር ነቲ ናይ 2006 ስምምዕ ብመንጎኝነት ዝመርሐ መንግስቲ ኤርትራ፣ ነቶም እቲ ስምምዕ ኣብ ግብሪ ኣይወዓለን ብምባል ኣንጻር መንግስቲ ሱዳን ብረቶም ዘልዓሉ ኣባላት ቤጃ ክጥርንፎም ይርአ ምህላዉ’ዮም ዘገንዝቡ ወትሃደራውያን ምንጭታት።
==========================


text:
Radio Erena: 06 February 2017
ኣብ ዕዳጋታት ኤርትራ፣ ርኡይ ስእነት መሰረታዊ መግብታትን መድሃኒትን ካብ ዘጋጥም ሓያሎ ዓመታት ኣቝጺርሉ ኣብ ዘሎ እዋን፣ ብዶባት ብኮንትሮባንዳ ዝእቱ ዘሎ ጥዕንኡ ዘይተረጋገጸ መግብታትን መድሃኒታትን ኣብ ህዝቢ ሻቕሎት ፈጢሩ ከምዘሎ ምንጭታት ሬድዮ ኤረና ሓቢሮም።
እዚ ጥዕንኡ ዘይተረጋገጸ ዕሹግ መግብታት፣ ካብ ዱካናት ሓሊፉ፣ እብ ኩለን ከተማታት ኤርታር ኣብ ጎደናታት ተሰጢሑ ክሽየጥ ምርኣይ ልሙድ ካብ ዝኸውን ነዊሕ ኮይኑ ከምዘሎ ዝሓበሩ እቶም ምንጭታት፣ ኣብዚ እዋን’ዚ ግና እቲ ዝያዳ ዘሻቕል ከም መሕጸብ ስኒ፣ ፈውሲ ቃንዛን ካልእን ዝኣመሰለ መድሃኒታት ኣብ ጎደና ይሽየጥ ምህላዉ ምዃኑ ኣስሚሮም።
ብቕዓቱን ጥዕንኡን ዘይተረጋገጸ ከም ጸባ፣ ብሽኮቲ፣ ዘይትን ጽማቕን ዝኣመሰለ ዕሹግ መግብታት ብኮንትሮባንዳ ናብ ኤርትራ እናኣተወ፣ ኣብ ድኳናትን ጎደናታትን ክሽየጥ ምጽንሑ ብተደጋጋሚ ክግለጸ ጸኒሑ’ዩ።
ነዚ ኣብ ህዝቢ ሻቕሎት ፈጢሩ ዘሎ ዕሹግ መግብታት፣ ብፍላይ ቆልዑን መንእሰያትን ብብዝሒ ከህልኽዎ ስለዝርኣዩ፣ ወለዲ ኣብ ኣኼባ ምምሕዳራትን ካልእ ኣጋጣሚታትን ስግኣቶም ክገልጹ ምጽንሖም’ውን እቲ ዝበዝሓና ዜና የረድእ።
መንግስቲ፣ ነዚ ብኮንትሮባንዳ እናኣተወ ኣብ ሓያሎ ከባቢታት ዝሽየጥ ዘሎ ዕሹግ መግብታት፣ እናሃደነ ከምዘቓጽሎ፣ ሳሕቲ ኣብ ዜናታቱ ይገልጽ እኳ እንተኾነ፣ ኣብ ከባቢ ዶባት ዝተዋፈሩ ኣዘዝቲ ሰራዊትን ጸጥታን ኣብዚ ዘይሕጋዊ ናይ ኮንትሮባንዳ ንጥፈታት ብምውዋፋሮም ግና፣ ጥዕንኡ ዘይተረጋገጸ መግብታትን መድሃኒታትን ብኮንትሮባንዳ እናኣተወ ፈቐድኡ ክሽየጥ ብዝሒ ይርአ ምህላዉ ኣገንዚቦም።
እቲ ኣውራ ጠንቒ ግና፣ ንዕዳጋ ከረጋግእ ዝኽእል እኹል ቀረብ መሰረታዊ መግብታትን መድኒታትን ኣብ ኤርትር ዘይምህላዉ ምዃኑ እቶም ነዚ ሓበሬታ’ዚ ዝልኣኹ ምንጭታት ኣብ መወዳእታ ደምዲሞም።
ሳሕቲ ኣብ ኣብያተ መሸጣ መድሃኒት ንዝርከብ መሕጸቢ ስኒ ክሳብ150 ናቕፋ ከምዝሽየጥ ከም ኣብነት ዝጠቐሱ እቶም ምንጭታት፣ ብኮንትሮባንዳ ዝኣተወ ግና ኣብ ጎደናታት ካብ 50 ክሳብ 80 ናቕፋ ከምዝሽየጥ ገሊጾም።
ገሊኡ’ቲ ኣብ ዱኳናትን ጎደናታት ዝሽየጥ ዘሎ ናይ ኮንትሮባንዳ ዕሹግ መግብታትን መድሃኒታትት፣ ዝተሰነዐ ዝወድቐሉ ዕለት ክልጠፎ እንከሎ፣ እቲ ካልእ ግና ዝኾነ ምልክት’ውን የብሉን።
ስእሊ፣- ካብ ኣርካይቭስ ኢንተርነት
==============================


text:
Radio Erena: 11 June 2017
ሰለስተ ኣባላት ናይ’ታ ኣብ 2015 ካብ ቦትስዋና ናብ ኣስመራ ምምላስ ዝኣበየት ሃገራዊት ጋንታ ኤርትራ፡ ሎሚ ዓመት ናብ ውድድር ፕሪምየርሺፕ ቦትስዋና ዝሓለፈት ታፊክ ምስ ዝተባህለት፡ክለብ ንምጽንባር ልምምድ ከካይዱ ምጅማሮም ዘ ሳውዘርን ታይምስ ዝተባህለ መርበብ ሓበሬታ እታ ሃገር ኣፍሊጡ።
እዞም ምስ ካልኦት ሸውዓተ ብጾቶም ኣብ ቦትስዋና ተሪፎም ኣብ’ታ ሃገር ዑቕባ ዝሓተቱ ተጻወትቲ፡ ዱክዊ ካብ ዝተባህለ መዓስከር ስደተኛታት ተበጊሶም፣ 130 ኪሎ ሜትር ርሒቓ ናብ እትርከብ ከተማ ፍራንሲስታውን እናተመላለሱ እዮም ልምምድ ዝገብሩ ዘለዉ።
ሰለስቲኦም ተጻወትቲ፣ ኣብ’ቲ ኣብ ዝመጽእ ነሓሰ ዝኽፈት ሓድሽ ዓመተ ስፖርት ውድድር ፕሬመርሺፕ ምስ ጋንትኡ ኮይኖም ንኽጻወቱ ተገዳስነት ከም ዘርኣዩ ዝሓበረ፣ ወሃቢ ቃል ክለብ ታፊክ፣ ዋራንት ኮሎላ፣ ብብቕዓቶምን ቴክኒካዊ ክእለቶምን ከም እተመሰጠ ገሊጹ።
ንሱ ብተወሳኺ፣ ነዞም ሰለስተ ኤርትራውያን ተጻወትቲ ካብቲ ተዓቑቦምሉ ዘለዉ መዓስከር ዱክዊ ናብ ከተማ ፍራንሲስታውን፣ መዓልታዊ 130 ኪሎ ሜትር ዝኣክል ርሕቀት ንምምልላሶም ኣጸጋሚ ብምዃኑ፣ኣባላት ክለብ ታፊክ ካብ ዓመታዊ ዕረፍቲ ክሳብ ዝምለሱ ዝምለሱ፡ ኣብቲ መዓስከር ንክጸንሑ ከም ዝተረዳድኡ ኣፍሊጡ።
እዞም ምስ ክለብ ታፊክ ንኽጽንበሩ ኣብ ድርኩኺት በጺሖም ዘለዉ፡ ንኣስታት ክልተ ዓመት ብዘይጋንታ ዝጸንሑ ኤርትራውያን ተጻወትቲ፡ ብዝሖም ‘ምበር ኣስማቶም ኣይተሓበረን።
እዞም ሰለስተ ኤርትራውያን ተጻወቲ ምስ ሓንቲ ካብ ክለባት እታ ሃገር ንምጽንባር ከምዝተቓረቡ ዝሕበር ዘሎ፣ መንግስቲ ቦትስዋና ኤርትራውያን ዝርከብዎም ስደተኛታት ነናብ ሃገሮም ክመልስ ከምዝኽእል ኣብ ዝገልጸሉ ዘሎ እዋን’ዩ።
ኣብ መዓስከር ዱክዊ፣ ኤርትራውያን ተጻወቲ ኩዕሶ እግሪ ዝርከብዎም ልዕሊ 2 ሽሕ ስደተኛታት ተዓቝቦም ከምዘለዉ ጸብጻብ ዘ ሳውዘርን ታይምስ የመልክት።
መጻረዩ ግጥማት ዋንጫ ዓለም ንምክያድ ኣብ ጥቅምቲ 2015 ናብ ቦትስዋና ዘምርሐት ሃገራዊት ጋንታ ኩዕሶ እግሪ ኤርትራ፣ 10 ኣባላት ኣብ ቦትስዋና ዑቕባ ንምሕታት ከምዝተረፉ ኣይርሳዕን።
====================


text:
“ተረፍ — እኩብ ሓጺር-ዛንታታት”፣ ብኣኸደር ኣሕመዲን፣ ኣስመራ፡ ኤርትራ፤ ቤት ማሕተም ናለት፡ 2014፣ ገጻት፡ 206።
ሓፈሻዊ መእተዊ
“ተረፍ” ብመጋቢት 2014 ንማሕተም ዝበቕዐት ናይ ሓጸርቲ ዛንታታት እካብ እያ። ደራሲኣ ንነዊሕ ዓመታት ኣብ ስነ-ጽሑፋዊ ስራሓት ኤርትራ ክነጥፍ ጸኒሑ ዘሎ ኣኸደር ኣሕመዲን፡ ኣብ ዝተፈላለዩ እዋናት ንዓወት ዝበቕዑ ሓጸርቲ ዛንታት ምጽሓፉን ኣብ 2011 ጽንብል መዓልቲ ናጽነት ኤርትራ ዝተመድረኸት ሓንቲ ዓባይ ተዋስኦ ምትርጓሙን ይፍለጥ። እተን ኣዝየን ተዘከርቲ ዝዀና ሓጸርቲ ዛንታታቱ “መልሲ ኣብ ጐደና” ከምኡ’ውን “ዓራዪ ሰዓት” እየን።
ኣኸደር፡ ብምህንድስና ኤሌክትሪክ ብዲግሪ ካብ ዩኒቨርሲት ኣስመራ ዝተመረቐ ኰይኑ፡ ኣብ ርእሲ ንጡፍ መንግስታዊ ስራሑ ኣቦ-መንበር መማዪት ሽማግለ ፊልም ኤርትራ ምዃኑ ይፍለጥ። ቅድሚ ሞያ ምህንድስና ምጽሓፍ ዝጀመረ ኣኸደር፡ ኣብዛ “ተረፍ” ዝሰመያ መጽሓፉ 11 ሓጸርቲ ዛንታታት ኣብ ዝርዝር ትሕዝቶ’ኳ እንተ ኣቐመጠ፡ ንኸባቢ 15 ገጻት ዝተዘርዘረ “ሀ ሁ. . . መእተዊ ዛንታ” ዝበሎ ክፋል ንባዕሉ ሓደ መሬት ዘይወድቕ ዓሚቝ ዝተሕዝቶኡ ዛንታ እዩ። ስለዚ እዛ መጽሓፍ ደርዘን ሓጸርቲ ዛንታታት ሒዛ ቀሪባ ኣላ እንተ ተባህለ ካብ ሓቂ ዝረሓቐ ኣይዀነን።
መጐት ኣሰራርዓ ትሕዝቶ’ዛ መጽሓፍ ብንጽህና ቍልዕነት ጀሚራ፡ ብዘይብሱል ፍልጠትን ንእስነትን ኣቢላ ናብ ብጽሕና መንእሰይን ፈተነንታትን (ፍቕርን ኲናትን) ተሳጊራ፡ ኣብ ዓመቝቲ ኣስተንትኖታት ህይወት ትውድእ። ጸሓፊ፡ ኣብ መቕድሙ እዚ ዝስዕብ ኣስፊሩ ይርከብ፤ “እዚ ምስ ግዙፍ ሓይልታት (ማለት፡ ፍልስፍናታት፡ ፍልጠታት፡ ሕብረተሰባዊ ሕቶታት፡ ውልቃዊ ኣስተንትኖታትን ዕንደራዊ ሓሳባትን ወዘተ.) ዝዛመድን ዝማጐትን ስነ-ጽሑፍስ ገና-ገና ኣብ ባህግታተይ ዝርከብ ጥራይ እዩ። እዚ ዛንታታት’ዚ ነጸብራቕ ስምዒታተይ ደኣ’ምበር፡ ውጽኢት ጥልቀት-ሓሳብን መጐተን ኣይኰነን።” እዚ ምቕሉልነት ዝመስል ኣባህላ’ዚ፡ ንዝስመዓካ ክትገልጽ ምኽኣል ካብ ንሓሳብካን መጐተኻን ምግላጽ ዝቐልል ምዃኑ ዘስምዕ ይመስል። እንተዀነ፡ ስምዒታት ካብ ሓሳባትን ምጕታትን ወይ’ውን ብተዘዋውሪ ካብ ሕድ-ሕድ ክነቕሉ ከም ዝኽእሉ ምስ ኣንግንዘብ፡ እዚ ኣበሃህላ ትርጕም ዝህብ ኣይመስልን። ዓመቝቲ ስምዒታት ክትገልጽ ምኽኣል’ውን ብቕዓት ዝሓትት ምዃኑ እንተ ተገንዚብና፡ ኣኸደር ኣብ’ዞም ሓጸርቲ ዛንታታት ዝተዓወት ይመስል።
ኣርእስቲ መጽሓፍ ኰይና እትርከብ ሓጻር ዛንታ ኣልዒልካ ኣብዚ ምዝታይ ዝግባእ’ኳ እንተ ነበረ፡ ኣብ ኢደይ ዝበጽሐት ቅዳሕ እዛ መጽሓፍ ካብታ “ተረፍ” እትብል ሓጻር ዛንታ ክልተ ገጻት ጐዲሉዋ ስለ ዝርከብ ንርእይቶ ከጸግም ስለ ዝኽእል፡ ሓንቲ ካብ’ተን ካልኦት ክመርጽ ተገዲደ ኣለኹ። ከም ዝፍለጥ ግን፡ ትሕዝቶ እዚ ርእይቶ ንምሉእ መጽሓፍ ዝመልከት ኣይኰነን፣ ምኽንያቱ ነፍሲ-ወከፍ ሓጻር ዛንታ ናይ ባዕላ ጠባይ እትሕዝ ስራሕ’ያ ዝብል እምነት ስለ ዘሎኒ፡ ንብምሉአን ኣሕፊሸ ርእይቶ ኣይክህበለንን እየ።
ርእይቶ ክህበላ ዝመረጽኩዋ መበል ራብዓይቲ ተሰሪዓ እትርከብ “ዝፈለሰ ፍቕሪ” እትብል ዛንታ እያ። ከም ኵለን ኣብ’ዛ መጽሓፍ ዝርከባ ዛንታታት፡ መንጽረ ዛንታኣ ቀዳማይ ኣካል ኰይኑ፡ ብመገዲ ዕላላት ዮኣብ ዝበሃል ቀንዲ ጠባይ ድማ ዝርዝራት ዛንታ ንኣዘንታዊ እናተነግሮ ትዝንቶ። እቶም ካብ ቍልዕነቶም ኣትሒዞም ኣዕሩኹ ዝዀኑ ኣዘንታዊን ዮኣብን፡ ሃገራዊ ኣገልግሎት እናፈጸሙ ድሕሪ ናይ ሓደ ዓመት ምፍልላይ ኣብ ተሰነይ ይራኸቡ። ዮኣብ ንኣዘንታዊ ጋሻኡ ብምቕባል ብዙሕ ዘዕልሎ ነገራት ምህላዎም ድሕሪ ምንጋር ናብ ሓንቲ ኣብ ሕለት ኩናማ ዝበሃል ገዛውቲ ከተማ ተሰነይ እትርከብ ቤት መስተ ዳጋ ይወስዶ። ዮኣብ ኣብ መዓስከር ሳዋ ናይ ሽዱሽተ ኣዋርሕ ስልጠና ኣናወሰደ ምስ ዝተፋለጣ ራህዋ እተበሃል ኣባል ሓሙሻይ ዙር ጓለ-ኣንስተይቲ ክምስርቶ ብዛዕባ ዝሃቀነ ርክብ ምረት ብዝሓዘለ ቃና የዕልሎ።
ራህዋ ህድእትን መልክዐኛን ምዃናን ካብ ብዙሓት ደቂ-ተባዕትዮ ሕቶ ፍቕሪ ቀሪቡላ፡ ንብምልኦም ከም ዘቕበጸትን እትጽበዮ ኣፍቃሪ ከም ዝነበራን ብመገዲ ዕላላት ዮኣብ ንፈልጥ። እቲ ስሙ ዘይጥቀስ ኣዘንታዊ ብዘይካ ንዕላላት ዮኣብ ምጽብጻብን ገለ መግለጺታት እታ ቤት መስተን ዓማዊላን ምቕራብን ንድሕረ-ባይታ ዮኣብ’ውን ሓሓሊፉ ብምግላጽ ነቲ ጠባይ ንምርድኡ ይሕግዝ። ገለ ካብኡ፡ ንዮኣብ ሓዉ ብርሃን ድሕሪ ኲናት ኤርትራን ኢትዮጵያን (1998-2000) ደሃይ ከም ዘይነበሮ፡ ክልተኦም ኣሕዋት (ኣብ ባህሪኦም ብዙሕ ምምስሳል ዝነበሮም) ኣቦኦም ድሕሪ ምማቱ ኣደኦም ከም ዘዕበየቶም፡ ዮኣብ ዝንባለ ስነ-ጥበብ ከም ዝነበሮን ካልእን ይዝንቶ። ዮኣብ ብተደጋጋሚ ንራህዋ ኣግሂዱ ንፍቕሪ’ኳ ሓቲቱዋ እንተ ነበረ፡ መንጸጊኣ ከይነገረት ነዊሕ ተጸብዮ። ብዙሕ ምስ ተዃቶዃ ግን፡ ዮኣብ ነቲ ንሳ እተፍቅሮ ክመስል ከም ዝፍትንን ግን ከም ዝየበቐዖን ትሕብሮ። እዚ ምስቲ መጀመርያ ኣዘንታዊን ዮኣብን ምስ ተራኸቡ፡ ኣዘንታዊ ንዮኣብ “እንታይ ደኣ እዚ ጭሕምኻ ንብዓል ቶልስቶይ ዲኻ ክትመስል ደሊኻ፧” ምስ በሎ ዝምልሶ ይሳነ። ዋላ’ኳ ክመስል እተፈተነ ንዝዀነ ሰብ (ብፍላይ’ኳ ንብርሃን ሓዉ) ክትክእ ዘይክእል ምዃኑ ዮኣብ ይሕብር። መወዳእታ’ውን ራህዋ እትብሎ ድሒሩ ምስጢሩ ንኽልቲኦም ይገሃደሎም፤ ራህዋ እትጽበዮ ኣፍቃሪኣ እቲ ኣዘንታዊን ዮኣብን ደሃይ ብምጥፋኡ ተሰዊኡ ምዃኑ ርጉጽ ገይሮሞዎ ዝነበሩ ብርሃን ሓው ዮኣብ’ዩ ነይሩ። እዚ ዝኸውን ብዘይ ኣፍልጦ ናይ ክልተኦም ኣፍቀርቲ እዩ ነይሩ።
ዮኣብ ንዝገጠሞ ንምዝንታው ሰማዒ እዝኒ ንምርካብ ኣዝዩ ብሂጉ ብምጽናሕ፡ ምረቱ ሓዊሱ ኣዘንትዩ ክዛዝም እነከሎ ድርብ ማህሰይቱ ብዓውታ የቃልሕ። ንኣፍቃሪት ስዉእ ሓዉ ምፍቃሩ፡ ነቲ ዝሰኣኖ ሓዉ ብወግዒ ከይሓዘነሉ ምኽዳዕ ስለ ዝመስል ዝስመዖ ዝነበረ ጭንቀት ኣብ ጭሕሙኳ እንተ ኣግሃዶ ዓው ኢሉ ክዛረበሉስ ኣይከኣለን ነይሩ። እዚ ሰማዒ እዝኒ ዝጠለበ ስምዒቱ፡ ምስ ናይ ቸኮቭ “ዘ ሚዘሪ” (ብዓል ካሮሳ ብዛዕባ ሞት ውላዱ ተዛሪቡ ዝግደሰሉ ዓሚል ምስ ሰኣነ ንፈረሱ ኣዕሊሉ ዘፍ ዝብል) ዘመሳስል ዓሚቝን ነውናዊን ስምዒት ይረኣዮ።
ንእተፍቅሮ ብመስዋእቲ ምስኣን ንብዙሓት ስድራቤታት ኤርትራ ዘንጸለን ነቲ ናይ ቅድሚ ዓሰርተ ዓመታታ ሃዋሁ ኲናት ዝተመኰረ ወለዶ በሰላ ዝገደፈን ፍጻሜ እዩ። ከምዚ ናይ ዮኣብ እተፍቅሮ ሓው ስኢንካ ፍቕሪ ድማ ክትምንዛዕ ግን፡ ዝዓበየ ስእሊ ናይቲ ኣብ ልዕሊ’ቲ ወለዶ ዝወረደ ሃስያ የርኢ። ብዙሓት ብዘይ ሓድጊን ሓልፋይን ምቕልን ዝጸነታ ስድራ-ቤታት ኣቦታአን እናሃለዋ፡ እቶም ካብ መስዋኣቲ ዝተረፉ ንቡር ህይወት ንኸየሕልፉ ግዳያት ኲናት ኰይኖም ምትራፎም የርእየና።
እቲ ንስነ-ጥባባዊ ፍርያት ጽቡቕ መበገሲ ዝነበሮ መንእሰይ ምዃኑ እንፈልጦ ዮኣብ፡ ዝረኸቦ ጽሑፋት ናይ ምንባብ ባህሪኡ ገዲፉ ንኣዘንታዊ ናብ ቤት መስተ መሪሑዋ ብምኻድ፡ እተን ቢሮ ዝዓትራ ዝነበራ ኣጻብዑ ምስ ሽጋራ ተመሓዝየን ስነ-ጥበባዊ ስራሕ ትዝታ ኰይኑ’ዩ ተሪፉዎ። እዚ ናይ ኲናት ወለዶ፡ ብዮኣብ ብጽቡቕ ተወኪሉ ንዕዘብ ኣብዚ። እቲ ሃገር ንምድሓን ዘርኣዮ ሞያ’ኳ ዝቃለል ኣይዅን እምብር፡ እቲ ወለዶ ህይወቱ ዝመርሓሉን ንምዕባለ ሕብረተ-ሰቡን ሃገሩን ደፋኢ ተራ ዝነበሮ ሞያ ብሰንኪ ኲናት ዝፈጠሮ ኩነታት ስኢኑዎ ምትራፉ የመልክት።
ኣብ ኣገባባት ኣጸሓሕፋ ምስ እንምልከት፡ ብዙሓት ካብ ቀንዲ ዛንታ ወጻኢ ዝመስሉ ኣርእስታት ኣብ’ቲ ትረኻ ይለዓሉ እምበር፡ ኣብ ድምር ውጽኢት እታ ስራሕ ግን ልዑል ተራ ይጻወቱ። ኣዘንታዊን ዮኣብን ኣብ’ታ ቤት መስተ ምስ ኣተዉ፡ ትዕዝብቲ ኣዘንታዊ ኣብ መናድቕ እታ ጸባብ ገዛ ዓሊቦም ክልተ ፖስተራት ካሴት ናይ ደርፍታት ይዕዘብ። እታ ሓንቲ ‘ሰብ ጠፊኣትኒ’ ክትብል እንከላ እታ ካልኣይቲ ድማ ‘ረስዓኒ’ ዝብላ ኰይነን፡ ንትሕዝቶ ዛንታ ኣመትቲ እየን። ልዒሉ ዝተጠቕስ ምጭሓም ዮኣብን ምምሳል ትርጕም ዘይብሉ ምዃኑ ዝብል ኣባህላ ዮኣብን ኣብ መጨረሻ ሓፊስ መልእኽቲ ይፈጥር። ኣብ ማእከል ዕላሎም ድማ፡ ንጋንታ ቀይሕ ባሕሪ (ኤልፓ) ዝምልከት ዝርርብ ኣንፈት ዛንታ ዘስሕት ይመስል’ሞ፡ ተራኺ ብኣዝዩ ረቂቕ መገዲ ንዕምቈት ጠባይ ዮኣብ ኣገደስቲ ዝዀኑ ነጥብታት ኣብ ምሕላፍ ሓጋዚ ኰይኑ ንረኽቦ።
ንመስዋእቲ ብርሃን ኣመልኪቱ ኣዘንታዊ ንስምዒት ዮኣብ ንምህዳእ ብምባል ለካ (ክሊሸ) ብዝዀነ ኣበሃህላ ተጠቒሙ ንወላዲቶም ሓብን ምዃኑ ዝዛርቦ፡ ካብ ዮኣብ እዚ መልሲ ይረክብ፤ “‘እቲ ሓበን ገለ’ሞ ይጽናሕ ርዱእ እንድዩ፡ ምጕዳሉ ግን. . . እንድያሞ ጥራይ መተዓብይቲ!. . . መዓት ናይ ባዕሉ ሓቂታት ኣለዎ. . . ከሕዝን ምዃኑ ግድን’ዩ. . .’” እዚ ናይ ዮኣብ መልሲ፡ ነቲ ሓቀኛን ደሓር ዝግለጽን ስምዒት ዝእምት (ፎርሻደው) ካብ ዝገብሩ ብዙሓት ነጥብታት ኰይኑ ንረኽቦ።
ኣገላልጻታትን ቋንቋን እዛ ዛንታ ንኣንባቢ ስእለ-ኣእምሮ ዝፈጥሩን መሰጥትን እዮም። እታ ኣብ ተሰነይ ሕለት ኩናማ ኣብ ዝበሃል ገዛውቲ እትርከብ ቤት መስተ፡ ንዓይ ናይ ባረንቱ ጃምብኩር ኣብ ዝበሃል ገዛውቲ ዝርከባ ኣብያተ መስተ’ያ ኣብ ኣእምሮይ ስኢላትለይ። ገለ ካብ ኣገላልጻታት ንምጥቃስ ድማ፤ “ኣልበም ዝጸበቦ ኣሳእል ዓጽመ ስጋ ከኣ፡ ምስ ዶሮናን ዓለባ ሳሬትን እናተቓለሰ፡ ኣብ ነፍሲ-ወከፍ ኵርናዕ ናይቲ ገዛ ተቐርቂሩ ይረአ ነበረ።” ምስ ዮኣብ ንዝገብሮ ዝነብረ ዝርርብ ኣመልኪቱ ድማ፡ ኣዘንታዊ ከም’ዚ ይብል፡ “እቲ ካብ ኣፉ ዝወጽእ ዝነበረ ትኪ ምስ ቃላቱ እናተቐዳደመ ይመጻኒ ነበረ።”
እዛ ስራሕ’ዚኣ፡ ሓንቲ ካብ’ተን ሽዱሽተ ንፍቕሪ፡ ኲናትን መስዋእትን ዘማእከላ ዛንታታት ብምዃና ንትሕዝቶ’ዛ መጽሓፍ ገለ ስእሊ ክትህብ ትኽእል ትኸውን። ምረት ኲናት ኣብ ቦታኡ ሃልዩ፡ ድሕሪኡ ዝስዕብ’ውን ካብኡ ብዘይፍለ ኣሰቃቕን ንምሉእ ህይወት ወለዶታት ዝቕይር ምዃኑን እተተንብህ ስራሕ እያ። ደራሲ ኣኸደር ኣብ ወፈያ መጽሓፉ “ብተመሳሳሊ ተመኵሮ ንዝሓለፉ ኵሎም መዛኖይ ትኹነለይ” ከም ዝበሎ፡ “ተረፍ” ነቲ ብተመኵሮ ኲናትን ድሕረ-ኲናትን ኣብ ምሕላፍ ዝርከብ ወለዶ ኤርትራ እትበቅዕ ዓባይ መዘክር እትኸውን ህያብ’ያ ምባል ይከኣል። ስእሊ ገበር እዛ መጽሓፍ ብቐባኢ ቢንያም ተኽለ ወቂቡ ንረኽቡ፡ ምናልባት እዚኣ ሒደት ካብ’ተን ገበረን ብኸምኡ ዘቕረባ መጽሓፍቲ ክትከውን ትኽእልያ። ናይ ሳሙኤል መንግስትኣብ “ሰብ ዘይረኸበት ሰብ” እውን ብቐባኢ ኤርምያስ ዕቝበ ናይ ገበር ስእሊ ተሳኢሉላ ምንባሩ ይፍለጥ።
ከም ጕድለት ከይተጠቕሰ ክሕለፍ ዘይብሉ ኰይኑ ዝስመዓኒ ትሕዝቶ’ዛ መጽሓፍ፡ ኣብ መቕድም ዝተጠቕሰ ቅዲ ኣጸሓሓፉ ንምግላጽ ደራሲ ኣስፊሩዎ ዝርከብ ዝርዝራት ቅዲ ኣጸሓሕፋ ሓጺር ዛንታ እዩ። ድራሲ ናይ ምምሃር ስራሕ ተሓንጊጡ ወይ’ውን ብዛዕባ ስራሑ ከም’ዚ ዓይነት መግለጺ ምሃብ ኣድላይነቱ ኣይረኣየካን። ብኻልእ ወገን ድማ፡ ንኣንባቢ ትሑት ግምት ምሃብ ይመስል። ዝተሰርሐ ስራሕ ኣቕሪብካ፡ ኣንበብቲ በዚ ቀያዲ ዝመስል መብርሂ ንኽየጽለዉን ናይ ባዕሎም ትንተናን ኣረዳድኣን ምእንቲ ክህልዎም ባይታ ክወሃብ ምተገበአ።


text:
አስተንትኖ ቃል አምላኽ የካቲት – 10.2018
በቲ ቕነ እቲ ኸም ብሓድሽ ብዙኅ ሕዝቢ ምስ ተኣከበ፥ ዚብላዕ ኣይነበሮምን እሞ ኢየሱስ ነቶም ደቂ መዛሙርቱ ጸዊ ዑ ከምዚ በሎም፦ “ እዞም ሕዝቢ እዚ ኣቶም ምሳይ ካብ ዚቕንዩ ሠለስተ መዓልቲ ኾይኑ እዩ፤ ዚብላዕ ከአ የብሎምን እሞ የደንግጹኒ አለዉ። ገለ ኻብ አቶም ካብ ርሑቕ ዝመጹ እዮም እሞ፥ ጸሞም ነናብ ቤቶም እንተ አፋነኽዎም አብ መገዲ ኪሰንፉ እዮም”፡፤ ደቂ መዛሙርቱ ኸአ “ ነዚ ኹሉ ሕዝቢ ሕዝቢ እዚ አብዚ በረኻ እንጌራ ከኢጽግብ ዚኽ እል መን ኢዩ፧” ኢሎም መለስሉ። ኢየሱስ ድማ “ ክንደይ ዚአክል እንጌራ አሎኩም፧” ኢሉ ሓተቶም፥ ንሳቶም ከአ “ ሸብዓተ “ በልዎ። ነቶም ሕዝቢ አብ ምድሪ ኺቕመጡ አዘዞም። ነተን ሾብዓተ እንጌራ ወሲዱ አመስጊኑ ቖሪሰ፥ ንደቂ መዛሙርቱ ኼቕርበሎም ሃቦም፥ ንሳቶም ከአ ነቶም ሕዝቢ አቕረቡሎም:: ቁሩብ ዓሣውን ነበሮም፥ ንእኡ ድማ ባሪኹ፥ ኬቕርbሎም አዘዘ። በሊዖም ጸገቡ፥ ዝተረፈ ቕርስራስ ከአ ሽናአተ መሶብ መሊኦም አልዓሉ። እቶም ዝበልዑ ኸአ አርባዕተ ሽሕ ዝኾኑ ነበሩ። ሽዑ ድማ አፋነዎም። ድኅሪዚ ምስ ደቂ መዛሙርቱ ናብ ጃልባ ደይቡ ናብ ሃገር ደልማኑታ” ኸደ።


text:
Author: amanuel
መራሕቲ ሱዳንን ሕቡራት ኢማራት ዓረብን፣ ኣብ ህሉው ኩነታት ዞባ ቀርኒ ኣፍሪቃ ተመያይጦም
Radio Erena: 11 May 2021 መራሕቲ ሱዳንን ሕቡራት ኢማራት ዓረብን፣ ኣብ ህሉው ኩነታት ዞባ ቀርኒ ኣፍሪቃ ብዝምልከት ምይይጥ ኣካይዶም። ኣብ ሕቡራት ኢማራት ዓረብ ናይ ክልተ መዓልታት ወግዓዊ ናይ ስራሕ ምብጻሕ [...]
ኤርትራ፣ ብሓገዝ UNICEF 300 ሽሕ ቆልዑ ኣገዳሲ ክታበት ክረኽቡ’ዮም
Radio Erena: 11 May 2021 ኣህጉራዊ ማዕከን ቆልዑ- UNICEF ብዝለገሶ ሓገዝ፣ ኣስታት 310 ሽሕ ኤርትራያን ቆልዑ መሰረታዊ ክታበት ክረኽቡ ምዃኖም እቲ ትካል ኣፍሊጡ። ዩኒሴፍ፣ ነቲ ኣስታት 1.3 ሚልዮን ዶ [...]
ኤርትራዊት ሞሳና ደበሳይ፣ ፈለሚት ጸላም ኣፍሪቃዊት ጓለነስተይቲ ተቐዳዳሚት ብሽክለታ ውድድር ኦሎምፒክ ክትከውን’ያ
Radio Erena: 11 May 2021 ኤርትራዊት ሞሳና ደበሳይ፣ ፈለሚት ጸላም ኣፍሪቃዊት ጓለነስተይቲ ተቐዳዳሚት ብሽክለታ ውድድር ኦሎምፒክ ብምዃን ስማ ኣብ መዝገብ ታሪኽ ከተስፍር እያ። እዛ ጓል 27 ዓመት ኤርትራዊ መ [...]
الحكومة الاثيوبية تعيين حاكما جديدا لإقليم تيغراي الشمالي
اذاعة ارينا الدولية: الاخبار الاثنين 10 مايو 2021 بعد مضي أقل من ستة اشهر على تعيين الدكتور ملو نقا (يمين الصورة) حاكما لإقليم تيغراي بعد استلام [...]
ምምሕዳር ከተማ ኣዲስ ኣበባ፣ ንኣመንቲ ምስልምና ኣብ መስቀል ኣደባባይ ናይ ፍጡር ግዜ ከይገብሩ ድሕሪ ምኽልካሉ፣ ንዝተላዕለ ዕግርግር ይቕሬታ ሓቲቱ
Radio Erena: 10 May 2021 ምምሕዳር ከተማ ኣዲስ ኣበባ፣ ኣብ ጾመ ረሞዳን ዝርከቡ ኣመንቲ ምስልምና፣ ኣብ መስቀል ኣደባባይ ናይ ፍጡር ግዜ ከይገብሩ ድሕሪ ምኽልካሉ፣ ብሰንበት 09 ግንቦት ንዝተላዕለ ናዕብን ዕግርግ [...]
ፕረዚደንት ደቡብ ሱዳን፣ ንባይቶ እታ ሃገር በቲኑ
Radio Erena: 10 May 2021 ፕረዚደንት ደቡብ ሱዳን፣ ሳልቫኪር ሚያርዲት፣ ንባይቶ 'ታ ሃገር በቲኑ። እቲ ፕረዚደንት፣ ካብ 9 ግንቦት ኣትሒዙ፣ ነቲ ፓርላማ ዝበተነሉ ምኽንያት፣ ቅድሚ ሰለስተ ዓመታት ዝተኸተመ ስ [...]
ኣብ ኵናት ትግራይ ተሸሙሙ ዝርከብ መንግስቲ ኢትዮጵያ፣ ሽዱሽተ ወርሒ ንዘይመልአ ኣማሓዳሪ ናይቲ ክልል ቀይሩ
Radio Erena: 10 May 2021 ኣብ ትግራይ ዝካየድ ዘሎ ኵናት እናጸንከረ ኣብ ዝመጽኣሉ ዘሎ እዋን፣ መንግስቲ ኢትዮጵያ ንግዝያዊ ኣምሓዳሪ ናይቲ ክልል ከምዝቐየሮ ተገሊጹ። ኣብ 4 ሕዳር 2020 ድሕሪ ዝተወልዐ ኵና [...]
ኢትዮጵያ፣ እሱራት ብግዴታ ወትሃደራዊ ኣልባሳት ብምኽዳን ከም ምሩዃት ኵናት ንምቕራቦም ይስርሓሉ ከምዘሎ ተቓሊዑ
Radio Erena: 10 May 2021 ኣብ ኢትዮጵያ፣ ብዝተፈላለየ ገበናት ተጠርጢሮም ኣብ ማእሰርቲ ዝርከቡ ዜጋታት እታ ሃገር፣ ብግዴታ ወትሃደራዊ ኣልባሳት ብምኽዳን ከም ምሩዃት ኵናት ንምቕራቦም ይስርሓሉ ከምዘሎ ተቓሊዑ። [...]
‘ኣብ ትግራይ፣ ዓሌት ምጽናት’ዩ ዝካየድ ዘሎ’ ክብሉ ፓትርያርክ ኦርቶዶክስ ተዋህዶ ቤተክርስትያን ኢትዮጵያ፣ ኣቡነ ማትያስ ገሊጾም
Radio Erena: 10 May 2021 ፓትርያሪክ ኦርቶዶክስ ተዋህዶ ቤተ ክርስትያን ኢትዮጵያ፣ ብጹእ ወ ቅዱስ ኣቡነ ማትያስ፣ ኣብ ትግራይ፣ ዓሌት ናይ ምጽናት ተግባራት ይካየድ ኣሎ ክብሉ ገሊጾም። ነቲ ኵናት ዘለዎም ተቓ [...]
ፕረዚደንት ኮንጎ፣ ንሱዳንን ግብጽን ምስ ኢትዮጵያ ንምቕርራብ ዝዓለመ ዑደት ኣካይዱ
Radio Erena: 10 May 2021 ፕረዚደንት ደሞክራስያዊት ሪፖብሊክ ኮንጎ፣ ፈሊክስ ትስከዲ፣ ብጉዳይ ናይል ተሰሓሒበን ንዝርከባ ሱዳንን ግብጽን ምስ ኢትዮጵያ ንምቕርራበን ዝዓለመ ዑደት ኣካይዱ። እቲ ፕረዚደንት፣ ኣብ [...]


text:
ኣስተንትኖ ቃል ኣምላኽ ግንቦት – 25.2018
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ማር.10:1-12
ኢየሱስ ካብኡ ተላዒሉ ናብ ሃገረ ይሁዳ ናብ ማዕዶ ዮርዳኖስ ከደ። ከም ብሓድሽ ከአ ብዙኅ ሕዝቢ ናብ ኡ ተአከበ፥ ከም ልማዱውን መሃሮም። ፈሪሳውያን ድማ ምእንቲ ኺፍትንዎ መጺኦም “ሰብአይ ንሰበይቱ ኺፍትሓዶ ግቡእ እዩ፧” ኢሎም ሓተትዎ። ኢየሱስ ድማ “ሙሴ እንታይ አዘዘኩም፧” ኢሉ መለሰሎም። ንሳቶም ከአ “ሙሴስ መፍትሕአ ጽሑፍ ጽሒፍና ክንፈትሓ ፈቒዱልና እዩ” በልዎ።
ኢየሱስ ከአ ኸምዚ በሎም፦ “ሙሴስ ብትሪ ልብኹም እዩ እዚ ትእዛዝ እዚ ዝጸሓፈልኩም። ካብ መጀመርታ ፍጥረት ግና አምላኽ ሰብ አይን ሰበይትን ገይሩ እዩ ዝፈጠሮም። ስለዚ ሰብ አይ አብኡን አዲኡን ኃዲጉ ምስ ሰበይቱ ይወሃሃድ። ክልቲኦም ድማ ሓደ አካል ይኾኑ፤ ስለዚ ድማ ሓደ አካል እዮም እምበር ክልተ አይኮኑን። እምበአርከስ ነቲ አምላኽ ሓደ ዝገበሮ ሰብ አይፍለዮ።” አብ ቤት ከአ ደቂ መዛሙርቱ ብዛ ዕባ እዚ ነገር እዚ ኻል አይ ጊዜ ሓተትዎ። ንሱ ድማ “ እቲ ሰበይቱ ፈቲሑ ኻልእ ዜእቱ፥ አብ ልዕሊአ ይዝሙ። እታ ሰብ አያ ፈቲሓ ኻሊእ እተእቱ ድማ ትዝሙ” በሎም።
- ኣስተንትኖ
ሰብኣይን ሰበይትን ንሙሉእ ሕይወቶም ብሕብርትን ሓድነትን ሰሚሮም ሓደ ኮይኖ ንምንባር ዝኣትውዎ ተኽሊላዊ ኪዳን፤ ተኽሊል ንይበሃል። ቅዱስ መጽሓፍ ወዲ ሰብ ብኣምሳል ኣምላኽ ከምዝተፈጥረ ይምህረና። ስለዚ ንሕና ነፍሲ ወከፍና ብሕይወትና ነቲ ጽባቐን ግርማን እግዚኣብሔር እነጸባርቕ ፍሉያት ፍጥረት ኢና። ስለዚ ቃልኪዳን ካብ ጥንቲ ብእግዚኣብሔር ዝተሰርዐ ቀጺሉ መድሓኒና ኢየሱስ ክርስቶስ እግዚኣብሔር ዝኣሰሮ ሰብ ኣይፍተሓዮ እንዳበለ ደጊሙ ዓቢ ክብሪ ዝሃቦ ዓቢ ምሥጢር ኢዩ። እቲ ብፍቕሪ ተደሪኹ ዝፈጠረ እግዚኣብሔር ንነፍሲ ወከፍና ናብ ፍቕሪ ይጽዋዓና። እዚ ናይ ንፍሲ ወከፍ ሰብ ጸዋዕታ ኢዩ። ሰብ ከምቲ ኣቀዲምና ዝበልናዮ ብኣምሳል እግዚኣብሔር ዝተፈጥረ ኢዩ። ስለዚ ኣምላኽ ሰብኣይን ሰበይትን ብምፍጣር ሓደ ኣካል ብምኻን ብሕድሕዳዊ ፍቕሪ ንኽነብሩ ይዕድሞም። እቲ ሕድሕዳዊ ፍቕሮም ከኣ ናይቲ እግዚኣብሔር ንሰብ ዜፍቀረሉ ፍጹምን ዘይቃርጽ ፍቕሪ ኣምሳል ኮይኑ ይርከብ።
እዚ ፍቕሪ እዚ ብእግዚኣብሔር ክባረኽ ንረኽቦ። ፍረዩን ተባዝሑን ንምድሪ ከኣ ምልእዋን ምለኹዋን እናበለ እግዚአብሔር ንኪዳን ሰብአይን ሰበይትን ይባርኾ። ሰብእይን ሰበይትን እምበር ሓደ ነቲ ሓደ ክመልእ ዝተፈጥሩ እዮም። ሰብኣይ ኣቡኡን ኣዲኡን ሓዲጉ ምስ ሰበይቱ ይወሃሃድ – ይነብር። ሓደ ኣካል ድማ ይኾኑ። “ ደጊም ሓደ ኣካል እዮም እምበር ክልተ ኣይኮኑን” ብምባል “ካብ ጥንቱ መደብ ፈጣሪ እንታይ ከምዝነበረ ጎይታና ኢየሱስ ክርስቶስ ኣነጺሩ ይምህረና። ኢየሱስ ኣብቲ መጀመሪያ ስብከቱ ኣብ ቃና ዘገሊላ ተረኺቡ .. ብኣማላድነት እኖና ቅድስቲ ድንግል ማሪያም ናይ መጀመሪያ ተኣምራቱ ይፍጽም። ክርስቶስ ስለምንታይ ኣብዚ መርዓ እዚ ክርከብ ደለየውን ክንብል ንኽእል ኢና። ነቲ ምስጢረ ኪዳን ዓቢ ትርጉም ንምሃብ ኢዩ: ሰናይ ነገር ምኻኑ ንምምስካር ኢዩ
ነቲ ኣብ ጥንታዊ ኪዳን ናይ ሰብኣይን ሰበይትን ምውህሃድ .. ወይ ሓድነት ብመደብ እግዚኣብሔር ከምዝተፈጥረ .. መድሓኒና ኢየሱስ ክርስቶስ .. ነዚ ሓቂ እዚ ኣብ መጀመርታ ስብከቱ .. ኣብ መርዓ ተርኺቡ ተኣምራቱ ይፍጽም። ኪዳን ብትምህርተ ክርስቶስ፡ ሰበይቲ ንምፍታሕ ብሙሴ ዝተዋህበ ፍቓድ ብሰንኪ ትሪ ሊቢ ደቂ ሰባት ዝተገብረ ሕድገት ደኣምበር: ብሕጊ እግዚኣብሔር ናይ ሰብኣይን ሰበይትን ሓድነት ፍጺሙ ዘይፍታሕ ምኽኑ ኣትሪሩ ይእውጅ። እዚ መድብ ሓድነት እዚ መደብ እግዚኣብሔር ኢዩ። ስለዚ ማንም ኪፈትሖ ኣይክእልን፣ “ እምበኣር ነቲ ኣምላኽ ሓደ ዝገበሮ ሰብ ኣይፍተሓዮ” እንዳበለ ከኣ ትምህርቱ የመሓላልፍ። እዚ ሓዋሪያት ብርቱዕን ዘይከኣልን ትእዛዝ ገሮም እካ እንተሓሰብዎ፡ ኣብ ክርስቶስ ዝኣምን ግና .. ደገፍን ጽላልን ናይ ክርስቶስ ኣይፍለዮን ኢዩ። ሰብ ኪዳን እምበኣር መስቀሎም ክጸሩ .. ኣብ መዓልታዊ ሕይወቶም ክደጋገፉ ይግበኦም።
ቅዱስ ጳውሎስ .. ኣቱም ሰብኡት ከምቲ ክርስቶስ ንቤተክርስቲያን ምእንቲ ኪቕድሳ ዘፍቀራን: ህይወቱውን ምእንተኣ ዘወፈየ፤ ነንስትኹም ኣፍቅሩወን፣ ቀጺሉውን “ ስለዚ ሰብኣይ ኣቡኡን ኣዲኡን ሓዲጉ ምስ ሰበይቱ ሓደ ይከውን: ክሊቲኦም ከኣ ሓደ ኣካል ይኮኑ። እዚ ምስጢርዚ ዓቢይ እዩ፤ ኣነ ግና ብክርስቶስ ብቤተክርስትያንን እምስሎ ኣለኹ እንዳበለ ይናገር። ኪዳን እምበኣር እዚ ትርጉም ሒዙ ይርከብ። ኣምሳል ፍቕሪ ክርስቶስን ቤተክርስቲያኑን ኮይኑ ይርከብ። እቲ ኣብ ክርስቶስን ቤቴክርስቲያኑን ዝነበረ ሓድነትን ፍቕርን ኣብ መንጎ ሰብ ኪዳን እዚ ዓይነት ሓድነትን ፍቕርን ክነግስ ይድለ።
ስለዚ መድኅኒና ኢየሱስ ክርስቶስ ነዚ ክነስተንትን ይዕድመና ፡፡ ብሓቂ እቶም አብ ኪዳን እንነብር ብፍቕሪን፡ ብሓድነትን፡ ብሕብረትን እሙናት ኮይና ብቕድስና ክንጎዓዝ ይዕድመና አሎ። ከምቲ እኖን ቅድስቲ ድንግል ማሪያም አብ ቃና ዘገሊላ ተረኺባ መድኅኒናን አምላኽናን ኢየሱስ አብቲ መርዓ ተረኺቡ ክባርኽን ክቅድስን ዓቢ ተአምራት ክገቢርን ዘማለደትን ዝገበረትን፡ ሎሚውን አብ መንጎ ሰብአይን ሰበይትን፡ አብ መንጎ ሰብ ኪዳን ተረኺባ፡ ካብቲ ፍቑር ወዳ ሰላምን ኅብረትን፡ ፍቕሪን፡ ሓድነትን ክተማልደሎም ንጸሊ።
ስብሓት ንአብን ንወልድን …………::
አባ ሓጎስ ተስፋጋቢር


text:
ብ ሸሃብ ኣርኣያ | ንሓዳስ ኤርትራ፡
ፈጻሚ ዳይረክተር ሃገራዊ ኮሚሽን ላዕለዋይ ትምህርቲ ፕሮፌሰር ታደሰ መሓሪ፡ ብዛዕባ ኣብ ኤርትራ ዝርከባ ኮለጃት ዘምጽእኦ ዘለዋ ለውጢ፡ ብድሆታት ናይተን ትካላት ትምህርቲ ከምኡ’ውን ናይ መጻኢ ስትራተጂኤን ብዝምልከት ምስ ጋዜጣ ሓዳስ ኤርትራን ኤረትረያ ኣልሓዲሳ ንዘካየዶ ቃለ መሕትት እንሆ፦
ላዕለዎት ትካላት ትምህርቲ ብቕዓተን ክብ ንምባል ጻዕርታት ይካየድ ከም ዘሎ ይፍለጥ። እቲ ምዕባለ ኣበይናይ ኣርእስተ ጉዳይ ዘተኮረ ምዃኑ እንተተብርሃልና?
ፕሮፌሰር ታደሰ መሓሪ፡ ምዕባይ ክንብል እንከሎና ኩለንትናዊ መዳይ ዘጠቓለለ ማለት’ዩ። ብቐንዱ ዕድል ላዕለዋይ ትምህርቲ ምስፋሕ ክኸውን እንከሎ፡ ዕድል ናይ ላዕለዋይ ትምህርቲ ንዝግብኦ ዜጋ ምሃብ’ውን ማለት’ዩ። ኣብ ዝሃለወ ይሃሉ፡ ተምሃራይ ይኹን ሰራሕተኛ ኣባል ሃገራዊ ኣገልግሎት ነዚ ዕድል ምስ ዝረክብ ዕብየት ነርኢ ኣለና ማለት’ዩ።
ጽፈት ናይ’ቲ ዝወሃብ ትምህርቲ’ውን ብመንጽሩ ከነዕብዮ ኣለና። ጽፈትን ብቕዓትን ትምህርቲ ምስ ግዜ እናማዕበለ ዝኸይድ እንበር፡ ብሓደ እዋን ዝመጽእ ስለ ዘይኮነ፡ ኣብ ብቕዓት ተማሃሮናን መምህራንናን፡ ብቕዓት ናይ’ቲ እንህቦ ስርዓተ ትምህርትን ናይ መሳለጥያታትን፡ ብቕዓት ናይ’ዘን ላዕለዎት ትካላት ትምህርትና፡ ኣብ’ተን ከምአን ዝኣመሰላ ኣብ ዓለም ዝርከባ ላዕለዎት ትካላት ትምህርቲ ዝተሞርኮሰ’ዩ። ነዚ ኣብ ግብሪ ብምውዓል፡ ነቲ ጽፈትን ብቕዓትን ናይ’ቲ ትምህርቲ በብደረጅኡ እናወሰኽናሉን እናኣዕበናዮን ክንከይድ ከም መደብ ተታሒዙ ኣሎ። ነዚ ንምግባር ድማ፡ እተን ዘለዋና ላዕለዎት ደረጃ ትካላት ትምህርቲ ንግዚኡ’ኳ እኹላት’የን እንተበልና፡ እቲ ዓቕሚ እናደለበን እናበዝሐን ብዝኸደ መጠን ግና፡ ክኣኽላና ስለዘይኮና፡ እቲ ዘሎ ናይ ምምሃርን ምስትምሃርን መሳለጥያታት እናስፋሕና፡ ዘድሊ ናውቲ ትምህርቲ እናማላእና፡ ካልኦት ሓደስቲ ላዕለዎት ትካላት ትምህርቲ ድማ ብዝተፈላለየ ዓውደ ትምህርቲ ኣብ ዝተፈላለያ ክፋላት ሃገርና ክንከፍት መደብ ተታሒዙ ኣሎ።
ንግዚኡ ግና እቲ ዝዋሃብ ዘሎ ዓውደ ትምህርቲ፡ ብቐዳማይ ዲግሪ፡ ብዲፕሎማ፡ ብናይ ድሕረ ምረቓ ናይ ማስተርስ ትምህርቲ ምምዕባሉ፡ ነዛ ሃገር ጠቓሚ ብምዃኑ፡ ሓደስቲ ዓይነታት ትምህርቲ ኣድለይቲ ኮይኖም ስለዝርከቡ፡ እናወሰኽናሉ ክንከይድ ከም መደብ ተታሒዙ ኣሎ። ስለ’ዚ በዚ መዳያት እዚ እናስፋሕናዮን እናዕበናዮን ክንከይድን እዚ ናይ ምልእኣኽ ትምህርቲ (distance Education) ነቶም ኣብ’ዘን ላዕለዎት ትካላት ትምህርቲ ኣትዮም ዕድል ትምህርቲ ዘይረኽቡ ስርሖም እናሰርሑ ብምልእኣኽ ትምህርቶም ክከታተሉን፡ ደረጃኦም ከዕብዩን ዕድል ምሃብ’ውን፡ ከም መደብ ተታሒዙ ኣሎ።
ሕጽረት መምህራን ማሕንቖ ኮይኑ ከምዝጸንሐ ዝፍለጥ’ዩ ። ነዚ ንምቅላል ብጭቡጥ እንታይ ዝተኣታተወ መደባት ኣሎ?
ፕሮፌሰር ታደሰ መሓሪ፡ እቲ ቀንዲ ዘጋጥመና ዘሎ ብድሆ ሕጽረት መምህራን’ዩ። ነዚ ከይበዳህና ድማ፡ ናብ’ቲ እንደልዮ ደረጃ ትምህርቲ ምብጻሕ ከጸግመና’ዩ። ከም ግዝያዊ ፍታሕ ተባሂሉ ካብ ደገ ከቢድ ወጻኢታት ብምፍሳስ እነምጽኦም፡ ኣብ’ዘን ላዕለዎት ትካላት ትምህርቲ ዘገልግሉና መምህራን ኣለውና። መብዛሕትኦም ህንዳውያን’ዮም ኔሮም። ኣብ’ዚ ሓጺር ግዜ ግና፡ ካብ ኬንያ ዝተወሰኑ መምህራን ኣምጺእና ኣሎና። እዚ ግና ነባሪ ፍታሕ ክኸውን ስለዘይክእል፡ ነብስና ክንክእል ኣለና ዝብል መደብ ሒዝና፡ ነቶም ብሉጻት ተሓጋገዝቲ መምህራን ኢልና ኣብ ኮለጃትና እነትርፎም ምሩቓት ናብ ደገ ብምስዳድ ነምህሮም ኣሎና። ክሳብ ሕጂ ከባቢ 450 ንትምህርቲ ናብ ደገ ዝሰደድናዮም ተመሊሶም፡ ነቲ ብወጻእተኛታት ተታሒዙ ዘሎ ዓውደ ትምህርቲ ክትክኡ’ዩ መደብና።
እዚ መዳይ ወጽኢቱ ኣዕጋቢ ኮይኑ ስለ ዘይረኸብናዮ፡ ከም ካልኣይ ስትራተጂ ሒዝና ንሰርሓሉ ዘለና ኣብ’ዘን ዘለዋና ላዕለዎት ትካላት ትምህርቲ ናይ ድሕረ ምረቓ ትምህርቲ ጀሚርና። እቲ መደብ ናትና ናይ ማስተርስ ፕሮግራም ብምትእትታው ዘለዉና ተሓጋገዝቲ መምህራን ባዕልና ከነምህር’ዩ። እዚ ኣብ ክልተ ካብ ኮለጃትና ተጀሚሩ’ሎ። ኣብ ዝሓለፋ ሰለስተ ኣርባዕተ ዓመታት፡ ኣብ ማይ ነፍሒን ኮለጅ ሕርሻ ሓመልማሎን ጽቡቕ ወጽኢት ረኺብናሉ ከባቢ 70 ዝበጽሑ፡ ኣብ ውሱን ዓውደ ትምህርቲ ድኣ ይኹን እምበር፡ ተመሪቖም መምህራን ኮይኖም የገልግሉ ኣለው። ስለ’ዚ ኣብ’ተን ዓውደ ትምህርቲ እዚአን፡ ወጻእተኛታት መምህራን ካብ ምምጻእ ተገላጊልና ኣለና።
እተን ካልኦት ትካላት ትምህርትና ድማ ብዘለወን ዓቕሚ ናይ ድሕረ ምረቓ ትምህርቲ ብምጅማር፡ መምህራን ከፍርያ ምትሕግጋዝን ምትብባዕን ይግበረለን ኣሎ። እዚ ካብ’ቲ ኣዕጋቢ ኮይኑ ረኺብናዮ ዘለና ስትራተጂ’ዩ። ሳልሳይ ናይ ምልእኣኽ ትምህርቲ ኮይኑ፡ ኣብ’ዘን ዘለዋና ላዕለዎት ትካላት ትምህርቲ ኣትዮም ትምህርቶም ክቕጽሉ ዘይክእሉ፡ ዕድላት ትምህርቲ ክረኽቡ ዝግበኦም ስራሕተኛታት መንግስቲ እናተለለዩ ብናይ ምልእኣኽ ትምህርቲ ከም ዝመሃሩ ይግበር ኣሎ። ዛጊት ኣስታት 120 ዝኾኑ ኣብ ሰለስተ ደረጃታት ተኸፋፊሎም ኣለዉ። እቶም ቀዳማይ ጉጅለ ኣብ’ዚ ቀረባ ግዜ ክምረቑ’ዮም። ብድሕሪ’ዚ እንተ ተኻኢሉ ካብ’ተን ሚኒስትሪታት ናብ’ተን ኮለጃት ግዒዞም ከም ዝሕግዙና ክንገብር ኢና። እዚ እንተዘይተኻኢሉ ድማ፡ ኣብ ናጻ ግዚኦም ናብ’ተን ኮለጃት ብምኻድ ክምህሩ መደብ ተታሒዙ’ሎ። እቲ ራብዓይ ስትራተጂና ኣብ ወጻኢ ዘለዉ ኤርትራውያን፡ ብፍላይ ኣብ ሰሜን ኣመሪካን ኤውሮጳን ዝርከቡ ኣብ ናይ ዕረፍቲ ግዚኦም መጺኦም ክሕግዙና ናይ ምርድዳእ መዘክር ተፈራሪምና ኣሎና። ውጽኢቱ’ውን ኣዕጋቢ እናኾነ ይመጽእ ኣሎ። ተስፋ ንገብር ኣብ ዝሓጸረ ግዜ ዓቕምና ኣደልዲልና ዘድልዩና ኤርትራውያን መምህራን ኣብ’ዘን ኮለጃትና ከነፍሪ።
ኣህጉራዊ መዐቀኒ ናይ’ዘን ዳርጋ ኣብ መላእ ሃገርና ተዘርጊሐን ዝርከባ ኮለጃት ብኸመይ ይግምገም? ካብ ዩኒቨርሲቲ ዝፈልየንከ እንታይ’ዩ?
ፕሮፌሰር ታደሰ መሓሪ፡ መምህራንና ኣብ ደገ ኣብ ፍሉጣት ኮለጃትን ዩኒቨርሲታትን’ዮም ተማሂሮም። ገለ ብማህደረ ትምህርቲ እቲ ካልእ ድማ ከፊልና ናብ ኣመሪካ ኤውሮጳን ሃገራት ኤስያን ከም ህንዲን ጃፓንን፡ ኣብ’ዚ ቀረባ እዋን’ውን ናብ ታይላንድን ቱርኪን ከምኡ’ውን ኣብ ኬንያ ኣብ ዩኒቨርሲቲ ጆሞ ኬንያታ ሰዲድና ነምህሮም ኣለና። ብሓጸሩ እዞም ኤርትራውያን ተማሃሮ ዳርጋ ኣብ መላእ ዓለም’ዮም ዘለዉ። ኣብ ዝኸድዎ ከኣ፡ ካብ መዛኑኦም ጸብለል ኢሎም’ዮም ትምህርቶም ዝዛዝሙን ሒደት መወዳደርቲ ዝረኽቡን። እዚ ጥራይ ዘይኮነ፡ ዋላ’ውን ኣብ ዝኾነ ዓውደ ስራሕ ምስ እንዕዘቦ፡ እዞም ኣብ ኮለጃትና ዝተመረቑ ተማሃሮና ኣዝዮም ብሉጻት’ዮም።
ንኣብነት እዞም “ማይኒን ኢንጂነሪን” ተማሂሮም ኣብ ቢሻ ዘገልግሉ ዘለዉ መንእሰያት ውጽኢታውያን ምዃኖም’ዩ እቲ ዝመጸና ጸብጻባት ዝሕብረና። እቶም ካብ ደገ ዝመጹን፡ ብቐዳማይ ዲግሪ ወዲኦም ኣሽሓት ዶላራት እናተኸፍሉ ዝሰርሑ ዘለዉ፡ ካብዞም ናትና ተምሃሮ ዝበልጹ ኣይኮኑን።
ብተወሳኺ ኣብ መብዛሕትኡ ዓውደ ትምህርቲ ናይ ሽርክነት ዝምድናታት ስለ ዘሎና፡ እዘን ላዕለዎት ትካላት ትምህርትና፡ ምስ ናይ ደገ ኮለጃት፡ ዩኒቨርሲታትን ካልኦት ትካላት ላዕለዎት ትምህርቲን ሽርክነት ኣለወን። ብዓለም ደረጃ ሓደ ዓይነት ተቐባልነት ዘለዎ ካሪክለም ምእንቲ ክህሉ፡ ካብ ደገ መጺኦም ነቲ ናትና ካሪክለም፡ ምሳና ኮይኖም የመዓራርዩዎ። ከም ፈተንትን ኣማኸርቲ ተምሃሮን ኮይኖም’ውን ይሕግዙና። እዚ ንባዕሉ ብደረጃ ዓለም ተቐባልነትን ተፈላጥነትን ዘውህበካ’ዩ። ካልእ ኣብ ዝሓለፉ ክልተ ሰለስተ ዓመታት፡ ካብ ኖርወይ ዝመጸት ሓንቲ ጉጅለ ላዕለዋይ ትምህርቲ፡ ኣብ መብዛሕትአን ኮለጃትና ድሕሪ ምብጻሕ ኣብ ዝጸሓፍዎ ጸብጻብ፡ ኣብ ኤርትራ ብቕዓቱ ዝሓለወ ትምህርቲ ከም ዝዋሃብ’ዮም መስኪሮም።
ኮለጃትና ካብ ዩኒቨርሲቲ ዝፈልየን ኣሰያይማ ጥራይ’ዩ እምበር፡ ኣብ ደረጃ መጺእካ ዝፈልየን የለን። ክንጅምር እንከለና፡ ትሕት ኢልና ንጀምር ኢልና ኢና ብኮለጃት ጀሚርናዮ። እንተኾነ እዘ’ን ኮለጃት ድሕሪ ምጅማረን፡ ብቀዳማይ ዲግሪን ዲፕሎማን ካብኡ ሓሊፈን’ውን ናይ ድሕረ ምረቓ (ማስተርስ) መደባት ይህባ ኣለዋ። ኣማኢት ዓመታት ዝገበራ ላዕለዎት ትካላት ትምህርቲ፡ ኣብ ኤውሮጳ፡ ኣመሪካን ካልእን ክሳብ ሕጂ ኮለጃት እናተባህላ ይስመያ ኣለዋ። ንኣብነት እቲ ኣብ ኣመሪካ ዝበለጸ ሕክምና ስኒ ዝህብ ኮለጅ፡ ቅድሚ ዓሰርተታት ዓመታት’ዩ ተመስሪቱ። ክሳብ ሕጂ ድማ “መዲካል ኮለጅ” ተባሂሉ ይጽዋዕ ኣሎ። እቲ ወሳኒ ነገር እቲ ዝዋሃብ ዓይነት ትምህርቲ’ዩ።
እዘን ኮለጃት ምስ ናይ ወጻኢ ሃገራት ዩኒቨርሲታትን ኮለጃትን ርክባት ኣለወንዶ?
ፕሮፌሰር ታደሰ መሓሪ፡ ርክባት ኣብ እትገብረሉ እዋን፡ ኣብ’ቲ ዘድልየካ መዳያት ኢኻ ኣተኲርካ እትሰማማዕ። ስለ’ዚ ምስ ዝተፈላለያ ትካላት፡ ዝተፈላለየ ዓይነት ዝምድና ኣለና። ከም ኣብነት ምስ “ዩኒቨርሲቲ ሕርሻን ተክኖሎጂን ጆሞ ኬንያታ” ናይ ኬንያ፡ ናይ ኣርባዕተ መዳያት ስምምዕ ተፈራሪምና ኣሎና። ንሱ ከኣ ተማሃሮ ብምስዳድ፡ ብማስተርስን ብዶክትረይትን ትምህርቲ ምሃብ፡ ምልውዋጥ መምህራንን፡ ንክልቲአን ሃገራት ኣብ ዘገድሱ ምርምራት ብሓባር ኮይንካ ምክያድ ይርከቦ።
90% ካብ ተመሃሮ ኣብ ዝመረጽዎ ዓውደ ትምህርቲ ከምዝኣትዉ ኣብ ዝሓለፈ ሰሙን ኣብ ዜና ገሊጽካ ኔርካ። መብዛሕትኦም እቶም ልዑል ነጥቢ ዘምጽኡ፡ ሕክምናን ምህንድ ስናን ዶ ኣይኮኑን ዝመርጹ?
ፕሮፌሰር ታደሰ መሓሪ፡ ኣብ እዋን ምርጫ ሓደ ተማሃራይ፡ ኣብተን ካብ ቀዳማይ ክሳብ ሳልሳይ ኣብ ዘለዋ ምርጫታት እንተድኣ ኣትዩ፡ ኣብ’ቲ ዝደልዮ ምርጫ ኣትዮ’ሎ ኢልና ክንግምግም ንኽእል። እቲ እንጥቀመሉ ኣገባብ፡ ኣብ ብዝሒ ነጥቢ፡ ዝንባለ ዓይነት ትምህርቲ፡ ዘሎና ቦታ ከምኡ ድማ ኣብ’ቲ ምርጫ ናይ ተማሃሮ’ዩ ዝምርኮስ። ድምር ናይ’ዚ ኩሉ ተቐቢልና፡ ኣብ’ቲ ፕሮግራም ኣስፊርና በብዓመቱ ምስ እንርእዮ፡ ክሳብ 90% ኣብ ሓደ ካብ’ቶም ሰለስተ ምርጫታቶም’ዮም ዝኣትዉ። ስለዚ ኢና ተመሃሮና ኣብ’ቲ ዝደልዩዎ ዓውደ ትምህርቲ ኣትዮም ኣለዉ እንብል።
እቶም ትሕት ዝበለ ነጥቢ ዘምጽኡን፡ ተወዳዲሮም ክዕወቱ ዘይከኣሉን ብመሰረት ነጥቦም፡ ናብ ዘየድልዮም ዓውደ ትምህርቲ ይኣትዉ’ዮም። እቲ ጸገምና መብዛሕትኦም ኣብ ኮለጅ ጥዕናን ምህንድስናን ክኣትዉ’ዮም ዝደልዩ። ኣብ’ተን ጸጋ ዘለወን ሃገራት ዝተፈላለያ ዓይነታት ኮለጃት ስለ ዘለዋን፡ ተማሃሮ ብዙሕ ወጻኢታት ከፊሎም ስለ ዝማሃሩን፡ ዝኾነ ተማሃራይ ናብ’ቲ ዝደልዮ ዓውዲ’ዩ ዝኣቱ። ኣባና ግና መንግስቲ ልዑል ባጀት ብምስላዕ፡ ንዜጋታቱ ናጻ ዕድል ትምህርቲ ስለዝህብ፡ ምስ ዓቕምን ቀረብን ኢና ክንጓዓዝ ዘለና። ብኡ መሰረት ከኣ’ዩ ተማሃሮ ተወዳዲሮም ኣብ’ቲ ዝደልዩዎ ዓውደ ትምህርቲ ዝኣትዉ።
የቐንየልና ፕሮፌሰር ታደሰ መሓሪ።


text:
Radio Erena: 12 June 2019
ኬንያ ምስ ሶማልያ ዘዋስና ዶባት ከምዝዓጸወት ኣፍሊጣ።
እቲ ተዓጽዩ ዘሎ ዶባት፣ ናብቲ ንክልቲኤን ሃገራት ዘዋስን ክሊ ማይ ዝቐረበ ዞባ ላሙ’ዩ።
ኬንያ፣ ምስ ሶማልያ ዘዋስና ዶባት ዝዓጸወትሉ ምኽንያት፣ ምስቲ ኣብ ልዕሊ ኣልሸባብ እተካይዶ ስርሒታት ዝተሓሓዝ ናይ ጸጥታ ጉዳይ ምዃኑ’ያ ትገልጽ።
በዚ ኬንያ ወሲዳቶ ዘላ ስጉምቲ፣ ምንቅስቓስ ካብን ናብን፣ ኣብ ከባቢ ዶባት ዝነብሩ ዜጋታት ክልትኤን ሃገራትን ይኹን ንግዲን ደው ኢሉ ኣሎ።
መርበብ ሓበሬታ ደይሊ ኔሽን ንኣዛዚ ፖሊስ ዞባ ላሙ፣ ሙቻንጊ ኪዮይ ብምጥቃስ ኣብ ዘቕረቦ ዜና፣ እቲ ዶባት፣ ንሓይልታት ጸጥታ እንተዘይኮይኑ ንኻልእ ዕጹው ከምዘሎ ኣረጋጊጹ።
ኬንያ፣ ኣቐዲማ ካብን ናብን ናይሮቢ-ሞቛድሾ ዝካየድ ቀጥታዊ ናይ መጓዓዝያ በረራታት ደው ከምዘበለት ይዝከር።
ብዘይካ’ዚ እታ ሃገር፣ ምስ ኬንያ ዘዋስና ዶባት፣ ናይ ምሕጻር መስርሕ ትቕጽሎ ከምዘላ ይፍለጥ።
ብጉዳይ ዋንነት ሰፊሕ ክሊ ማይን ጸጥታን፣ ኣብ ሞንጎ ኬንያን ሶማልያን ተፈጢሩ ዘሎ ምስሕሓብ ንምሽምጋል ብቀዳማይ ሚኒስተር ኢትዮጵያ፣ ኣብይ ኣሕመድ ዝተወስደ ተበግሶ ከምዘይተዓወተ ኣብ እዋኑ ተገሊጹ’ዩ።
ኣብ መንጎ ኤርትራን ኢትዮጵያ ዝጸንሐ ምትፍናን ድሕሪ ምህድኡ፣ ዞባ ቀርኒ ኣፍሪቃ ሓድሽ ተስፋ ሰላም ክርኣዮ’ዩ ዝብል እምነት ብዙሓት እኳ እንተነበረ፣ ኣብዚ እዋን’ዚ፣ እብ መንጎ ኬንያን ሶማልያን ከምኡ ድማ ኣብ ሱዳን ተፈጡሩ ዘሎ ኩነታት፣ ነቲ ዞባ ናብቲ ንልዕሊ 60 ዓመታት ዝጸንሓሉ ርሱን ኩነታት ከይመልሶ ተሰጊኡ ኣሎ።
===================


text:
ካብ ላዕለዎት ናይ ስዑዲ ዓረብ ልዑል ዝኾኑን ቀንዲ መቀናቕንቲ ልዑል መሓመድ ቢን ሳልማን ምኳኖም ዝንገረሎም ልዑል መቲብ ቢን ዓብዱላሂ ብልዕሊ ሓደ ሚልዮን ዶላር ስምምዕ ካብ ማእሰርቲ ምፍትሖም ሰበ ስልጣን እታ ሃገር ሓቢሮም።
ወዲ ንጉስ ዓብደላን ሓላፊ ሃገራዊ ሓለዋ እታ ሃገር ዝኾኑ ልዑል መቲብ ትማሊ ሶሉስ ካብ ማእሰርቲ ምፍትሖም ተሓቢሩ’ሎ።
ልዑል መቲብ ምስ ካልኦት አባላት እቲ ንግስነት፡ ሚንስተራትን ሰብ ዋኒን ብክሲ ብልሽውና ኣብ መጀመርያ’ዚ ወርሒ’ዚ ኣብ ትሕቲ ቀይዲ ምእታዎም ይፍለጥ።
ልዑል መቲብ ብምጥፍፋእ፡ ኣብ ቦታ ስራሕ ዘየለው ሰባት ብምቁጻርን ዘይግቡእ ሽልማት ንሰራሕተኛታት ብምሃብ ዝብሉ ክስታት ኣብ ትሕቲ ቀይዲ ምጽንሖም ተገሊጹ’ሎ።
ሰበ ስልጣን ስዑዲ ዓረብ ኣብ መንጎ ክሱሳትን መንግስትን ንብረቶም ብምርካብ ነጻነቶም ክረኽቡ ኣብ ዝብል ስምምዕ ንምብጻሕ ክሰርሑ ምጽንሖም ሓቢሮም ኣለው።


text:
እዚ ሳላ ምህዞ ኢንተርነትን እንግዶቱን ብናይ ሓበሬታ መዋእል ዝልለ ዘበናዊ መድረኽ፡ ነቶም ከም ብዓል ኢሳይያስ ዝኣመሰሉ ኣብ ዕብለላ ስልጣን ዝተመስረተ ድሑር መስፍናዊ ስርዓት ዝኽተሉ ምልካውያን፡ እዋኖም ከምዘይኮነ ደጋጊምና ገሊጽና ኢና።
እቲ ጽዩን ስርዓት ህግደፍ፡ ክሳዱ ኣብ መሸንቆቛ እገዳ ተቐሪባትሉ ኣብ ዘላትሉ ሰዓት፡ ኣብ ወጻኢ ፈቐዳ ጎደናን ገዛን ቶርሞስ ዝብሉ ሃሱሳት ኣዋፊሩ፡ ነቲ ብደምን ረሃጽን ድምጽን ዘረጋገጾ ናጽነት ንድሕሪት ገዲፉ፡ ካብ ዝፈትዋ ሃገሩ ናብ ዓዲ ጓና ዘሳጎጎ ኤርትራዊ ስደተኛ፡ ተመሊሱ፡ “ነዚ ባይቶ ጸጥታ ኣብ ልዕሌና በይኑዎ ዘሎ እገዳ ክትኵንን ናብ ጀኔቫ፡ ኒውዮርክ “ኣዋፍረኒ፡ ኣባዝሓኒ” “ርድኣኒ፡ ርድኡኒ” ኢሉ ‘ከማዓልካ’ ኢሉዎ ንዘይፈልጥ ሰብ ክልምን፡ “ይርዳእካ” ኣብ ዝብሃለሉ ግዜ ኸኣ፡ “ሎሚ ኣብ ሰልፊ ህግደፍ ዘይተሰለፈ፡ ካብ ውራይ ረፈረንደም ከምዝተረፈ” ኢሉ ብዅርምትኻ ዘስሕቕ፡ ዓቕሊ ጽበታዊ ሃተፍተፍ የስምዕ ኣሎ።
ኣብ’ዚ ናይ ሎሚ ዜና ኣሰና ከምዝተኸታተልኩሞ፡ እቲ ህድግለነ ዘይብሉ ውልቀምልካዊ ስርዓት ህግደፍ፡ ከም መቐጸልታ ናይቲ “ድሕረይ ሳዕሪ ኣይትብቆላ” ብምባል ኣንጻር ኤርትራን ህዝባን ድግዲጊቱ ዓጢቑ ተተሓሒዙዎ ዘሎ እከይ ተግባር፡ ን 22 ገዳማትን ኣብያተ ክርስትያንን ኦርቶዶክስ ንብረተን ራስዩን ኣብሪሱን ናብ ቤትማእሰርትን ወተሃደራዊ መዓስከርን ንምቕያር ውዲት ኣሊሙ ‘ሎ።


text:
ባይቶ ጸጥታ ሕቡራት ሃገራት ንዝሓለፈ 9 ዓመታት ኣብ ልዕሊ ኤርትራ ዝጸንሓ እገዳ ክለዓል ሎሚ ረቡዕ ውሳነ ኣሕሊፉ።እቲ ውሳነ ኣብ መንጎ ኤርትራን ኢትዮጵያን ንዝሓለፈ 20 ዓመታት ዝጸንሓ ኹናት ብሰላም ድሕሪ ምዝዛሙን ዝምድና ኤርትራን ጅቡቲን ናብ ንቡር ክምለስ መስርሕ ብምጅማሩ ምዃኑን ባይቶ ጸጥታ ሕቡራት ሃገራት ኣብ ዘውጽኦ ረቒቅ ሓቢሩ’ሎ።
ባይቶ ሕቡራት ሃገራት ኤርትራን ጅቡቲን ዝምድናአን ናብ ንቡር ክምለስን ኣብ መንጎ ዝጸንሓ ምስሕሓብ ዶብ ብሰላም ክፈትሓ ዘተሓሳሰበ ክከውን ከሎ ንጠቕላሊ ጸሓፊ ሕቡራት ሃገራት ኣንቶኒ ጉተርስ ድማ ብዛዕባ’ዚ ጉዳይ የካቲት 15,2019ን ኣብ ነፍሲ ወከፍ ሽዱሽተ ኣዋርሕ ጸብጻብ ከቕርብን ውሳነ ኣሕሊፉ’ሎ።
እቲ ናይ መገሻን ካልእ እገዳ ኤርትራ ንዕጡቓት ጉጅለታት ሶማል ትድግፍ’ያ ብዝብል ክሲ ኣብ 2009 ኣብ ልዕሊ ኤርትራን ዝተነበረ ክከውን ከሎ ኤርትራ ድማ ነቲ ክሲ ብተደጋጋሚ ክትነጽግ ምጽንሓ ይዝከር።
ኣብ ወርሒ ሓምለ,2018 ኤርትራን ኢትዮጵያን ንዝሓለፈ 20 ዓመታት ኣብ መንጎኣን ዝጸንሓ ኹናት ደው ከብላ ድሕሪ ምስምማዓን ኤምባሲታት ፡ መስመር ቴሌፎን፡መንገዲ ኣየርን መጉዓዝያ መሬትን ምጅማረን ይፍለጥ።
ብተወሳኺ ኤርትራን ጅቡቲን ነቲ ኣብ 2008 ኣብመንጎኣን ዝተፈጥረ ናይ ዶብ ምስሕሓብ ንምፍታሕን ዝምድነኣን ንምምሕያሽን ኣብ ወርሒ መስከረም ምስምማዓን ይፍለጥ።
ኣብ ናይ 2017 ኣኼባ ቤት ምኽሪ ጸጥታ ሕቡራት ሃገራት ኣብ መንጎ ኤርትራን ኢትዮጵያን ዝጸንሓ ግጭት ዶብ ብሰላም እንተተዛዚሙ ኣብ ልዕሊ ኤርትራን ዝተነብረ እገዳ ንክለዓል ዳግመ ግምት ከምዝግበረሉ ሓቢሩ ኔሩ`ዩ።


text:
Category: ሃገራዊ ዜና
ኖርወይ፣ ኤርትራውያን ተዓቝብምሉ ዘለዉ፣ ኣብ ርዋንዳ ዝርከብ ግዝያዊ መጽንሒ ጋሾራ ዝውዕል ሓገዝ ኣበርኪታ
Radio Erena: 20 November 2019 ኖርወይ፣ ኤርትራውያን ዝርከብዎም፣ ካብ ሊብያ ዝተመልሱ ስደተኛታት ተዓቝቦምሉ ዘለዉ፣ ኣብ ርዋንዳ ዝርከብ ግዝያዊ መጽንሒ ጋሾራ ንምሕጋዝ ዝውዕል ልዕሊ 5 ሚልዮን ዶላር ከምዝለገሰ [...]
ኢትዮጵያ፣ ኣስታት 4 ቢልዮን ዶላር ዝግመት ኣጽዋር ካብ ፈረንሳ ንምሽማት ዘቕረበቶ ዝርዝር ተቓሊዑ
Radio Erena: 18 November 2019 ማዕከን ዜና ለ ፑዋ፣ ኢትዮጵያ፣ ኣስታት 4 ቢልዮን ዶላር ዝግመት ዝተፈላለየ ኣጽዋር ካብ ፈረንሳ ንምሽማት ዘቕረበቶ ዝርዝር ኣቃሊዑ። ቀዳማይ ሚኒስተር ኢትዮጵያ ኣብይ ኣሕመድ [...]
14 November 1962 A Day to Remember
Radio Erena: 17 November 2019 14 November 2019 coincided with the 57th anniversary of the abrogation of the Federation between Ethiopia and Eritrea [...]
ኤርትራ፣ ቤ/ክ ቅድስተ ማርያም ስቶክሆልም፣ ብሰንኪ ዘይግቡእ ምሕደራ፣ ኣባላታ ይከላበቱ
Radio Erena: 17 November 2019 ኣብ ስቶክሆልም ሽወደን እትርከብ ቤተክርስቲያን ቅድስተ ማርያም፣ ብሰንኪ ዘይግቡእ ምሕደራ፣ ኣባላታ ቀዋሚ ቦታ ስኢኖም ይከላበቱ ከምዘለዉ ወኪል ሬድዮ ኤረና ሓቢሩ። እቶም ዝምረጹ ኣ [...]
ሃገራት ኣፍሪቃ፣ ጽፉፍ ስታትስቲካዊ ሓበሬታ ዘይምህላወን፣ ካብ ኣውራ ጠንቅታት ግዕዙይ ምሕደራ’ዩ ተባሂሉ
Radio Erena: 14 November 2019 ብመሰረት ኣብ ምሕደራ ኣፍሪቃ ኣተኵሩ ዝተዳለወ ጸብጻብ፣ ኣብ ዝበዝሓ ሃገራት ኣፍሪቃ፣ ዝተጸንዐ ጽፉፍ ስታትስቲካዊ ሓበሬታ ከምዘየለ ተገሊጹ። ከም ኣብ ጾታን ዕድመን ዝተመርኮሰ ብዝ [...]
ኤርትራ፣ ካብ ቻይና ብዝተረኽበ ልቃሕ፣ ካብ ዓዲ ጓዕዳድ ናብ ኣቑርደት ዝዝርጋሕ ጽርግያ ይህነጽ ኣሎ
Radio Erena: 13 November 2019 ኩባንያ ቻይና፣ ሰፈኮ፣ ካብ ዓዲ ጓዕዳድ ናብ ኣቑርደት ዝዝርጋሕ፣ 134 ኪሎሜተር ሓድሽ ናይ ቅጥራን ጽርግያ ይሃንጽ ኣሎ። እቲ ጽርግያ ካብ መንግስቲ ቻይና ብዝተረኽበ ናይ ኣ [...]
መንግስቲ ኤርትራ ነቲ ኣብ ኢትዮጵያ ዘሎ ጸጥታዊ ኩነታት ብምጥቃም፣ ኣብ ልዕሊ ኤርትራውያን ፍርሂ ከእቱ ይፍትን
Radio Erena: 10 November 2019 መንግስቲ ኤርትራ ነቲ ኣብ ኢትዮጵያ ዘሎ ዝተፈናጨለ ሓይልታት ጸጥታ ኢትዮጵያ ብምጥቃም ኣብታ ሃገር ንዝርከቡ ኤርትራውያን ስደተኛታት ራዕድን ፍርሕን ከም ዝነግሶም ይገብር ከም ዘሎ ሬድዮ [...]
ኤርትራ፣ ወፍሪን ንግድን ክካየደለን ካብ ዘይምችኣ ሃገራት ተባሂላ ኣብ ድሕሪት ተሰሪዓ
Radio Erena: 07 November 2019 ኤርትራ፣ ወፍሪ ክካየደለን ካብ ዘይምችኣ ሃገራት ተባሂላ፣ ንሶማል ጥራይ ቀዲማ ኣብ ካልኣይ ደረጃ ተሰሪዓ። ባንክ ዓለም፣ ኣብቲ Doing Business 2020 ብዝብል ኣርእስ [...]
“ኣብ ቀርኒ ኣፍሪቃ ናይ ሰላም ተስፋታት ኣሎ፣” ምክትል ዋና ጸሓፊ ሕቡራት ሃገራት
Radio Erena: 07 November 2019 ካብ 21 ክሳብ 26 ጥቅምቲ፣ ኤርትራ ናብ እትርከበን ሃገራት ቀርኒ ኣፍሪቃ ዑደት ዘካየደት ምክትል ዋና ጸሓፊ ሕቡራት ሃገራት፣ ኣሚና መሓመድ፣ ኣብቲ ዞባ ናይ ሰላም ተስፋ ከምዘሎ ገሊጻ [...]
ብራስለስ፣ ኣባላት ፓርላማ ሕብረት ኤውሮጳ ብዛዕባ ኩነታት ኤርትራ ዘትዮም
Radio Erena: 06 November 2019 ኣብ ቤልጁም ከተማ ብራስለስ፣ ንሽወደን ዝወከሉ ኣባላት ሕብረት ኤውሮጳ፣ ብዛዕባ ኩነታት ኤርትራ ዝዝቲ ሰሚናር ኣካይዶም። ኣብቲ ኣባላት ፓርላማ ሕብረት ኤውሮጳ፣ ጋዜጠኛታት፣ [...]


text:
ሓይልታት ማልታ ካብ ማእከላይ ባሕሪ ብዝደሓኑ ስደተኛታት ዝተጨወየት መርከብ ከምዝተቆጻጸሩን፡ መሪሕነት’ታ መርከብ ንካፒቴን መርከብ ምርካቦም ገሊጾም።
እታ ቦጥ መርከብ ናብ ወደባት ማልታ ከምዝዓረፈትን እቶም ስደተኛታት ድማ ናብ መደበር ፖሊስ ማልታ ንምርመራ ከምዝተወስዱ ብተወሳኺ ተገሊጹ’ሎ።
ሰበ ስልጣን ማልታን ኢጣልያን ካብ ማእከላይ ባሕሪ ዝደሓኑ ስደተኛታት ንናይ ቱርኪ ‘አል ሂቡ 1’ ዝተባህለት መርከብ ብምጭዋይ ካብቲ ናብ ሊብያ ተምርሓሉ ዝነበረ ጉዕዞ ናብ ሰሜን ገጻ ክትጥወይ ብምግዳድ ናብ ማልታን ኢጣልያን ከተምርሕ ከምዝገበሩ ትማሊ ረቡዕ ምግላጾም ይፍለጥ።
ሚንስትር ውሽጣዊ ጉዳያት ኢጣልያ ማትዮ ሳልቪኒ እታ መርከብ ኣስታት 120 ስደተኛታት ካብ ማእከላይ ባሕሪ ዘድሓነት ምኳኑ ብምግላጽ “እዚ እቲ ናይ መጀመርያ ብስደተኛታት ዝተፈጸመ ክትራን ባሕሪ’ዩ” ክብሉ ገሊጾምዎ ኣለው።
እታ መርከብ ናብ ደሴታት ላምፓዱሳን ማልታን ተምርሓሉ ዝነበረት እዋን’ያ ኣብ ትሕቲ ቁጽጽር ሓልይታት ማልታ ዝኣተወት፡ ሓይልታት ማልታ ምስ ካፕቴን’ታ መርከብ ብዘካየድዎ ርክብ እታ መርከብ ኣብ ቁጽጽር እቶም ስደተኛታት ምኳኑ ድሕሪ ምፍላጦምን እታ መርከብ ማያት ማልታ ድሕሪ ምእታዋን ፍሉይ ስርሒት ብምክያድ ኣብ ትሕቲ ቁጽጽር ምእታዎም ሓይልታት ማልታ ይሕብሩ።
ሰብኣዊ ሓገዝ ወሃብቲ ትካላት ብወገነን ስደተኛታት ኣብ ሊብያ ሰብኣዊ ብዘይኮነ ኩነታትን ስቅያት ከምዝተሓዙ ብምግላጽ ብሰንኪ’ዚ ድማ ናብ ሊብያ ክምለሱ ከምዘይፈቕዱ ኢጣልያን ማልታን ድማ ብሓገዝ ወሃብቲ ትካላት ካብ ማእከላይ ዝደሓኑ ስደተኛታት ከምዘይቕበሉ ክገልጹ ምጽንሖም ነቲ ኩነታት ከምዘጋድዱ ይገልጹ።


text:
ወ/ሮ ጸጋ መድህን ትብሃል።ወ/ሮ ጸጋ ስዩም መድህን ንዝሓለፉ 20 ዓመታት ኣብ ቴክኖሎጂን ምህዞን ኣብ ዝነጥፍ IBM ኣብ ዝተባህለ ኩባኒያ ኣብዝተፈላለየ ጽፍሕታት ዝሰርሐት፣ኣብዚ ሕጂ እዋን ናይ ገዛእ ርእሳ ኣብ ምምዕባል ደቂ ኣንስትዮ ዝነጥፍ ፒረል ሊደርሺፕ ኢንስትዩት (Pearl Leadership Institute ) ኣብ ዝተባህለ ንመኽሰብ ዘይሰርሕ ትካል ትሰርሕ ኣላ።እዚ ትካል ብዓውድታት ሳይንስን ቴክኖሎጂን ንደቂ ኣንስትዮ ስልጠና ይህብ።
ብተወሳኺ ወ/ሮ ጸጋ ናይ እትነብረሉ ክፍለ ግዝኣት ኖርዝ ካሮሊና ናይ ሕቡራት ሃገራት ቻርተር ደቂ ኣንስትዮ ኣደ መንበር’ያ። በዚ ሓላፊነታ ኣብ 2015 ዓ.ም ኣብ ኣኼባ ሕቡራት ሃገራት ተረኺባ ደቂ ኣንስትዮ ብዓውድታት ሳይንስ፡ቴክኖሎጂን ኣርትን ዘለወን ተሳተፎ ንምሕያል ዝጠመተ መደረ አስሚዓ ኔራ።
ብዛዕባ ናይ ህይወትን ናይ ሞያ ተመክሮኣን ብዝምልከት ዝተኻየደ ቃለ መጠይቕ ኣብዚ ምስማዕ ይክኣል።


text:
ኤመርሰን ሙናንጋግዋ ሓድሽ ፕረዚደንት ኮይኖም ቃለ መሓላ ክፍጽሙ’ዮም ክብል ፓርላማ ዚምባብወ ኣፍሊጡ።
ኢመርሰን ማናንጋግዋ ንዝሓለፉ 37 ዓመታት የማናይ ኢድን እሙን ተሓባባሪ ፕረዝደንት ሮበርት ሙጋበ እዮም ኔሮም።
ንሶም ኣብ መጀመርታ እዚ ዓመት’ዚ ኣብ ማእከላይ ዚምባብወ ንዝተአኸቡ ዜጋታት እታ ሃገር “ ዛኑ ፒ ኤፍ ዘይድፈር ፓርቲ እዩ። ገዛኢ ፓርቲ ኮይኑ ድማ ክቕጽል እዩ። እቶም ዝነብሩ ምንብሆም ክቕጽሉ እዮም ፡ ዛኑ ፒ ኤፍ ድማ መሪሕነቱ ክቕጽል እዩ። ምስ ሙጋበ ንቕድሚት፡ ዛኑ ፒ ኤፍ ንቅድሚት” ዝብል መደረ ኣስሚዖም።
ድሕሪ ቁሩብ ኣዋርሕ ግን እቲ ክውንነት ካብዚ መደረ ኣዝዩ ዝረሓቐ እዩ።
እቶም ኣብ ቃልሲ ንነጻነት ዚምባብወ ብዝኽተልዎ ናይ ደባይ ታክቲክ “ሓርገጽ” ዝብል ቅጽል ስም ዝረኸቡ ኢመርሰን ሙናንጋግዋ ካብቶም ፕረዝደንት ሮበርት ሙጋበ ካብ መዝነቶም ክለቑ ዝሓቱ ቀንዲ አካላት እዮም ኔሮም። ፕረዝደንት ሙጋበ ግን መዝነቶም ክለቑ ፍቓደኛ ኣይነበሩን ስለዝኾነ ድማ ፓርላማ እታ ሃገር ነቶም ፕረዝደንት ብክሲ ንምእላይ ትማሊ ሶሉስ ዝተአኸቡ።
ኣብዚ ህሞት ወሃቢ ቃል ፓርላማ ፕረዝደንት ሮበርት ሙጋበ ካብ መዝነቶም ምልቃቆም ዝገልጽ ደብዳበ ንኣባላት ፓርላማ ኣንቢቦም። አባላት ፓርላማ ሓጎሶም ብጣቕዒትን ዋዕዋዕታን ህዝቢ ድማ ናብ ጎደናታት ብምውጻእ ገሊጾም።
ፓርቲ ዛኑ ፒ ኤፍ ነቶም ኣቐዲሞም ብሰንኪ ምስ በዓልቲ ቤት ሮበርት ሙጋበ ዝተላዕለ ዘይምስምማዕ ካብ መዝነት ምክትል ፕረዝደንት ዝተአልዩ ሙናንጋግዋ መራሒ እታ ሃገር ከምዝኾኑ ኣፍሊጡ። ኣብ ዝመጽእ 48 ሰዓታት ቃለ መሓላ ከምዝፍጽሙ’ውን ተሓቢሩ’ሎ።
ሙናንጋግዋ ካብ 1980 ዓ.ም ጀሚሩ ኣብ ዝተፈላለዩ ጽፍሕታት ካቢኔ እታ ሃገር ከገልግሉ ዝጸንሑ ኮይኖም ኣብ 2014 ድማ ምክትል ፕረዝደንት ኮይኖም ተሸይሞም።
ምሻም ሙናንጋግዋ ነቲ ኣብ መንጎ ገዳይም ተጋደልቲን ነቶም ድሒሮም ዝተወልዱ ኣብ ፖለቲካ ዝነጥፉ ብጉጅለ 40 ዝፍለጡ ዘሎ ፍልልይ ዘጽብብ ተስፋ ዝተነብረሉ እዩ ኔሩ።
ይኹን ደአ እምበር ሙናንጋግዋ ምስ መራሒት እታ ነቲ ዳሕረዋይ ጉጅለን በዓልቲ ቤት ሮበርት ሙጋበን ኣይተሰማምዑን። ግሬስ ሙጋበ ንበዓል ቤተን ተኺአን ነታ ሃገር ክመርሓ ብዝነብረን ድልየት ኣብ መጀምርያ እዚ ወርሒ እዚ ሙናንጋግዋ ካብ መዝነቶም ተባሪሮም። ኣብ ወርሒ ነሓሰ,2017 እውን ናይ ምምራዝ ፈተነ ተኻይዱሎም ከምዝነበረ ይግለጽ፡ ብዙሓት እዚ ፍጻሜ ኢድ ግሬስ ሙጋበ ኣለው ይብሉ።
ሙናንጋግዋ ድሕሪ ካብ መዝነሮም ምብራሮም ናብ ደቡብ ኣፍሪቃ ዝሃደሙ ኮይኖም ሎሚ ረቡዕ ናብ ሃገሮም ከምዝምለሱን ድሕሪ ጽባሕ ዓርቢ ድማ መራሒ ዚምባብወ ኮይኖም ቃለ መሓለ ከምዝፍጽሙ ተፈሊጡ’ሎ።


text:
ኣብ ነፍሲ ወከፍ ዓመት ሰነ 20 ንኩነታት ስደተኛታት ኣፍልጦ ንምሃብ ዝተወፈየት መዓልቲ’ያ::
ዓለምለኸ መዓልቲ ስደተኛታት ፈለማ ዝተዘከረትላ መዓልቲ ኣብ 2001 ክኸውን ከሎ: ነቲ መበል 50 ዓመት ዝኽሪ ኣብ 1951 ዝሓለፈ ውሳነ ዋዕላ ጉዳይ ስደተኛታት ሕቡራት ሃገራት መበገሲ ዝገበረ ኮይኑ ስደተኛ ዝበሃሉ ኸመይ ዝበሉ ምዃኖም: መሰል ዑቕባ ዝተዋህቦም ውልቀሰባትን ሓላፍነት ዑቕባ ዝህባ ሃገራትን ዝገልጽ’ዩ::
ኣብ ነፍሲ ወከፍ 3 ሰከንድ ሓደ ውልቀሰብ ካብ መነባብርኡ ይመዛበል፥ ሓደ ካብ 97 ድማ ዑቕባ ይሓትት::
ብተወሳኺ ኣብ ውሽጢ ሃገር ካብ መነባብርኦም ዝተመዛበሉ ወይ’ውን ስደተኛ ዝበሃሉ መን እዮም እንተኢልናብመሰረት ናይ ሕቡራት ሃገራት ዋዕላ 1951 ስደተኛ ዝበሃል ብሰንኪ ዓሌት:ሃይማኖት: ፖለቲካዊ ኣረኣእያ: አባልነት ናይ ማሕበራዊ ምትእኽኻብ ዝበጽሖ ስቅያት ሃገሩ ገዲፉ ክወጽእ ዝተገደደ’ዩ::
ትካል ስደተኛታትሕቡራትሃገራት ክሳብ መወዳእታ ዓመተ 2019: 79.5 ሚልዮን ሰባትሃገሮም ገዲፎም ክወጹ ተገዲዶም’ዮም ይብል::
ሓተቲ ዑቕባ ዝበሃሉ ስደተኛታት ምዃኖም ዝገልጹ ግን ኩነታቶም ዘይተገምገመን ብወግዒ ኣፍልጦ ዘይረኸበን’ዩ::
ክሳብ መወዳእታ ዓመተ 2019 ብዝተአኸበ ሓበሬታ ውሳነ ሕቶ ዑቕባ ዘይተመለሰሎም 4.2 ሚልዮን ሰባት ኣብ ዓለም ኣለው።
ተመዛበልቲ ዝብሃሉ ድማ ኣብ ውሽጢ ሃገር ዝተመዛበሉ ካብ መነበሪኦም ዝወጹ፡ ግን ዑቕባ ንምርካብ ዶብ ዘይሰገሩ’ዮም::
ዋላ’ዃ ብሰንኪ ግጭት: ጎንጺ: ጥሕሰት ሰብኣዊ መሰላት መንበሪኦም እንተሓደጉን ዋላ’ውን ጠንቂ ስደት መንግስቶም እንተኾነ ብወግዒ ኣብ ትሕቲ ሓለዋ መንግስቶም ዝርከቡ’ዮም::
ኣብ መወዳእታ 2019 ኣብ መላእ ዓለም ኣስታት 45.7 ሚልዮን ኣብ ውሽጢ ሃገሮም ካብ መነባብርኦም ዝተመዛበሉ ሰባት ተመዝጊቦም’ዮም::
ፍልሰተኛ ሓፈሻዊ ቃል ኮይኑ ንሓደ ብስንኪ ስቅያት ወይ ሞት ካብ መንበሪኡ ዝወጽ ግን ጠንቂ መውጽኢኡ ብቐጥታ ምስኡ ዝተሓሓዝ ዘይኮነ ውልቀሰብ ንምግላጽ ዝተዋህበ ቃል’ዩ::
ፍልሰተኛ ዝበሃሉ ብሕጋዊ ወይ’ውን ብዘይሕጋዊ መንገዲ ንጊዚኡ ወይ’ውን ብቐዋሚነት ዝንቀሳቀሱ ‘ዮም::
ብመሰረት ሓበሬታ ዓለምለኸ ትካል ስደተኛታት ኣብ ዓመተ 2020 ልዕሊ 280 ሚልዮን ፍልሰተኛታት ኣለው::
ዋላ’ዃ ስደተኛታት: ፍልሰተኛታት: ሓተቲ ዑቕባ: ኣብ ውሽጢ ሃገር ዝተመዛበሉ ተመሳሳልቲ እንተኾኑ ነፍሲ ወከፍ ምክፍፋል ኣብ ትሕቲ ዝተፈላለየ ሓለዋ ይምደብ::
ብመሰረት ዋዕላ ሕቡራት ሃገራት 1951 ንስደተኛታት ዝተዋህበ መሰል ንፍልሰተኛታት ግን ዘይተዋህበ ኔሩ’ዩ:ስደተኛታት ንህይወቶም ኣስጋኢ ናብ ዝኾነ ቦታ ክምለሱ ወይ’ውን ክስጎጉ ኣይክእሉን’ዮም::
ኣብቲ ዝኣተውዎ ሃገራት ድማ ሓለዋ: ማሕበራዊ ኣገልግሎት ክወሃቦምን ምስቲ ማሕበረሰብ ክተሓዋወሱ ዘፍቕድ’ዩ ።
ብኣንጻሩ ፍልሰተኛታት ግን ብሕግታት ኢምግሬሽን’ታ ሃገር ዝቕየዱ ክስጎጉ ወይ’ውን ክምለሱ’ውን ተኽእሎ ዘለዎም’ዮም ።


text:
ኣብ ኣዲስ ኣበባ ክካየድ ዝቐነየ ሳልሳይ ዙር ልዝብ ሰላም ደቡብ ሱዳን ንኻሊእ ግዜ ተናዊሑ።ክልቲኦም ተነሓናሕቲ ወገናት ንካሊእ ዙር ኲናት ይዳለው ኣለው ዝብሉ ሪፖርትታት ይወፁ ኣለው ኢሎም ዋና ሸምጋሊ ኢጋድ ኣምባሳደር ስዩም መስፍን።
ዝሓለፈ ሰሙን ሓሙስ ኣብ ዝተጀመረ ልዝብ ብምኽንያታት ብዓል ልደትን ሓድሽ ዕመትን ፈረንጂ ንነዊሕ ግዜ ከምዘይቕፅል ተገሊፁ ነይሩ።ስለዝኾነ ድማ ኣብ መበል ራብዓይ ማዕልቱ ንዘይተወሰነ እዋን ትማሊ ሰንበት ተቋሪፁ’ሎ።እቲ ኣጋጣሚ ነቲ ከይዲ ልዝብ ኣገዳሲ ምዃኑ ዝሓበሩ ኣምባሳደ ስዩም መስፍን ተላዘብቲ እኹል ውፅኢት ስለዘምፅኡ ከይኮነስ ሓድሽ ውፅኢት ንምምፃእ ደው ኢልና ንምሕሳብ፣ስትራተጂ ንምውፃእን ንምትላም እቲ ድርድር ኣናዊሕናዮ ኣለና ኢሎም።
ክልቲኦም ወገናት ናብ ኲናት ንምምላስ እናተዳለው ምዃኖም ዝወፁ ፀብፃባት ዝሓበሩ ኣቶ ስዩም መስፍን እዚ ንዝበፅሑዎ ስምምዕ ዝጥዕስ እዩ ኢሎም። ‘’ነዚ ቅልውላው ናይ መወዳእታ ፍታሕ ንምርካብ ዘይምኻኣልና ጥራሕ ኣይኮነን’’ ምስ በሉ ኣስዒብ ኣቢሎም ‘’ካብ ዝተፈላለዩ ኣንፈታት ንረኽቦ ዘለና ሓበሬታ ሓቂ እንተኾይኑ ክልቲኦም ወገናት ንኻሊእ ዙር ኲናት እናተዳለው እዮም’’ኢሎም።
እዚ ዝኸውን ዘሎ ድማ ናይ ደቡብ ሱዳን ፕሬዝዳንትን መራሒ ተቓዋሚን ኣብ ዝሓለፈ ወርሒ ሕዳር ኣብዝተኻየደ ጉባኤ ኣብ ቅድሚ መራሕቲ ኢጋድ፣ህዝቦምን ማሕበረሰብ ዓለምን ንናይ ባዕሎም ህዝብን ነቲ ኲናት ጠጠው ከምዘብልዎ ድሕሪ ምግላፆም ምዃኑ ኣምባሳደር ገሊፆም።


text:
ናይ ስጋዊ ርክብ መምሃሪ ኣቕሑ መብዝሕትኡ ግዜ ንኽተሓዙን ንከጽንዕሉን ዝተሰርሐ ኣቕሓ እዩ።
ዕላምኡ ድማ:
ኣዋልድ ኮና ኣወዳት ብዛዕባ ናይ ስጋዊ ርክቦም ናውቲ ክላለይዎን ክፈልጥዎን እዩ።
በዚ ኣገባብ ኣዋልድን ኣወዳትን ክፈልጥዎ ዘለዎም ነገራት:
ናይ ስጋዊ ርክብ ናውቲ ብኸመይ እዩ ዝሰርሕ?
ኩሎም ህጻናትን መናእሰያትን ሓበሬታ ብዛዕባ እዚ ጉዳይ ክረኽቡ ኣገዳሲ እዩ።
ናይ ባዕሎም ኣካት እውን ክፈልጥዎ ኣለዎም።
ገለ ገለ ሰባት ነዚ ከምዚ ዓይነት መምሃሪ ክሕዙ የሕፍሮም ይኸውን።
ብዛዕባ ናይ ስጋዊ ርክብ ናውቲ ክዛረቡ ኣይለመዱን ይኾኑ።
ሓበሬታ ምቕሳም ግና ሓራም ወይ ሓጥያት ኣይኮነን።
ኣብ ዝኾነ ቅዱስ መጽሓፍ እውን:
ነዞም መምሃሪ ኣቕሑ ኣይትሓዙ ዝብል የለን።
ፍልጠት ብዛዕባ ኣካላትን ናይ ጾታ ናውትን ጥቕሙ:
ካብ ገለ ሕማማት ንኽትከላኸል ክጠቅም ይኽእል።
ደቀንስትዮ ብዘይ ድሌተን ንኸይጠንሳ ክጠቅም ይኽእል።
ካብ ጉጉይ ሓበሬታን ሓቅነት ዘይብሉ እምነትን ምቑጣብ ይጠቅም።
ንዝኾነት ጓል ኮነ ወዲ ብሓሶት ንኸይታለሉ ክጠቅም ይኽእል።
እዚ ነገር ብኮብ ኣበሃህላ ክፍልጥ ዝኾነ ኣይኮነን።
በቶም ዓበይቲ ወለዶ ኣብ ጥንቲ እዋን ግን ከምኡ ይበሃል ነይሩ።
እዚ ግን ጓል እግራ ኣኪባ መታን ኮፍ ክትብል ኢሎም እዮም ዝብሉ ዝነበሩ።
ከምዚ ተመሳሳሊ ታሪኻት (ብሂላት) ኣለዉ፡
ንኣብነት: „ኣዋልድ ብችግለታ እንተ ዘዊረን ድንግልነተን ይጠፍእ።“
ወይ: „ኣዋልድ ክነጥራ የብለንን ምኽንያቱ፡ ድንግልነታ ስለ ዝቅደድ።“
እዚ ብሂላት ሓደ ሓደ እዋን ንገሊእን ኣዋልድ የፍርሐን እዩ።
ኣዋልድ ኣብ ዝገብርኦ ንጥፈታት ወይ ተግባራት ክቁጠባ ይግድድ።
ገለ ኣዋልድ ድማ ኮምኡ ከይ ገብራ ይፈርሓ።፡
ተመሳሳሊ ሓሳባት ብዛዕባ ጽግያትን ጥንስን እውን ኣሎ፡
ንኣብነት: „ጓል ናይ ኣዴታታ እንተ መጺእዋ ክትሕጸቦ የብላን መታን ከይትሓምም።“
ወይ ድማ: „ጓል ኣብ መሐንበሲ ቦታ ብዘይ ስጋዊ ርክብ እውን ክትጠንስ ትኽእል እያ።“
እዞም ኩሎም ብሂላት ሓቂ ኣይኮኑን።
ጓል እንተ ኮይንኪ፡ ነታ ሓኪምኪ ክትሓትያ ትኽእሊ ኢኺ።፡
ብዛዕባ እዚ ኩሉ ኣርእስቲ እኹል ሓበሬታ ክትህበኪ ትኽእል እያ።
ብዙሓት ደቀንስትዮ ተመሳሳሊ ጸገማት ኣለወን።
ኣብ ኤውሮፓ ከም ተሓዚት ቆልዓ ወይ መሻጢት ክሰርሓ ይደልያ።
መብዝሕትኡ ግዜ ድሕሪ ጐዕዞ ናብ ስደት ከቢድ ዕዳ ኣለወን።
ነዚ ዕዳ ክኸፍላ ድማ ክሰርሓ ይጅምራ።
ስለዚ እተን ደቅንስትዮ ኣብ ዘይደልይኦ ስራሕ ክሰርሓ ይጅምራ።
ገለ ካብእን ይሃድማ እየን።
ብዛዕባ ዘጋጠመን ነገር ግን ክዛረባ ኣይደልያን እየን።
ስለ ዝፈርሓ:
እንተ ተዛሪበን ንስድራቤተን ወይ ንባዕለን ገለ ከይኮና ይፈርሓ።
ተመሳሳሊ ነገር ኣጋጢሙኪ ድዩ፧
ንዝኾነ ሰብ ብዛዕብኡ ከይትዛረቢ ኣምሒሎሙኺ፧
ኣብ SOLWODI ንኣዋልድን ኣንስትን ኣብ ሽግረን ክሕግዛ ዝኽእላ ደቀንስትዮ ሰራሕተኛታት ኣለዋ።
ነዐእን ኩሉ ጸገምኪ ክትገልጽለን ትኽእሊ ኢኺ።
ተዳሃይየን እሞ ሓቢርክን ፍታሕ ትረኽባ ትኾና ኢኽን።
SOLWODI ሙንሸን: 089/27275859
ወይ ድማ ኣብ ኢንተርነት: www.solwodi.de
Text: SOLWODI München
ትሕቲ 18 ዓመት እንተ ኩንኪ።
ኣብዚ ዕድመ ንስጋዊ ርክብ ገንዘብ ክኽፍለኪ ኣይፍቀድን እዩ።
እዚ ኣብ ጀርመን ኩልኩል እዩ።
ሕማቕ ነገር ግን ኣይገበርክን።
ኣስተውዕሊ! ስለ ኸምዚ ዝገበርኪ ኣይክትቅጽዕን ኢኺ።
እቶም ምሳኺ ስጋዊ ርክብ ዝፈጸሙ ግን ጌጋ ተግባር ኢዮም ኣተግቢሮም።
ንሳቶም ክቕጽዑ ይኽእሉ ኢዮም።
ካልኣይ ግዜ ክትደግምዮ ኣየድልየክን ኢዩ።
ናብ ፖሊስ ውን ክትሕብሪ ትኽእሊ ኢኺ።
ኣብዚ ሃገድ ድማ ፖሊስ እዚ ተግባር እዞም ሰባት ከይደግሙ ይተሓባበሩኺ።
ብዛዕባ እዚ እንተተማማዪጥክሉ ጽቡቕ እዩ።
ምናልባት ብድሕሪ እዚ ነዓኺ ውን ይፎኽሶኪ ይኸውን እዩ።
ነዚ ክትገልጽሉ ትኽእልሉ እሙን ሰብ ድለዪ።
ስለ ከምዚ ዝገበርኪ ክጸልኣኪ ዘይክእል ሰብ።
ናይዚ ጉዳይ ኣማኸርቲ ቦታታት እውን ኣሎ።
ንደቂ መንእሰያት ተባዕትዮ: http://www.marikas.de/
ን መንእሰያት ደቀንስትዮ: http://www.mimikry.net/
ንኹሎም: http://www.jadwiga-online.de/kontakt.php
ን ደቀንስትዮ : http://www.solwodi.de/33.0.html?&L=0%3FkeepThis%3Dtrue


text:
Radio Erena: 29 October 2020
ኣብ ቀይሕ ባሕሪ፣ ገማግም የመን፣ ብዝተተኽለ ተንሳፋፊ ነታጕ፣ ነዳዲ ዝጸዓነት መርከብ ከምዝዓነወት ምንጭታት ማሪታይም ኣቃሊዖም።
እታ MV Syra ዝተባህለት፣ ባንዴራ ማልታ እተንበልብል መርከብ፣ ካብ ወደብ ቢር ዓሊ ናይ የመን ዝጸዓነቶ ኣስታት 500 ሽሕ በርሚል ዘይተጻረየ ነዳዲ፣ ጽዒና ናብ ሕቡራት ኢማራት ዓረብ እናተጓዓዘት’ያ እቲ ዕንወት ወሪዱዋ።
እታ መርከብ፣ ብዝወረዳ ዕንወት ከምዝጠሓለትን ጽዒናቶ ዝነበረት ፍርቂ ሚልዮን በርሚል ድማ ክሊ ማያት ቀይሕ ባሕሪ ይብክል ምህላዉን ኣገልግሎት ዜና ኢራን ሓቢሩ።
እንተኾነ፣ እታ መርከብ፣ ምስ ዘይተፈልጠ ኣካል ከምዝተጋጨወት ዝገለጹ ካልኦት ወገናት፣ ድሕሪ ዝረወዳ ዕንወት፣ ነዳዲ እናልሓኾት ናብ ሕቡራት ኢማራት ዓረብ ክትበጽሕ ከምዝኸኣለት ጠቒሶም።
ሕቡራት ኢማራት ዓረብ ትኹን መንግስቲ የመን ብዛዕባ’ዚ ነዳዲ ኣብ እትመላለስ መርከብ ዝወረደ ዕንወት ብዝምልከት ዛጊት ዝኾነ ወግዓዊ ሓበሬታ ኣይሃቡን።
===========


text:
ኢሳያስ ኣብ ጎደናታት መቀለ ብሰላም ክዛወር ይምነ።
ኢሳያስ ኣብ ጎደናታት መቀለ ብሰላም ክዛወር ይምነ።
ቀ.ም.ኢ ኣብይ ኣሕመድ ኣብ ኣደራሽ ሚለኑም ናይ ሰላም ሽልማት ብምቅባሉ ኣብ ዝገበሮ ናይ ደስደስ ጽምብል ኣጋጣሚ ብምግባር “ኩሉ ግዜ ምስ ክቡር ሓወይ ፕረሲዳንት ኢሰያስ ኣፈወርቂ ኣብ እንራኸበሉ ዝገልጸለይ ቀጻሊ ትምኒቱ እንተሎ ኣብ ጎደናታት ትግራወይቲ ከተማ መቀለ ብሰላም ክዛወር ከም ዝምነ ኢዩ ዝዛረበኒ ክብል ገሊጹ”።
ኢሰያስ ከምቲ ዶ.ኣብይ ኣሕመድ ተዛሪቡኒ ዝበሎ ገሊጹሉ ክኸውን ንሓቅነቱ ዘረጋግጽ ነጻ ዝኾነ ምንጪ ሓበረታ የለን። ዲክተተር ኢሰያስ ኣብ መድረኽ ወጺኡ ሓቂ ክሳብ ዘይገለጸን ከምኡውን ንዶ. ኣብይ ኣሕመድ ምሉእ ውክልና ክሳብ ዝሃበን ግን እቲ ነገር ከብቲ ቀ.ም.ኢ ዝበሎ ከይኮነ ኣይተርፍን ኢዩ።
ትግራይ ብሓፈሻ ከተማ መቀለ ድማ ብፍላይ ብተኸታተልቲ ገዛእቲ ኢትዮጽያ ጥሜት ሕማም ስእነት ትምህርቲ ኮታ ኩሉ ማሕበራዊ ኣገልግሎታት ተሓሪምዋ ንምዝካሩ ዘስካሕክሕ ሓሳረ-መከራ ኣሕሊፋ ኢያ። ናይ ኢትዮጽያ ተኸታተልቲ ገዛእቲ ንትግራይ ብሓጺንን ሓውን ክሕዙ ምርኣዮም ህዝቢ ትግራይ ንጨቖንቲ ገዛእቲ ዘስግእ ፍትሕን ሰላምን ዝምነ ህዝቢ ምዃኑ ዘመላኽት ድሙቅ ምስክርነት ኢዩ። ህዝቢ ትግራይ ከምዚ ምዃኑ እምበኣር ንትምክሕተኛታት ገዛእትን ጭቆናን ግፍዕን ክነጸግ ውሁብ ኢዩ። እቲምንታይሲ ሳዕበን ጭቆናን ዘይፍትሓዊ ምሕደራ መለኽትን እንታይ ምዃኑ ካብ ማንም ንላዕሊ ስለዝፈልጥን ግዳይ ናቱ ስለዝኾነን ኢዩ። ስለዝኾነ ስርዓተ ምሕደራ መለኽትን ፖሊሲታቶምን ምስ ታሪኽን መጻኢ ባህግታትን ህዝቢ ትግራይ እናተራጸመ ክኸይድ ስነ-መጎታዊ ሓቂ ኢዩ። ብሓቂ ኸኣ ፖሊሲታት መለኽትን ባጊ ሰላምን ፍትሕን ኣህዛብ ዘራኽብ የብሎምን።
ንከተማ መቀለ ብዝምልከት ብርክት ዝበሉ መለኽቲ ክዛረቡ ተሰሚዖም ኢዮም። ሓደ ካብኦም ኮ. መንግስቱ ሃይለማርያም ኢዩ። ኮ. መንግስቱ ከተማ መቀለ ካብቲ ኣረመናዊ ምሕደርኡ ብሓርበኛታት ደቃ ነጻ ኣብ ዝወጸትሉ “መቀለ ብዘይካቲ ቆርቆሮ ገዛውታን ክልተ ሰለስተ ጠሓንቲ መካይን እንታይ ኣለዋ” ብማለት ናይ ስዕረቱ መለሳ ኮይኑ ዝተሰመዖ ትምክሕታዊ መግለጺ ሂቡ ንወትሩ ተፋኒዩ ኣብቂዑ። መቀለ ቆርቆሮ ገዛውትን ጠሓንቲ መኻይን ጥራይ ሒዛ ክተርፍ ዝገበረ ግን ባዕሉ ኮ. መንግስቱ ሃይለማርያምን ቅድሚኡ ዝነበሩ ገዛእቲ ስርዓታት ኢትዮጽያን ኢዮም። እቲ ሓቂ እምበኣር ቃልሲ ህዝቢ ትግራይ ንሕቆ ስርዓት ኮ.መንግስቱ ሃይለማርያ ኣብ ምስባር ኣብ ኢትዮጽያ ዓቢ ግደ ስለዝነበሮ ኢዩ።
ዲክተተር ኢሰያስ ኣብ ከተማ መቀለ ብሰላም ክዛወር ኢዩ ትምኒተይ ክብል እንከሎውን ሎሚ ኣብ መቀለ ብፍላይ ኣብ ትግራይ ድማ ብሓፈሻ ሰላም ስለዘየለ ንመጻኢ ሰላም ክሰፍን እሞ ሽዑ ኣብ ጎደናታት እታ ከተማ ክዛወር ይምነ ማለቱ ምዃኑ ንኹሉ ብሩህ ኢዩ። ውልቀ መላኺ ኣብ ባዕሉ ዘይውንኖ ሰላም ኣብ ካልእ ክምነዮ ከሎ እቲ ነገር ብግልባጡ ይምነ ምህላዉውን ንጹር ክኸውን ዝግቦኦ ሓቂ ኢዩ።
ሰላም ኢትዮ-ኤርትራ ካብ ዝጀመረሉ ንነጀው ብሸነኽ ዲተተር ኢሰያስን ቀ.ም.ኢ። ዶክተር ኣብየ ኣሕመድን ንሉኡላውነት ኤርትራ ዝግህስ መደረታት ተተቃባቢሎም ክስንዝሩ ተሰሚዖም ኢዮም። ተጋሩ ግን እቲ ሰላም ናይ ህዝቢ ሰላም ክኸውን ኣለዎ ክብሉን ክንዮዚ ውን ም/ኣመሓዳሪ ክልል ትግራይ ዶ. ደብረጸን ገብረሚካኤል ኣብ መፋርቅ 2018 ኣብ ጽምብል ምኽፋት መስመር ዶብ ዛላንበሳ ኣብ ቅድሚ ዶ. ኣብይ ኣሕመድን ዲክተተር ኢሰያስን ” ህዝቢ ትግራይ ምእንቲ ነጻነት ህዝብን መሬትን ኤርትራ መስዋእቲ ከፊሉ ኢዩ ሕጅውን ንፋስ ብዝመጸ መጺኡ ዘዘው ዘዘው ዘየብሎን ህያው መርገጺና ኢዩ” ክብል ዝሃቦ ታሪኻዊ መግለጺ ብቅራቡ ተጋሩ ኣብ ምግሃስ ልኡላውነት ኤርትራ ዕቃበታት ከምዘለዎ ዘመልክት ኢዩ። ብርግጽ ድማ ተጋሩ ንግፍዕን ጭቆናን መለኽቲ ኣብ ባዕሎም ነጺጎም ኣብ ካልእ ህዝቢ ክሰፍን ቅቡል ክኸውን ትም ኢሎም ብርኣይ እስትራተጂካዊ ጌጋ ካብ ምግጋይ ድሒኖም ንመግለጺ መራሒኦም ዶ. ደብረጽን ብተግባር ከሰንይዎ ትጽቢት ይግበረሎም።
ትምቢት ዲክተተር ኢሰያስ እምበኣር ብነጻነት ኤርትራ ዝኣመነ ናይ ህዝቢ ትግራይ ምሕደራ ክርኢ ዘይምድላዩ ጥራይ ኢዩ። ኣህዛብ ክልቲአን ሃገራት እናተበላልዑ ንሱ መሸኲዒ ጋግ ዝረኽበሉ እኩይ ሕልምታቱ ኢዩ ገሊጹ። ህዝቢ ኤርትራን ትግራይን ብፍላይ ህዝቢ ኢትዮጽያ ድማ ብሓፈሻ ነቲ ናይ ሰላሳ ዓመት ኲናት ናይ ህልቂትን ናይ ትማሊ ጋኒናዊ መንፈስ ዲክተተር ብሰንኪ ዝኣጎዶ ውግእ ዝሰዓበ ክሳራን ረሲዖም ዳግም ዓፍራ ካብ ምርጋጽ ኣጸቢቆም ክጥንቀቁ ይግቦኦም።
ካብ ትንቢት ኢሰያስ ዝበርህ ነገር እንተሃሊዩ እምበኣር ኣብ ቅድሚ እኩይ መደባቱን ውዲታቱን ደው ዝብሉ ተጋሩን ህያው ምሕደሮኦምን ከይህልዉ ሃረር ዝብል ናይ ክልቲኦም ህዝብታት ምዕባሌ ቀደም ዝራሕገጦ ናይ ዘይደቀሰ ባእታ ኮንቱ ሕልሚ ደኣ ምበር ካልእ ኣይኮነን። ሎሚ ንኹሉ ኣካይዳን ትምቢታትን መላኺ ኢሰያስን ከማምቁኒ ይኽእሉ ኢዮም ዝብሎም ተረፍ መረፍ ትምክሕተኛታt ገዛእትን የስግኣና ኢዩ ዝብልዎ እቲ ውሁድ ኣዝጊቡ ብህድኣት ኣብ ተጠንቀቅ ዝርከብ ህዝቢ ትግራይን ኣመራርሕኡን ከይኮነ ኣይተትፍን ኢዩ። ስለዚ ተጋሩ ብፍላይ ኢትዮጽያውያን ከኣ ብሓፈሻ ናይ ሰላምን ዕቤትን ምዕባሌን ረብሓኹም ምስ ናይ ህዝቢ ኤርትራን ሰላምን ዕቤትን ምዕባሌን ረብሓ ዝተኣሳሰረ ምዃኑ ብምፍላጥ ዳግም እትራተጂካዊ ጌጋ ከይትፍጽሙ ትሕተቱ ኣሎኹም።
ኣቡ ያረድ


text:
Radio Erena: 20 October 2019
ኣብ ኢትዮጵያ ክልል ጎንደር ብዝተኻየደ ንሳምንታት ዝቐጸለ ዓሌታዊ ግጭት ኣብ ትሕቲ ቁጽጽር ንምእታው፣ መንግስቲ’ቲ ክልል ፈደራላዊ መንግስቲ ሰራዊቱ ክልእኽ ጻውዒት ኣቕሪቡ።
ሓለፍቲ ጸጥታ እቲ ዞባ ድሕሪ ዘካየዱዎ ኣኼባ ኣብ ዘውጽኡዎ ጻውዒት፣ ፈደራላዊ መንግስቲ ሰራዊት ብምልኣኽ ነቲ ዞባ ክቆጻጸርን ኩሉ ዓይነት ስጉምቲ ብምውሳድ ጸጥታ ከውሕስን ምሉእ ሓላፍነት ዝህብ እዩ።
ብመሰረት’ቲ 11 ነጥብታት ዝሓቖፈ ጻውዒት፣ ሰራዊት ፈደራላዊ መንግስቲ ኣብ ምዕራብ ጎንደር፣ ከተማን፣ ምምሕዳራት ቅማንትን ክዕስክር እዩ።
ኣብቲ ዞባ፣ ዕጡቓት ሓይልታት ኮነ ብጉጅለ ዝንቀሳቐሱ ውልቀ ሰባት ካብ ሰራዊት መንግስቲ ግቡእ ምላሽ ክወሃቦም ስለዝኾነ ምንቅስቓሳቶም ደው ከብሉ እቲ መግለጺ የተሓሳስብ።
ኣብ ምምሕዳራዊ መንግስቲ ጎንደር ዓሌት ዝመንቀሊኡ ግጭት ብምፍጣሩ ብኣማኢት ዝቑጸሩ ሰባት ህይወቶም ክስእኑ እንከለዉ፣ ኣማኢት ኣሽሓት ከኣ ካብ ቤት ንብረቶም ተመዛቢሎም እዮም። ኣብዚ እዋን’ዚ እቲ ግጭት ዝሃደአ እኳ እንተመሰለ፣ ገና ምሉእ ብምሉእ ከምዘይዓረፈ ጸብጻባት ዜና ካብቲ ከባቢ የመልክቱ።


text:
ሓሳብካ ናይ ምግላፅ መሰል ኣዚዩ መሰረታዊ ካብ ዝኾኑ መሰላት ሰባት ምዃኑ ዘዘኻኸረ ኣብ ኢትዮጵያ ኤምባሲ ዩናይትድ ስቴትስ ሰባት መሰሎም ዘይተሓለወ ምዃኑ እንተድኣ ተሰሚዑዎም ዝገልፅሉ መንገዲ እዩ ኢሉ።ምስ ኣረኣእያ ካልኦት ሰባት ዘይትሰማማዕ ትኽእል ኢኻ ከምኡ ናይ ምባል መሰሎም ግን ክተኽብር ኣለካ ኢሎም ወሃቢ ቃል እቲ እምባሲ ኒኮላስ ባርኔት።
ሓፈሻዊ ጉባኤ ሕቡራት መንግስታት 10 ታሕሳስ 1948 ኣ/ፈ ንኣዋጅ ዓለምለኸ ሰብኣዊ መሰላት ኣፅዲቑ።ነዚ እውን እዩ 10 ታሕሳስ ማዕልቲ ዓለምለኸ ሰብኣዊ መሰላት ኮይኑ ዝኽበር ዘሎ።
ብደረጃ ዓለም ፅባሕ ቀዳም ዝኽበር ዓለምለኸ ማዕልቲ ሰብኣዊ መሰላት ምኽንያት ብምግባር ምስ ሬድዮ ድምፂ ኣሜሪካ ቃለ ምልልስ ዘካይዱ ኣዲስ ኣበባ ኣብዝርከብ ኤምባሲ ዩናይትድ ስቴትስ ወሃቢ ቃል ኒኮላስ ባርኔት መሰል ብነፃነት ሓሳብካ ምግላፅ ኣዚዩ ኣገዳሲ እዩ ኢሎም።
‘’ምኽንያቱ ድማ’’ ኢሎም ንሶም ‘’ሰባት መሰልና ኣይተሓለወን ኢሎም ክስምዖም ከሎ ክዛረቡ ስለዘኽእሎም እዩ’’ኢሎም።ንዩናይትድ ስቴትስ እውን ዝምልከት ከምዝኾነ ብምግላፅ ‘’ምንቃፍን መረረት ምቕራብን ምስ ምክእኣል ዝተኣሳሰረ እዩ።ምስ ኣበሃህላ ሰባት ዘይክትሰማማዕ ትኽእል፤ከምኡ ናይ ምባል መሰሎም ግን ክተኽብር ኣለካ’’ኢሎም።


text:
ማእኸል ሕርሻ መቐለ ፈለማ ብ2011 ስራሕ እንትጅምር ወርሓዊ 30 ሽሕ ደራሁ እዩ ዘፍሪ ነይሩ፤ ኣብዚ ሐዚ እዋን ድማ ኣብ ወርሒ 150 ሽሕ ደራሁ የፍሪ’ሎ፡፡ ፍርያቱ ዳርጋ ኣብ ኩሎም ወረዳታት ትግራይ ኣባፂሑ’ሎ፡፡ ኣብ ሕድሕድ ወረዳ ትግራይ ክልተ ወኪላት ብምጥያሽ 70 ወከልቲ ኣብ ምፍራይ ደራሁ ወፊሮም ኣለዉ፡፡ በዚ ድማ 100 ሽሕ ስድራ ሓረስቶት ትግራይ ይርብሑ ኣለዉ፡፡
እተን ጨቓውቲ ናብ ኣብነታውያን ሓረስቶት ትግራይ እየን ዝላኣኻ:: ነተን ጨቓውቲ ዘድሊ ሕክምናውን ናውቲ ቀለብን ከምኡ እውን ኣተሓሕዛ ዝምልከት ዝዋሃብ ትምህርቲ ሓዊሱ ዋጋ ሓንቲ ጫቝት 17 ቅርሺ እዩ ይብሉ ሰብ ዋና እቲ ትካል::
“ኣብ ውሽጢ እዚ 5 ዓመት'ዚ ሕድ ሕድ ትግራወይቲ ኣደ 30 ደራሁ ክትውንን ንፅዕር ኣለና” ይብል ዴቭድ ኤልስ::
ትረንት ኮስቶቮስ ብወገኑ “ንሕና ብኣብነት ዝጽራሕ ማሕበረሰባዊ ልምዓት ብተግባር ንምርግጋፅ ኢና ንሰርሕ ዘለና” ኢሉ::


text:
ኢትዮጵያ ንኻልኣይ እብረ ምምላእ ሓጽቢ ሕዳሴ ክትዳሎ እንከላ፡ ሱዳንን ግብጺን ግን እቲ ውሳነ ናይ ሰለስቲአን ሃገራት ስምምዕ ዘይብሉ ብምዃኑ፡ ኣብ ባይታ ንዘሎ ወጥሪ ዘጋድድ’ዩ ክብላ ተቓዊመን።
ባይቶ ጸጥታ ሕቡራት ሃገራት ንሓሙስ ክራኸብ ኣብ ዝዳለወሉ ዘሎ እዋን፡ ግብጺን ሱዳንን ስምዕታአን ከቕርባ ይቀራረባ ኣለዋ። ክልተአን ሃገራት ንኻልኣይ ገጽ ምምላእ እቲ ሓጽቢ ኣመልኪተን፡ ብሰኑይን ሰሉስን ካብ ኢትዮጵያ ሓበሬታ ከም ዝረኸባ ኣፍሊጠን።
ብወገን ኢትዮጵያ ንምምላእ ማይ እዚ ሓጽቢ ኣመልኪቱ ዝተወሃበ ወግዓዊ መግለጺ ዛጊት የሎን።እንተኾነ ግን ግን ሓደ ስሙ ክዕቅበሉ ዝሓተተ ላዕለዋይ በዓል-ስልጣን መንግስቲ ኢትዮጵያ፡ ሃገሩ፡ ኣብቲ ዝናብ ዝበዝሓሉ ወርሓት ሓምለን ነሓሰን ክትመልእ ትዳሎ ከም ዘላ ሓቢሩ።
ሚኒስተር መስኖ ግብጻዊ ዓብደል ኣትይ፡ ሃገሩ፡ ነቲ ብኢትዮጵያ ክውሰድ ተወጢኑ ዘሎ መደብ ብትሪ ከም እትቃውሞ ድሕሪ ምግላጽ፡ “ንኣህጉራዊ ስምምዓትን ብኹላተን ሃገራት ዝተፈረመ ውዕል ተፋሰስ ማያት ኒል ዘፍርስን” ክብሉ ኮኒኖሞ ኣለዉ።
ሱዳን ብወገና፡ ብመገዲ ሚኒስትሪ ጉዳያት ወጻኢ እታ ሃገር ኣብ ዘውጽኣቶ መግለጺ፡ “ንኣህጉራዊ ውዕላት ዝጥሕስ፡ ተዃታዂ ውሳነ” ክትብል ገሊጻቶ።
ሚኒስተራት ጉዳያት ወጻኢ ክልቲአን ሃገራት፡ ክልተ መዓልታት ቅድሚ ምጅማር ኣኼባ ባይቶ ጸጥታ ሕቡራት ሃገራት፡ ኣብ ኒው-ዮርክ ተራኺቦም ነይሮም። ድሕሪ’ቲ ርክብ ኣብ ዘውጽኡዎ ሓባራዊ መግለጺ ድማ ነቲ ውሳነ ኣትሪሮም ከም ዝቃወሙዎ ብምግላጽ፡ ኢትዮጵያ በቲ ውዕላት መታን ክትቅየድ፡ ባይቶ ጸጥታ ሕቡራት ሃገራት፡ ድርኺት ክገብር ተማሕጺኖም።
ርክብ ባይቶ ጸጥታ ብጻውዒት ዘይቀዋሚት ኣባል ቱኒዝያ ዝካይድ ዘሎ’ዩ። ቱኒዝያ ንሃገራት ዓረብን መርገጺ ግብጺን ሱዳንን ክትውክል እንከላ፡ ኢትዮጵያ ግን ተቓውሞኣ ነቲ ኣኼባ ገሊጻ ኣላ። ተወካሊ ኢትዮጵያ ክርከብ ግን ትጽቢት ይግበር።
ብቱኒዝያ ኣብ ዝተነድፈ እማመ፡ ሰለስቲአን ሃገራት ናብ ልዝብ ተመሊሰን፡ ኣብ ውሽጢ ሽዱሽተ ኣዋርሕ ናብ ቀያዲ ስምምዕ ከብጽሓ ዝጽውዕ’ዩ። እቲ እማመ፡ ኢትዮጵያ ሓይሊ ኤለትሪክ ናይ ምምንጫው ዓቕማ ብምሉእ ክትጥቀመሉ ዘውሕስ ኮይኑ ኣብ ተፋሰስ ኒል ዝርከባ ሃገራት ከኣ ብማዕረ ጸጋታት ማይ ናይ ምጥቃም መሰለን ዘረጋግጽ ምዃኑ ይጠቅስ።
ሰለስቲ ኣን ሃገራት ንግጭት ካብ ዝዕድም ውሳነታት ክቝጠባ እቲ ብቱኒዝያ ዝቐረባ ንድፊ ይምሕጸን። ንመሪሕነት ባይቶ ጸጥታ ኣብ ወርሒ ሓምለ ዝተረከበት ፈረንሳይ ግን፡ እቲ ባይቶ ንኸምዚ ዝመስል ምትፍናን ነባሪ ፍታሕ ክረኽበሉ ክጽገም ስለ ዝኾነ እቲ ምሽምጋል ብመገዲ ኣፍሪቃዊ ሕብረት ክኸውን ኣቐዲማ ኣፍኢማ ነይራ።
ብኻልእ ዜና ባይቶ ጸጥታ ሕቡራት ሃገራት ንጉዳይ ሓጽቢ ሓዳሴ ኣመልኪቱ ነቲ ብጠለብ ቱኒዝያ ክከይድ ተወጢኑ ዘሎ ርክብ፡ ኣመልኪቱ ንወካሊት ሓንቲ ካብተን ዘወርቲ ኣባላት ሃገራት ዝኾና ኣየርላንድ፡ ምስ ጋዜጠኛ ረድዮ ድምጺ ኣመሪካ ሓጺር ዝርርብ ኣካይዳ ነይራ።
ኣምባሳደር ጀራልንዲን በይረስን ነሰን፡ ኣብቲ ኣጋጣሚ ፍሉይ መኽፈቲ ወይ ድማ ዳሕራይ ድምጺ ክህሉ ድዩ ንዝብል ሕቶ ጋ ከምዚ ክብላ ይምልሳ፤ "ነዚ ወሳኒ ኣርእስቲ ተራኺብና ክንዛተ ቅሩባት ኣለና ክብል እኽእል። ንኢትዮጵያ ጥራይ ዘይኮነስ እንኮላይ ንግብጺን ሱዳንን እዚ ጉዳይ ኣመና ኣገዳሲ’ዩ። ሚኒስተራት እዘን ሃገራት’ውን ኣብዚ ከተማ መጺኦምምስ ድሮ እኳ ብውልቂ ተራኺብና ኣሎና። ወኪል ግብጺ ነቲ ብቱኒዝያ ዝቐርብ ንድፊ ሚዛን ክንህቦ ተማሕጺኑና ኣሎ። ባይቶ ጸጥታ እንታይ ይገብር ከኣ ብሓንሳብ ዝርአ’ዩ። ዋላ’ኳ እዚ ጉዳይ ብሰላም ክፍታሕ ተስፋና እንተኾነ፡ እቲ ዝርርብ ብመገዲ ኣፍሪቃዊ ሕብረት ክግበር ምስ ዝኽእል ግን ዝያዳ ውጽኢት ምሃበ: ነዊሕ ግዜ ዘድልዮ ምይይጥ’ዩ። እቲ ወሳኒ ግን ሰለስቲኣን ኣካላት ኣብ ስምምዕ ክበጽሑ ኣዳልዪ’ዩ። እቲ ቀንዲ ጉዳይ ግን ኩላቶም ወገናት ወጥሪ ከተሃዳድኡ ክሰርሑ ምጽዋዕ’ዩ። ንምምላእ ካልኣይ ገጽ ኣመልኪቶም ግብጺን ሱዳንን ዘርኣዩዎ ግብረ-መልሲ ንርእዮ ኣሎና። ስለዚ ከኣ’ዮም ሰለስቲኣን ወገናት ኣብ ጠረቤዛ ቀሪቦም ጉዳያቶም ክፈትሑ፡ እቲ ውሳነ ድማ ብኣፍሪቃዊ ሕብረት ክምእከል ንደልዮ ዘሎና “ ኢለን::


text:
ናይ ዩናይትድ ስቴትስ ቀዳማዊት ወ/ሮ ሚሸል ኦባማ ኣብ ደቡብ ኣፍሪካ ናይ ኽልተ ማዕልታት ዑደት ይፍፅማ ኣብዘለዋሉ ምልክት ነፃነት ፀለምቲ ምስ ዝኾኑ ኔልሰን ማንደላ ተራኺበን።
ምሸል ኦባማ ፀረ ኣፓርታይድ ተቓላሳይን ፕሬዝዳንት ነበር ደቡብ ኣፍሪካን ምስ ዝነበሩ ኔልሰን ማንደላ ክራኸባ እንተኾይነን ርግፀኛ ኣይነበሩን ሰበስልጣን ዋይት ሃውስ።
ኣብ ናይ ኔልሰን ማንዴላ ፋውንደሽን ሓፂር ዑደት ምስፈፀማ ግን ጆህንስ በርግ ኣብዝርከብ መንበሪ ገዛ ወዲ 92 ዓመት ከይደን ንማንዴላ ሪአንኦም።
ፅባሕ ረቡዕ ንኣፍሪካዊያን መራሕቲ መናእሰይ ደቂ ኣንስትዮ መደረ ከስምዓ እየን።
እተን ኣሜሪካዊት ቀዳማዊት እመቤት ንመናእሰይ ብዘሕልፍኦ መለእኽቲ ካብ ዘድንቓ ናይ ካልኣይ ደረጃ ቤት ትምህርቲ ተምሃሪት ጛል 17 ዓመት ታቶ ሓንቲ እያ።
ንሳ ንወ/ሮ ምሸል ኦባማ ብዝነበራ ዓለም ለኻዊ ስብእናን ብስራሕቲ ሰብኣዊ ሓገዝን ናእዳ ምስ ዝረኸበት ልእልቲ ዳያና ተመሳስለን።
ንሳ ብምቕፃል ‘’ንዕአን ብምርኣይ ጥራሕ ከማና ንዝበላ ብዙሓት መናእሰይ ከለዓዕላ ዝኽእላ እየን።ኣብ ልዕሊኡ ድማ ብዙሕ ስታይልን ጨርቃ መርቅን ኣብዘለዋ ዓልም ስለ እንነብር ብፋሽነን ካብዝፍለጣ ደቂ ኣንስቶ ሓንቲ ምዃነን እየ ዝፈልጥ።ዝኾነ ይኹን ብዘየገድስ ንመናእሰይ ደቂ ኣንስቶ ክኾና ዝደልይኦ ንክኾና ስለዘተባብዓ ዓብይ ነገር እዩ።’’ትብል።
ምሽለ ኦባማ ኔልሰን ማንዴላ ን18 ዓመታት ኣብ ዝተኣሰሩላ ኣብ ሮብን ኣይላንድን ኣብ ቦትስዋናን ክበፅሓ እየን።


text:
Radio Erena: 29 May 2020
ሑቲ፣ ንጠቕላሊ ሓለቓ ስታፍ ሰራዊት የመን ልዩተናንት ጀነራል ሳጊር ቢን ዓዚን ንምቕታል ኣብ ዘካየዶ ስርሒት፣ ብውሕዱ ሸሞንተ ሰባት ተቐቲሎም።
በቲ ኣብ ሰሜናዊ ምዕራብ፣ ዞባ ማሪብ፣ ኣብ ዝርከብ ወትሃደራዊ መዓስከር ዝተኻየደ ደብዳብ፣ እቲ ጀነራል ካብ ሞት ንስክላ ክድሕን እንከሎ፣ ናይ ወትሃደራዊ መኮነን ማዕረግ ዘለዎም ወዱን ወዲ ሓውን ግና ከምዝተቐትሉ መንግስታዊ ምንጭታት ዜና ኣረጋጊጾም።
እቶም ዝተቀትሉ ካልኦት ሽዱሽተ ዝተፈላለየ ማዕረግ ዘለዎም ኣዘዝቲ ሰራዊት ምዃኖም እኳ እንተተመልከተ፣ መንነቶም ብዝርዝር ኣይተነጸረን።
መንግስቲ የመን፣ ግብረ መልሲ ናይቲ ኣብዚ ሳልስቲ’ዚ ብደብዳብ ሚሳይል ዝተኻየደ መጥቃዕቲ ሕነ ክፈዲ ምዃኑ ኣፍሊጡ ኣሎ።
ካብ ሞት ንስክላ ዝተረፈ ጠቕላሊ ሓለቓ ስታፍ ሰራዊት የመን፣ ጀነራል ቢን ዓዚዝ፣ ድሕሪ’ቲ መጥቃዕቲ ኣብ ዝሃቦ ቃል፣ እቲ ንምቕታሉ ዝተኻየደ ፈተነ መሊሱ ከምዘሓይሎ ብምጥቃስ፣ ንሑቲ ካብ መሬት የመን ንምጽራግ ዝካየድ ወትሃደራዊ ስርሒታት ከምዘሐይሎ ገሊጹ።
ኣብ ስዑዲ ዓረብ፣ ከተማ ሪያድ ኣብ ስደት ዝርከብ ፕረዚደንት የመን ዓብደረቦ መንሱር ሓዲ፣ ናብቲ ጀነራል ናይ ጽንዓት ይሃብካ መልእኽቲ ከምዝሰደደ ማዕከን ዜና ኣራብ ኒውስ ኣብ ጸብጻቡ ኣስፊሩ።
እዚ ከምዚ’ሉ እንከሎ፣ ብሑቲ ከምዝተፈነወት ዝተሓበረት ሰብ ኣልቦ በራሪት ወይ ድሮን፣ ኣብ ዶብ የመን ኣብ እትርከብ ናይ ስዑዲ ዓረብ ከተማ ናጅራን፣ ብሓይልታት ልፍንቲ ተሃሪማ ከምዝወደቐት ኣፈኛ ሓይልታት ልፍንቲ፣ ስዑዳዊ ኮለነል ቱርኪ ኣል ማሊኪ ገሊጹ።
===========


text:
Radio Erena: 22 July 2020
ኣብ እስራኤል፣ ብቅትለት ሃብቶም ዝተባህለ ኤርትራዊ ሓታቲ ዑቕባ፣ ተኸሲሶም ዝጸንሑ ክልተ እስራኤላውያን፣ ናጻ ተባሂሎም።
ቤት ፍርዲ እታ ሃገር፣ ነቶም ኣብ 2015፣ ኣብ ከተማ ባር ሸባ ኣብ ዝርከብ መዋፈሪ ኣውቶቡስ፣ ሽበራዊ መሲልዎም፣ ንኤርትራዊ ሓታቲ ዑቕባ ብግፍዒ ዝቐተልዎ ክልተ እስራኤላውያን፣ ብሰኑይ 20 ሓምለ ኣብ ዘካየዶ መጋብኣያ’ዩ ብናጻ ኣፋንይዎም።
ኣቐዲሙ ኣርባዕተ እስራኤላውያን ብቅትለት እቲ መንእሰያት ተኸሲሶም እኳ ኣንተነበሩ፣ እቶም ክልተ፣ ጌጋ ብምፍጻሞም ተኣሚኖም እቲ ሓደ ንኣርባዕተ ኣዋርሕ ክእሰር እቲ ካልኣዩ ድማ ንኣስታት 3 ኣዋርሕ ኮማዊ ኣገልግሎታት ክህብ’ዮም ተፈሪዶም።
እቶም ዝተረፉ ክልተ ግና ብጌጋ ይኹን ብኣፍልጦ ገበን ከምዘይፈጸሙ ክከራኸሩ ድሕሪ ምጽናሕ፣ ድሕሪ ሓሙሽተ ዓመታት ጉዳዮም ብናጻ ተዓጽዩ ኣሎ።
እቲ ሃብቶም ዝተባህለ ኣብ ክሊ ዕድመ መወዳእታ 20ታት ዝርከብ መንእሰይ፣ ብ18 ጥቅምቲ፣ ኣብ ከተማ ባር ሸቫ፣ ኣብ መደበር ኣውቶቡስ ኣብ ዘጋጠመ መጥቃዕቲ፣ ሓይልታት ጸጥታ እስራኤል ነቲ መጥቃዕቲ ካብ ዝፈጸሙ ክልተ ሰባት ሓደ ስለዝመሰሎም፣ ተኾሲሞም ድሕሪ ምቑሳሎም፣ ኣብቲ ከባቢ ዝነበሩ እስራኤላውያን ብመናብርን ካልእን ጨፍጪፎም ብዘውረድሉ ከቢድ ጉድኣት ናብ ሆስፒታል ምስ ተወስደ ህይወቱ ከምዝሓለፈት ይዝከር።
=================


text:
ኣብ ዕድመ ንእስነት ዝርከብ ብስራት መስፍን ኣብ ኢትዮጵያ ሓደ ገባሪ ሰናይ ትካል ኣጣይሹን ይመርሕን‘ሎ።
እቲ ትካል ብምህፃረ ቃል እንግሊዘኛ EYES (Ethiopian Youth Educational Support) ማለት ድማ ትካል ትምህርታዊ ሓገዝ ንመናእሰይ ኢትዮጵያ ይባሃል። እዚ ትካል’ዚ መዓዝን ካብ ምንታይ ተበጊሱን ክጣየሽ ከምዝኽኣለ ብስራት መስፍን ይነግረና። እዚ ድማ ትምህርቲ ቁልፊ ልምዓትን ምዕባለን እዩ ካብ ዝብል ቅኑዕ መበገሲ ተላዒሉ ነዚ ንምትግባር ከምዝተጣየሸ ግልፂ ኮይኑ’ሎ።
EYES ማለት’ውን ትካል ትምህርታዊ ሓገዝ ንመናእሰይ ምስ ህዝብን መንግሰትን ትግራይ በምትሕግጋዝ ዛጊድ 10 ኣብያተ ትምምህርቲቲ ሃኒፁ’ሎ። ኣብያተ ትምህርቲ ምህናፅ ጥራሕ ‘ውን ተይኮነስ ምሉእ ውሽጣዊ ናውቲ ኣማሊኡ እዩ ናብ ግልጋሎት ዘብቅዕ።
ኣብተን ዛጊድ ዝተሃነፃ ኣብያተ ትምህርቲ ልዕሊ 10 ሽሕ ተምሃሮ ተማሂሮምን ኣብ ከይዲ ምምሃር ይርከቡን።እቲ ትካል ብዋናነት ኣብ ገጠራት ትግራይ ጠመተ ሂቡ ዝሰርሕ እንትኾነ ብፍላይ ኣብ ወረዳታት ሕንጣሎወጀራትን እንደርታን ኣተኵሩ ይሰርሕ ምህላዉ ብስራት ይገልፅ።
ካብ ከተማ መቐለ ንኣንፈት ደቡብ ትግራይ ገፅ 50 ኪሎ ሜትሮ ርሒቕካ ኣብ ወረዳ ሕንጣሎ ወጅራት ናብ እትርከብ ከተማ ሕዋነ ብምኻድ እቲ ትካል ኣብ ዝሃነፆ ቤት ትምህርቲ ዝባን-ዓልበ ብኣካል ተረኺበ ዝወሃብ ዘሎ ግልጋሎት ትምህርቲ ክርእይ ክኢለ እየ። ኣብታ ቤት ትምህርቲ ካብ ፀሓይ ዝርከብ ፍልፍል ሓይሊ ብምጥቃም ተምሃሮ ስልጠና ኮምፒውተር ይወሃብ ምህላዉ እውን ተገንዚበ።
ትካል ትምህርታዊ ሓገዘ ንመናእሰይ ኢትዮጵያ ነቲ ዘተግብሮ ዘሎ ልምዓታዊ ዕማም መፈፀሚ ዝውዕል ሓገዝ ካብ ኣብ ዓዲ እንግሊዝ ዝርከብ Sir Bob Geldof ከም እውን ፈታዊ ህዝቢ ኢትዮጵያ ካብ ዝኾኑ Dr David Stables ከምዝረክብ ብስራት መስፍን ይዛረብ።


text:
እዚ ነገር ብኮብ ኣበሃህላ ክፍልጥ ዝኾነ ኣይኮነን።
በቶም ዓበይቲ ወለዶ ኣብ ጥንቲ እዋን ግን ከምኡ ይበሃል ነይሩ።
እዚ ግን ጓል እግራ ኣኪባ መታን ኮፍ ክትብል ኢሎም እዮም ዝብሉ ዝነበሩ።
ከምዚ ተመሳሳሊ ታሪኻት (ብሂላት) ኣለዉ፡
ንኣብነት: „ኣዋልድ ብችግለታ እንተ ዘዊረን ድንግልነተን ይጠፍእ።“
ወይ: „ኣዋልድ ክነጥራ የብለንን ምኽንያቱ፡ ድንግልነታ ስለ ዝቅደድ።“
እዚ ብሂላት ሓደ ሓደ እዋን ንገሊእን ኣዋልድ የፍርሐን እዩ።
ኣዋልድ ኣብ ዝገብርኦ ንጥፈታት ወይ ተግባራት ክቁጠባ ይግድድ።
ገለ ኣዋልድ ድማ ኮምኡ ከይ ገብራ ይፈርሓ።፡
ተመሳሳሊ ሓሳባት ብዛዕባ ጽግያትን ጥንስን እውን ኣሎ፡
ንኣብነት: „ጓል ናይ ኣዴታታ እንተ መጺእዋ ክትሕጸቦ የብላን መታን ከይትሓምም።“
ወይ ድማ: „ጓል ኣብ መሐንበሲ ቦታ ብዘይ ስጋዊ ርክብ እውን ክትጠንስ ትኽእል እያ።“
እዞም ኩሎም ብሂላት ሓቂ ኣይኮኑን።
ጓል እንተ ኮይንኪ፡ ነታ ሓኪምኪ ክትሓትያ ትኽእሊ ኢኺ።፡
ብዛዕባ እዚ ኩሉ ኣርእስቲ እኹል ሓበሬታ ክትህበኪ ትኽእል እያ።